ބައްދަލުވުމަކަށްފަހު ދެ ޤައުމެއްގެ ޚާރިޖީ ވަޒީރުންނަށް ކޯވިޑް-19 ޖެހިއްޖެ ބައްދަލުވުމަކަށްފަހު ދެ ޤައުމެއްގެ ޚާރިޖީ ވަޒީރުންނަށް ކޯވިޑް-19 ޖެހިއްޖެ\nބައްދަލުވުމަކަށްފަހު ދެ ޤައުމެއްގެ ޚާރިޖީ ވަޒީރުންނަށް ކޯވިޑް-19 ޖެހިއްޖެ\nބެލްޖިއަމްގެ ޚާރިޖީ ވަޒީރު ސޯފީ ވިލްމެސް-. ފޮޓޯ: ރޮއިޓަރސް\nވިލާތުގެ އިއްތިޙާދުގައި މަސައްކަތްކުރައްވާ ފަރާތްތަކަކާއި ބައްދަލުކުރެއްވި ދެ ޤައުމެއްގެ ޚާރިޖީ ވަޒީރުންނަށް ކޯވިޑް-19 ޖެހިއްޖެއެވެ.\nމިދިޔަ ހޯމަ ދުވަހު ލަގްޒެމްބާގުގައި ބޭއްވި ވިލާތުގެ އިއްތިޙާދުގެ ޚާރިޖީ ގުޅުންތަކާއި ބެހޭ މަޖިލީހުގެ ބައްދަލުވުމެއްގައި އޮސްޓްރިއާގެ ޚާރިޖީ ވަޒީރު އެލެކްސެންޑާ ޝަލެންބާގާއި ބެލްޖިއަމްގެ ޚާރިޖީ ވަޒީރު ސޯފީ ވިލްމެސް އިށީނދެވަޑައިގެންފައިވަނީ ކައިރިކައިރީގައެވެ. ދެ ބޭފުޅުންވެސް މިހާރުވަނީ ކޯވިޑް-19އަށް ޕޮސިޓިވް ވެފައެވެ.\nއޮސްޓްރިއާގެ ޚާރިޖީ ވުޒާރާއިން ބުނީ ލަގްޒެމްބާގުގައި އޮތް ބައްދަލުވުމުގައި ބައިވެރިވެ ވަޑައިގެންނެވި އިރު ވަޒީރު ޝަލެންބާގަށް ކޯވިޑް-19 ޖެހިފައިވާކަމަށް ބެލެވޭކަމަށެވެ. ނަމަވެސް ބަލީގެ އެއްވެސް އަލާމާތެއް އޭނާގެ ފަރާތުން ފެނިފައިނުވާކަމަށް އެ ވުޒާރާއިން ބުނެއެވެ. ލަގްޒެމްބާގުގައި ޝަލެންބާގު ބައިވެރިވެވަޑައިގަތީ ގުޅުން ބަދަހިކުރުމުގެ އެންމެ ބައްދަލުވުމުގައިކަމަށާއި އެއީ އަޔަލެންޑުގެ ޚާރިޖީ ވަޒީރު ސައިމޮން ކޮވެނޭއާއެކު ބޭއްވެވި ބައްދަލުވުމެއްކަމަށް އެ ވުޒާރާއިން ބުންޏެވެ. އެ ބައްދަލުވުމުގައި ގައިދުރުކަމުގެ ފިޔަވަޅުތައް އަޅާފައިވާކަމަށްވެސް އެ އިދާރާއިން ބުންޏެވެ.\nއޭގެ ފަހުން މިދިޔަ ބުދަ ދުވަހުގައި ވަޒީރުންގެ މަޖިލީހުގެ ބައްދަލުވުމެއްގައިވެސް އޭނާވަނީ ބައިވެރިވަޑައިގެންފައެވެ. އެ ބައްދަލުވުމުގައި ބައިވެރިވި ހުރިހާ ފަރާތަކުން މާސްކު އަޅާފައިވާކަމަށް އޮސްޓްރިއާގެ ޚާރިޖީ ވުޒާރާއިން ބުންޏެވެ. ވަޒީރުންގެ މަޖިލީހުގެ މެންބަރުން ބައްޔަށް ތަހުލީލުކުރުމުން އެއްވެސް ބޭފުޅަކަށް ބަލިޖެހިފައިވާކަމަށް ނަތީޖާތައް ދައްކާފައެއް ނުވެއެވެ.\nބެލްޖިއަމްގެ ޚަރިޖީ ވަޒީރު ސޯފީ ވިލްމެސްއަށް ކޯވިޑް-19 ޖެހިފައިވާކަމަށް އިޢުލާނުކޮށްފައިވަނީ އޮކްޓޯބަރު މަހުގެ 17ވަނަ ދުވަހުގައެވެ. އެއީ އޭނާގެ ފަރާތުން ކޯވިޑް-19ގެ އަލާމާތްތައް ފެނި އަމިއްލައަށް އެކަހެރިވެވަޑައިގެންތާ އެއްދުވަސް ފަހުންނެވެ. ގެއިން ބޭރުގައި އުޅުއްވާއިރު ރައްކާތެރިކަމުގެ ގިނަ ފިޔަވަޅުތަކެއް އަޅާތީ ބޮޑަށް ބެލެވެނީ ބައްޔަށް ހުށަހެޅިފައިވަނީ ޢާއިލާގެ މެންބަރެއްގެ ފަރާތުންކަމަށް އޭނާ ވިދާޅުވިއެވެ.\nހަމަ އެ ބައްދަލުވުމުގައި ބައިވެރިވެވަޑައިގެންނެވި ޖަރުމަނުވިލާތުގެ ޚާރިޖީ ވަޒީރު ހައިކޯ މާސްވަނީ ކޯވިޑް-19އަށް ނެގެޓިވް ވެފައެވެ. އޭގެ އިތުރުން ފަރަންސޭސިވިލާތުގެ ޚާރިޖީ ވަޒީރާއި ސްޕެއިނުގެ ޚާރިޖީ ވަޒީރުވެސްވަނީ ކޯވިޑް-19އަށް ނެގެޓިވް ވެފައެވެ. ސްވީޑަންގެ ޚާރިޖީ ވަޒީރު އޭން ލިންޑުވެސް މިހާރުވަނީ ބައްޔަށް ތަހުލީލުކޮށްފައެވެ. ނެގެޓިވް ނަތީޖާއެއް ލިބެންދެން އެކަމަނާ މަސައްކަތްކުރައްވަމުންދާނީ ގޭގައި ހުންނަވައިގެންކަމަށް ސްވީޑަންގެ ޚާރިޖީ ވުޒާރާއިން ބުންޏެވެ. ގްރީސުގެ ސަރުކާރަށް ނިސްބަތްވާ މަސްދަރަކުން ބުނީ އެ ޤައުމުގެ ޚާރިޖީ ވަޒީރު ނިކޮސް ޑެންޑިއަސް ވަރަށް ގިނަ ގިނައިން ކޯވިޑް-19އަށް ތަހުލީލުކުރާކަމަށާއި އޭނާގެ ޙާލުކޮޅު ރަނގަޅުކަމަށެވެ.


އަމިއްލަ ޚަރަދުގައި އެނބުރި ގައުމަށްދާން ބޭނުންވާ ބިދޭސީންގެ ކިއު ދިގު އަމިއްލަ ޚަރަދުގައި އެނބުރި ގައުމަށްދާން ބޭނުންވާ ބިދޭސީންގެ ކިއު ދިގު\nއަމިއްލަ ޚަރަދުގައި އެނބުރި ގައުމަށްދާން ބޭނުންވާ ބިދޭސީންގެ ކިއު ދިގު\nއަމިއްލަ ޚަރަދުގައި އެނބުރި ގައުމަށްދާން ބޭނުންވާ ބިދޭސީންނަށް ހުޅުވާލި " ވޮލަންޓަރީ ޑިޕާރޗަރ" ޕްރޮގްރާމްގައި ރަޖިސްޓްރީ ވުމަށް ހުޅުވާލި ފުރުސަތު މާދަމާގެ ނިޔަލަށް ހަމަވާއިރު، އެހެން ދުވަސްތަކާ ޚިލާފަށް ކިޔޫގައި ޖެހޭ ބިދޭސީންގެ އަދަދު މިއަދު އިތުރުވި ކަމަށް އިމިގްރޭޝަނުން ބުނެފިއެވެ.\nމިއަދުގެ ބާރަ ޖެހުމާ ހަމަޔަށް 200 އަށްވުރެ ގިނަ މީހުން ރެޖިސްޓަރ ވެފައިވާ ކަމަށް އިމިގްރޭޝަނުން މައުލޫމާތުދެއެވެ. މި ޕްރޮގްރާމްގައި ރަޖިސްޓްރީ ވުމަށް އަތޮޅުތަކުންވެސް ބިދޭސީން އަންނަ ކަމަށާއި، ޑިސެމްބަރ 23 ފެށިގެން މިއަދާ ހަމަޔަށް ތޭރަސަތޭކަ އަށްވުރެ ގިނަ މީހުން ރެޖިސްޓަރ ވެފައިވާކަމަށް އިމިގްރޭޝަނުން ބުނެއެވެ.\nއެހެންނަމަވެސް މިއީ އުންމީދު ކުރި ވަރަށްވުރެ މަދު އަދަދެއް ކަމަށްވެސް އިމިގްރޭޝަނުން ބުނެއެވެ.\nވޮލަންޓަރީ ޑިޕާރޗަރ ޕްރޮގްރާމަކީ އަމިއްލަ ޚަރަދުގައި އެނބުރި ގައުމަށްދާން ބޭނުންވާ ބިދޭސިންނަށް އެ ފުރުސަތު ދިނުމުގެ ގޮތުން އިމިގްރޭޝަނުން ޑިސެމްބަރ 23 މި ޖަނުއަރީ6ވަނަ ދުވަހުގެ ނިޔަލަށް ފަށަފައިވަ ޕްރޮގްރާމެކެވެ.


SunOnline: Thinadhoo bandharu gai oiy launch eh ge battery govai kappi fihijje\nތިނަދޫ ބަނދަރުގައި އޮތް ލޯންޗެއްގެ ބެޓެރި ގޮވައި ކައްޕި ފިހިއްޖެ\nއައިޝަތު ފަރީޙާ 12 Jan 2021, 14:12\nރަށެއްގެ ފަޅުގައި އޮތް ޑިންގީއެއް -- ސަން ފޮޓޯ\nވ. ތިނަދޫ ބަނދަރުގައި އަޅާފައި އޮތް ލޯންޗެއްގައި ރޯވެ މީހަކަށް އަނިޔާ ވެއްޖެ އެވެ.\nތިނަދޫ ކައުންސިލްގެ މެންބަރު އަހުމަދު ނަސީމް "ސަން" އަށް މިއަދު ވިދާޅުވީ އެރަށު ފަޅުގައި އަޅާފައިވާ ލޯންޗެއް ސްޓާޓު ކުރަން އުޅުމުގެ ތެރޭގައި ލޯންޗުގެ ބެޓެރި ގޮވައި، މީހަކަށް އަނިޔާވެފައިވާ ކަމަށެވެ.\nއެ ހާދިސާ ހިނގީ މިއަދު ހެނދުނު 7:45 ހާއިރު ކަމަށް ނަސީމް ވިދާޅުވި އެވެ.\nނަސީމް ވިދާޅުވީ ބެޓެރީ ގޮވި ވަގުތު ލޯންޗުގައި ހުރީ ކެޕްޓަން އެކަނި ކަމަށާއި ގާތްގަނޑަކަށް އުމުރުން 20 ވަރަކަށް އަހަރުގެ ކެޕްޓަންގެ އެއްފައި ވަރަށް ބޮޑަށް ފިހިފައިވާ ކަމަށް ނަސީމް ވިދާޅުވި އެވެ.\n"ބެޓެރީ ގޮވައިގެން ކަމަށް ބޮޑަށް ބެލެވެނީ. އޭނަ [ކެޕްޓަން]ގެ ދެފައި ފިހިފައި، އެސިޑް ބުރައިގެން އެއްފައިގެ ކުޑަ ކަޅުވާ އާއި ހަމައަށް ފިހިފައި އޮތީ. މިހާރު ވީ އަތޮޅު ހޮސްޕިޓަލަށް އިތުރު ފަރުވާ އަށް ގެންގޮސްފައި،" ނަސީމް ވިދާޅުވި އެވެ.\nނަސީމް ވިދާޅުވީ އެ ހާދިސަގައި އަނިޔާވި މީހާގެ ހާލު ސީރިއަސް ނޫން ކަމަށެވެ.\nއެ ހާދިސާ ހިނގީ ތިނަދޫގައި ގެސްޓްހައުސް އެއް ތަރައްގީ ކުރާ ބޭރުގެ ބަޔަކު ގެންގުޅޭ މަސްވެރިކަން ކުރާ ލޯންޗެއްގައި ކަމަށް ކައުންސިލް މެންބަރު ނަސީމް ވިދާޅުވި އެވެ. ހާދިސާ ގައި އަނިޔާވީ އޭގެ ކެޕްޓަން އަކަށް އުޅޭ ބ. ތުޅާދޫ އަށް ނިސްބަތްވާ މީހަކަށެވެ.\nމި ހާދިސާ އާއި ގުޅިގެން ފުލުހުން ބުނީ ތިނަދޫ ބަނދަރުގައި އޮތް ލޯންޗެއްގައި އަލިފާން ރޯވެފައިވާ ކަމުގެ މައުލޫމާތު މިއަދު 7:49 ހާއިރު ލިބިފައިވާ ކަމަށެވެ.\nމިހާތަނަށް ބެލި ބެލުމުން އަލިފާން ރޯވެފައިވަނީ ލޯންޗު ސްޓާޓުކުރި ވަގުތު ބެޓެރީގައި ރޯވެގެން ކަމަށް މައުލޫމާތު ލިބިފައިވާ ކަމަށާއި ހާދިސާ އާއި ގުޅިގެން ބަލަން ޖެހޭ ކަންތައް ބަލަމުންދާ ކަމަށް ފުލުހުން ބުންޏެވެ.\nފުލުހުން ބުނީ އަލިފާން ރޯވި ލޯންޗު ބޭނުން ނުކުރެވޭ ވަރަށް ހަލާކުވެ، އަޑިއަށް ގޮސްފައިވާ ކަމަށެވެ.\nމުލީގެ ގެއެއްގައި ރޯވެ، ގެއްލުންތަކެއް ވެއްޖެ


ދިވެހި ޕްރިމިއަރ ލީގުގައި ނިއުގެ ޖާގަ އެހެން ޓީމަކަށް ނުދޭން ނިންމައިފި ދިވެހި ޕްރިމިއަރ ލީގުގައި ނިއުގެ ޖާގަ އެހެން ޓީމަކަށް ނުދޭން ނިންމައިފި\nދިވެހި ޕްރިމިއަރ ލީގުގައި ނިއުގެ ޖާގަ އެހެން ޓީމަކަށް ނުދޭން ނިންމައިފި\nނިއުގެ ބަދަލުގައި ދިވެހި ޕްރިމިއާ ލީގުން އެހެން ޓީމަކަށް ޖާގަ ނުދޭން އެފްއޭއެމުން ނިންމައިފިއެވެ.\nނިއުގެ ސީނިއަރ ބައެއް ކުޅުންތެރިންނަށް މުސާރަ ނުދީ އޮތުމުގެ ސަބަބުން އެންމެ ފުރަތަމަ ނިއު ސަސްޕެންޑް ކުރީ އެފްއޭއެމްގެ އެކްސްކޯއިންނެވެ. އެއަށްފަހު އެ ސަސްޕެންޝަން ދަމަހައްޓަން ނިންމީ އެންމެ ފަހުން ބޭއްވި ކޮންގްރެސްގައިއެވެ.\nއެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒް (ޖަވާ) ވިދާޅުވީ ނިއުގެ ބަދަލުގައި އެހެން އެއްވެސް ޓީމަކަށް އެޖާގަ ނުދޭން ނިންމީ ނިއު ރޭޑިއަންޓް ސްޕޯޓްސް ކުލަބް ސަސްޕެންޝަންގައި އަދި އޮތުމުގެ ސަބަބުންކަމަށެވެ. އެއީ އެޓީމްއަށް އަދިވެސް ލީގް ފެށުމުގެ ކުރިން ކުޅުންތެރިންނަށް މުސާރަ ދިނުމަށްފަހު، ކުލަބްތަކުގެ އެހީގައި ސަސްޕެންޝަން އުވާލުމުގެ ފުރުސަތު އޮތުމުންކަމަށެވެ. އެހެން ޓީމްއަކަށް ފުރުސަތު ދެވޭނީ ކުލަބްއެއް ރެލިގޭޓް ވުމުންކަމަށްވެސް ޖަވާޒް ވިދާޅުވިއެވެ. އަދި މިކަމުގައި ގާނޫނީ ފުރުއެރުންތަކެއްވެސް އެބަހުރިކަމަށްވެސް ޖަވާޒް ވިދާޅުވިއެވެ.\nމީގެ ކުރިން އެފްއޭއެމުންވަނީ ނިއުގެ ބަދަލްގައި އެޖާގަ ކުލަބް ވެލެންސިޔާއަށް ދޭނެކަމުގެ އިޝާރާތެއްކޮށްފައެވެ. ނަމަވެސް މިހާރު އެއްވެސް ޓީމަކަށް އެފުރުސަތު ނުދޭން ނިންމާ މިއަހަރުގެ ޕްރިމިއަރ ލީގްގައި ނުވަ ޓީމް ވާދަކުރާ ގޮތަށްވަނީ ނިންމާފައިއެވެ.\nއެފްއޭއެންއިންވަނީ މިއަހަރުގެ ޕްރިމިއަރ ލީގްގައި ވާދަކުރެވޭނީ އޭއެފްސީ ކުލަބް ލައިސަންސްއިންގެ މިންގަނޑުތަށް ފުރިހަމަކޮށްފައިވާ ކުލަބްތަކަށް އެކަނި ކަމަށް ނިންމާފައެވެ.\nފުރަތަމަ ޑިވިޝަންގައި މި ފަހަރު ވާދަކުރަނީ އެންމެ ފަހުގެ ޗެމްޕިއަން ޓީސީ، މާޒިޔާ، އީގަލްސް، ޔުނައިޓެޑް ވިކްޓަރީ، ގްރީން ސްޓްރީޓްސް، ވިކްޓަރީ، ށ. ފޯކައިދޫ، ފ. ނިލަންދޫ އަދި މި ފަހަރު އަލަށް ފުރަތަމަ ޑިވިޝަނުގައި ވާދަކުރާ ދަ ގްރާންޑޭ ސްޕޯޓްސް ކްލަބްއެވެ.\nދިވެހި ޕްރިމިއާ ލީގުގެ ޗެމްޕިއަން ޓީސީއާ ދެކޮޅަށް ސީޒަން ހުޅުވާ މެޗްގައި ކުޅޭނީ މިނިވަން ޗެމްޕިއަންޝިޕްގެ ރަނަރަޕް ފޯކައިދޫއެވެ. އެހެން އަހަރުތަކާ ހިލާފަށް މި އަހަރުގެ ޗެރިޓީ މެޗު ކުޅޭނީ ހޯމް އެންޑް އަވޭ އުސޫލުންނެވެ. ފުރަތަމަ ލެގު އަންނަ މަހު ހަތް ވަނަ ދުވަހު ފޯކައިދޫގައި ކުޅުމަށް ފަހު ދެވަނަ ލެގު ކުޅޭނީ މިއަންނަ މަހުގެ 10 ވަނަ ދުވަހު މާލޭގައެވެ.


Eh Maabandu2Kudhin Fenunee Dustbin Ehge Therein - Vaguthu\nއެންމާބަނޑު ދެކުދިން ޑަސްބިނެއްގެ ތެރޭގައި އޮތްވާ ފެނިއްޖެ\nޗައިނާގެ ޝާންޝި ޕްރޮވިންސްގެ ޑަސްޕިނެއްގެ ތެރޭ ރަތް ކޮތަޅެއްގެ ތެރެއަށްލާފައި އޮތް އެންމާބަނޑު ދެކުދިން ފެނިއްޖެއެވެ.\nއެ ދެކުދިން ޑަސްޕިނުގެ ތެރެއިން ފެނިފައި ވަނީ މިދިޔަ ހުކުރު ދުވަހު ޑަސްޕިން ސާފުކުރަމުން ދިޔަ މީހަކަށެވެ. ދެކުދިން ފެނުމާއެކު ވަނީ ހޮސްޕިޓަލަށް ގެންގޮސް ފަރުވާ ދެވެން ފެށިފައެވެ.\nޑަސްޕިނުގެ ތެރެއިން އަންހެން ކުއްޖަކާއި ފިރިހެން ކުއްޖެއް ފެނިފައިވާއިރު، އަންހެން ކުއްޖާ ވަނީ ފަރުވާދެމުން ދަނިކޮށް ނިޔާވެފައެވެ. އަދި ހޮސްޕިޓަލުން ހާމަކުރާ ގޮތުގައި ފިރިހެން ކުއްޖާގެ ހާލު ފަރުވާއަށްފަހު ސްޓޭބަލްއެވެ.\nފިރިހެނަކު މި ދެކުދިން ރަތް ކޮތަޅަކަށް ލައިގެން ގޮސް ޑަސްބިނަށް ލާފައި ދާ މަންޒަރު އެހިސާބުގައިވި ސީސީޓީވީ ކެމެރާތަކަށް ވަނީ އަރާފައެވެ.\nޝާންޝިގެ މީޑީއާތަކުން ހާމަކުރާ ގޮތުގައި މި ދެކުދިން އުފަންވެފައި ވަނީ މީގެ 28 ދުވަސް ދުވަސް ނުފުރައެވެ. އަދި މި ކުދިން އުފަންވި އިރު ފިރިހެން ކުއްޖާގެ ބަރު މިނަކީ އެންމެ 900 ގުރާމެވެ.\nޗައިނާ ފުލުހުން މިހާރު ދަނީ މި ދެކުދިންގެ މަންމަ އާއި ބައްޕަ ހޯދުމުގެ މަސައްކަތް ކުރަމުންނެވެ. އަދި ސީސީޓީވީ ކެމެރާއިން ފެނުނު ފިރިހެން މީހާ އަކީ މި ދެކުދިންގެ ބައްޕަކަން އަދި ކަށަވަރު ނުވާ ކަމަށް ފުލުހުން ބުނެފައި ވެއެވެ.\n"2ކޮތަޅުގައި ވަނީ ދެކުދިން، އެއް ކުއްޖަކު ނޭވާ ނުލައޭ ބުންޏަސް ރަނގަޅުވާނެ، އެކަމަކު ފިރިހެން ކުއްޖާގެ އަތް ހަރަކާތް ކުރޭ،" ޑަސްޕިނުގެ ތެރެއިން އެ ދެކުދިން ފެނުނު މީހާ ބުނެފައި ވެއެވެ.\nޗައިނާގެ ނޯތު ހޮސްޕިޓަލްގެ ޑރ. ސޯންގް ޝައޯފެންގް މީޑިއާ ތަކަށް ހާމަކޮށްފައިވާގޮތުގައި ފަރުވާ އަށްފަހު ފިރހެން ކުއްޖާގެ ހާލަތު ރަނގަޅުވަމުން އަންނަ ކަމަށާއި މިހާރު އެކުއްޖާ ވަނީ ޗައިނާގެ ޗިލްޑްރެންސް ވެލްފެއަރ އިންސްޓިޓިއުޓް ގެ ބެލުމުގެ ދަށަށް ގެންދެވިފައިވާކަމަށެވެ.


Majilis inthilhaabugai vaadhakuran 88 form hushahalhaifi Majilis inthilhaabugai vaadhakuran 88 form hushahalhaifi\nމަޖިލިސް އިންތިޚާބުގައި ވާދަކުރަން މިހާތަނަށް 88 ފޯމް ހުށައަޅައިފި\nއިންތިޚާބުގެ ހުރިހާ ކަމެއް ބަލަހައްޓާ މައި މަރުކަޒު - ފައިލް ފޮޓޯ: ޕީއެސްއެމް ނިއުސް\nކުރިއަށް އޮތް ރައްޔިތުންގެ މަޖިލީހުގެ އިންތިޚާބުގައި ވާދަކުރުމަށް މިހާތަނަށް 88 ފަރާތަކުން ފޯމް ހުށައަޅާފައިވާކަމަށް އިލެކްޝަންސް ކޮމިޝަނުން ހާމަކޮށްފިއެވެ. މަޖިލީހުގެ އިންތިޚާބަށް ކުރިމަތިލުމުގެ ފުރުޞަތު ހުޅުވާލާފައިވަނީ މިދިޔަ ޖެނުއަރީ މަހުގެ ނަވާވީސް ވަނަ ދުވަހުއެވެ.\nއިލެކްޝަންސް ކޮމިޝަނުން ވިދާޅުވީ، މިހާތަނަށް ހުށައަޅާފައިވާ 88 ކެންޑިޑެންސީ ފޯމްގެ ތެރެއިން 80 ފޯމް އަކީ ސިޔާސީ ޕާޓީތަކުން ވާދަކުރާ ކެނޑިޑޭޓުން ހުށައެޅި ފޯމްކަމަށާއި، އަމިއްލަގޮތުން ވާދަކުރަން 8 ފަރާތަކުން ފޯމް ހުށައަޅާފައިވާކަމަށެވެ. އީސީން ވިދާޅުވީ، ސިޔާސީ ޕާޓީތަކުގެ ތެރެއިން އެމްޑީޕީ ފިޔަވައި އެއްވެސް ސިޔާސީ ޕާޓީއަކުން މިހާތަނަށް ފޯމް ހުށައަޅާފައި ނުވާކަމަށެވެ.\nރައްޔިތުންގެ މަޖިލީހުގެ އިންތިޚާބުގައި ވާދަކުރަން އެދޭ ފަރާތްތަކުން މިމަހުގެ 21 ވަނަ ދުވަހުގެ ނިޔަލަށް ފޯމް ހުށަހެޅުމުގެ ފުރުޞަތު އީސީން ހުޅުވާލާފައިވާއިރު އެމްޑީޕީ ވެފައި ވަނީ މަޖިލީހުގެ އިންތިޚާބުގައި ވާދަކުރުމަށް އެންމެ ފުރަތަމަ ފޯމު ހުށަހެޅި ޕާޓީއަށެވެ.\nކުރިއަށް އޮތް މަޖިލީހުގެ އިންތިޚާބުގައި ރާއްޖޭގައި ހަރަކާތްތެރިވާ ހުރިހާ ސިޔާސީ ޕާޓީއެއްގެ ފަރާތުން ވާދަކުރާނެކަމަށް ވަނީ ބުނެފައެވެ. އޭގެ ތެރޭގައި އެމްޑީޕީ، ޖުމްހޫރީ ޕާޓީ، އަދާލަތު ޕާޓީ، ޕީޕީއެމް، ކޮންގްރެސް ޕާޓީ، ލޭބަރ ޕާޓީ، އެމްޓީޑީ، ޑީއާރުޕީ، އެމްޑީއޭ ހިމެނެއެވެ. އަދި ރައީސް މައުމޫންގެ ތާޢީދާއެކުވެސް ގިނަ ދާއިރާތަކަކަށް ވާދަކުރާނެކަމަށް ބުނެފައިވެއެވެ.\nރައްޔިތުންގެ މަޖިލީހުގެ އިންތިޚާބު އޮންނާނީ އޭޕްރީލް ހަވަނަ ދުވަހުއެވެ. މި އިންތިޚާބުގައި 87 ދާއިރާއަކަށް މެންބަރުން އިންތިޚާބުކުރާނެއެވެ.


Dhekunuge atoll thakah moosun goas vaane: MET Office - vNews.mv\nދެކުނުގެ އަތޮޅުތަކަށް މޫސުން ގޯސްވާނެ: މެޓް އޮފީސް\nމަރްޔަމް ލީން 30 January 2021, 16:05\nދެކުނުގެ އަތޮޅުތަކަށް މިއަދު މޫސުން ގޯސްވާނެކަމަށް މޫސުމާބެހޭ ގައުމީ އިދާރާ، މެޓް އޮފީހުން ބުނެފިއެވެ.\nމެޓް އޮފީހުން ބުނީ، ދެކުނުގެ އަތޮޅުތަކަށް ވިއްސާރަކުރުމާއެކު ގުގުރާނެ ކަމަށާއި، އަދި ބައެއް ރަށްތަކަށް ބޯކޮށް ވާރޭވެހުން އެކަށީގެންވާ ކަމަށެވެ.\nއެހެން ހިސާބުތަކަށް ކެރީގެ އަސަރު ފޯރާނެކަމަށް ލަފާކުރެވޭކަމަށް މެޓް އޮފީހުން ބުނެއެވެ.\nމެޓް އޮފީހުން ބުނީ، ދެކުނުގެ އަތޮޅުތަކަށް އުތުރާއި އިރުއުތުރުން ގަޑިއަކު5މޭލާއި 15 މޭލާ ދެމެދުގެ ބާރުމިނުގައި ވައިޖެހޭނެކަމަށެވެ. އަދި އެހެން ހިސާބުތަކަށް އިރުއުތުރާއި އިރުން ގަޑިއަކު7މޭލާއި 17 މޭލާ ދެމެދުގެ ބާރުމިނުގައި ވައި ޖެހޭނެކަމަށެވެ.\nވިލާގަނޑުގައި ދެކުނުގެ އަތޮޅުތަކަށް ގަޑިއަކު 30 މޭލަށް ވައިގަދަވުން އެކަށީގެންވާކަމަށްވެސް އެ އިދާރާއިން ބުނެއެވެ.\nއެންމެ ދެކުނުގެ އަތޮޅުތަކުގެ ކަނޑުތައް އާދައިގެ ވަރަކަށް މަޑުވެފައި ވިލާގަނޑުގައި އާދައިގެވަރަކަށް ގަދަވާނެކަމަށާއި، އެހެން ހިސާބުތަކުގެ ކަނޑުތައް އާދައިގެވަރަކަށް ގަދަވާނެ ކަމަށްވެސް މެޓް އޮފީހުން މައުލޫމާތު ދެއެވެ.\nރާޅުގެ އުސްމިން ހުންނާނީ،2ފޫޓާއި،5ފޫޓާއި ދެމެދުގައިކަމަށް މޫސުމާ ބެހޭ ގައުމީ އިދާރާއިން ބުނެފައިވެއެވެ.\nމިހާރު މޫސުންވެސް އެއްގޮތަކަށްވެސް މީހުނަށް އަންދާޒާ ކޮއްލެވޭ ގޮތަކަށް ނޫން މިދަނީކީ. ޢިރުވައެއް ހުޅަނގެއް ވަތްކެއްނުވޭ. ކުއްލިއަކަށް ރީތިކޮށްވެސް އޮވެދާނެ ދުވަސްކޮޅަކު. ހަމަ ކުއްލިއަކަށް ކޮންމެ މޫސުމަކަށްވިޔަސް އެލާޓް އަޅާ ވަރުވެސް ވެދާނެ.


vnews - Frame ge Hageegai, Furathama Faharah Nazim Ge Dhulun.\nކުރީގެ ޑިފެންސް މިނިސްޓަރު މުހައްމަދު ނާޒިމް ވީޓީވީގެ މެހެމާންސަރާގައި ވާހަކަފުޅު ދައްކަވަނީ — ވީފޮޓޯ: ސޮފްވާން\nފްރޭމްކުރުމުގެ އަޑީގައި ތިއްބެވީ ކުރީގެ ރައީސް އަބްދުﷲ ޔާމީނާއި، ކުރީގެ ކޮމިޝަނަރު އޮފް ޕޮލިސް ހުސައިން ވަހީދުކަމަށާ ފުލުހުންގެ އިތުބާރު އަލުން ހޯދުމަށް އެ މައްސަލަބަލާ އިންސާފް ގާއިމްކުރަންޖެހޭކަމަށް ކުރީގެ ޑިފެންސް މިނިސްޓަރު ކާނަލް ރިޓަޔާރޑް މުހައްމަދު ނާޒިމް ވިދާޅުވެއްޖެއެވެ.\nމަގާމުގައި ހުންނަވަނިކޮށް، ފުލުހުން މެދުވެރިކޮށް "ފްރޭމް"ކޮށް ޖަލަށްލީ ހާދިސާގެ މައުލޫމާތު ފުރަތަމަ ފަހަރަށް ޓީވީ ޝޯއެއްގައި ހާމަކުރައްވަމުން ނާޒިމް ވިދާޅުވީ މިއީ ދިވެހި ފުލުހުން، އެ މުއައްސަސާގެ ތާރީޚުގައިވެސް ހިންގި އެންމެ ބޮޑު ޖަރީމާކަމަށެވެ.\nފްރޭމްކޮށް ޖަލަށްލާންޖެހޭ އެެއްވެސް ކުށެއް ކުރައްވާފައިނުވާނެކަމަށާ ކުށަކީ ހަވާލުކުރައްވާ ކޮންމެ މަސައްކަތެއް ބަރާބަރަށް ނިންމެވުންކަމަށް ނާޒިމް ވިދާޅުވިއެވެ. އަދި އެކަމާއި ގުޅިގެން ރައްޔިތުންގެ ފަރާތުން ލިބުނު ލޯތްބާއި، ތާއީދަކީވެސް ފްރޭމްކުރި ސަބަބަކަށް ވެދާނެކަމަށް ނާޒިމް ވިދާޅުވިއެވެ.\nނާޒިމް ވިދާޅުވީ މިވަރުގެ ބޮޑު ޖަރީމާއެއް ހިންގޭނީ ރައީސް ޔާމީނަށް އެނގިވަޑައިގެންކަމަށެވެ. އަދި މިކަމުގައި އޭރުގެ ކޮމިޝަނަރު ހުސައިން ވަހީދުގެ އަތެއްވެސް ވާކަމަށް ނާޒިމް ވިދާޅުވިއެވެ. ނާޒިމް ވިދާޅުވީ ފުލުހުން ހިންގާ އޮޕަރޭޝަންތަކާއި ޚިލާފަށް އެސްއޯގެ މަދު ފުލުހުންތަކެެއް ބައިވެެރިކޮށްގެން ނާޒިމް ދިރިއުޅުއްވި ގެކޮޅަށްވަނީ އެސްއޯގެ އޭރުގެ ކޮމާންޑަރަށް އެނގުމެއްވެސް ނެތިކަމަށެވެ.\n"އަޅުގަނޑަށް ޔަގީން ރައީސް ޔާމީނަށް އެނގިވަޑައިނުގެން މިކަމެއް ނުހިނގާނެ. އެހެންވީމަ މިކަމުގައި ރައީސް ޔާމީން އެބައުޅުއްވާ. ދެން ކޮމިޝަނަރ ހުސައިން ވަހީދު. ދެވަނަ ބޭފުޅަކަށް ހުސައިން ވަހީދު މީގަ އެބައުޅުއްވާ. އޭނާއަށް މިކަމުގެ މައުލޫމާތު އެނގިވަޑައިގަންނަވާނެ. ދެން ހިމެނެނީ އެސްއޯގެ މަދު ފުލުހުންކޮޅެއް." ނާޒިމް ވިދާޅުވިއެވެ.\nނާޒިމް ވިދާޅުވީ އެސްއޯގެ އެ ފުލުހުން ނާޒިމްގެ ގެއަށް އެރޭ ވަދެ އަމަލުކޮށްފައިވަނީ ވަރަށް ދަށު ދަރަޖައެއްގައިކަމަށެވެ. ފުލުހުންގެ ހަރުކަށިކަމާ، އަމަލުތައް ހުރިގޮތުން ނާޒިމްގެ2ބޭފުޅަކަށް ވަނީ އަނިޔާވެސްވެފައެވެ. ނާޒިމްގެ ދެކަނބަލުންނާއި، ދެ ބޭފުޅުން ގަދަކަމުން ކޮޓަރިންނެރެ، އާއިލާ ކުރިމަތީ ނާޒިމް ވަނީ ކުޑަކަކޫ މައްޗަށް ތިރިކޮށްފައެވެ. ނާޒިމް ވިދާޅުވީ ފިސްތޯލައެއްލާ ފްރޭމްކުރުމުގެ ޖަރީމާ ހިންގީ އެެއަށްފަހު، ފުލުހުން އެކަނި ކޮޓަރީގައި ތިބެގެންކަމަށެވެ.\nއެރޭ ހިނގާދިޔަ ކަންތައްތައް އަނެއް ދުވަހު ރައީސް ޔާމީނަށް ދެންނެވުމުން އެއްވެސްކަމެއް އެނގިވަޑައިވެސް ނުގަންނަވާ ހުންނަވާ ފަދަ މޭރުމަކުން ރައީސް ޔާމީން ވާހަކަދެއްކެވިކަމަށް ނާޒިމް ވިދާޅުވިއެވެ.\nނާޒިމް ވިދާޅުވީ ޖަލުން ބައްދަލްވުމުން ކުރީގެ ނާއިބް ރައީސް އަހުމަދު އަދީބް ވަރަށް ގިނަ ވާހަކަތައް ވިދާޅުވެދެއްވިކަމަށެވެ. އެވަގުތު އެ ޔުނިޓްގައި މިހާރުގެ ހޯމް މިނިސްޓަރު އިމްރާން އަބްދުﷲވެސް ހުންނެވިކަމަށާ އެހެންކަމުން ފްރޭމްގެ އެންމެ ގިނަ މައުލޫމާތު އެނގިވަޑައިގަންނަވާނެ އެއް ބޭފުޅަކީ އިމްރާންކަމަށް ނާޒިމް ވިދާޅުވިއެވެ.\n4 އަހަރު ދުވަސްވަންދެން ޖަލުގައި ބާއްވާ އަނިޔާ ދިންނަމަވެސް، އެއްވެސް މީހަކާއިމެދު ޒާތީކަމެއް ނެތްކަމަށާ ނަމަވެސް ދެވަނަ މީހަކަށް މި އަނިޔާ ލިބެންނޭދޭތީ މައްސަލަ ތަހުގީގުކޮށް އިންސާފް ގާއިމްކޮށްދިނުމަށް ނާޒިމް ވަނީ ގޮވާލައްވާފައެވެ.\n"މިކަން އެބަޖެހޭ ތަހުގީގުކުރަން. މިއީ ދިވެހި ތާރީޚުގައިވެސް ފުލުހުން ހިންގި އެންމެ ބޮޑު ޖަރީމާ. ޚާއްސަކޮށް ޑިފެންސް މިނިސްޓަރުގެ ގެއަށް ފިސްތޯލައެއްލާ ފްރޭމްކޮށް ޖަލަށްލުން، މިއަށްވުރު ބޮޑު އަނިޔާއެެއް ނުދެވޭނެ. އެހެންވީމަ މިކަން އެބަޖެހޭ ބަލަން. ބަލާފަ ޒިންމާވާ ފަރާތްތައް އެބަޖެހޭ ހޯދަން." ނާޒިމް ވިދާޅުވިއެވެ.\nނާޒިމް ވިދާޅުވީ އެ ދުވަސްވަރު ސަރުކާރުގެ ބާރުގަދަ ބައެއް ބޭފުޅުން، ފިސްތޯލައާއި ނާޒިމާ އެއްވެސް ގުޅުމެެއް ނެތްކަމަށާ މައްސަލައިގެ ހަގީގަތް އެނގިވަޑައިގަންނަވާކަމަށް ވިދާޅުވަމުންދާކަމަށެވެ. އަދި އެ މައުލޫމާތުތައް ކޯޓްތަކާއި ތަހުގީގީ އިދާރާތަކަށް ދެއްވަން ތައްޔާރަށް ތިއްބެވިކަމަށް ވިދާޅުވަމުން ގެންދަވާކަމަށެވެ. މި ހާލަތުގައި މައްސަލަ ތަހުގީގުކުރުން ފަސްކުރުމަކީ ވަރަށް ދެރަކަމެެއްކަމަށް ނާޒިމް ވިދާޅުވިއެވެ.\n"ހަގީގަތުގައި މިކަމާއިބެހޭ އެންމެ ގިނަ މައުލޫމާތު އެނގޭނެ އެެއް ބޭފުޅަކީ މިހާރުގެ ހޯމް މިނިސްޓަރު އިމްރާން. އެމަނިކުފާނަކީ އަޅުގަނޑުގެ ދިފާއުގައި އެންމެ ފުރަތަމަ ނިކުތް ލީޑަރުވެސްމެ. އެހެންވީމަ އަޅުގަނޑު އުންމީދު ކުރަން މި މައްސަލަ ވަރަށް އަވަހަށް ފުލުހުން ތަހުގީގު ކުރައްވާނެކަމަށް." ނާޒިމް ވިދާޅުވިއެވެ.\nނާޒިމް ވިދާޅުވީ ފްރޭމްގެ މައްސަލަ ބަލަންޖެހެނީ ގައުމުގެ ހައްގުގައިކަމަށެވެ. ކުރިންވެސް ދެންނެވިފަދައިން މިއަދުވެސް ފުލުހުން މިފަދަ ޖަރީމާއެެއް ހިންގާ، ދިވެހި ރައްޔިތަކަށް އަނިޔާވެރި ނުވާނެކަމުގެ އެއްވެސް ޔަގީންކަމެއް ނެތްކަމަށް ނާޒިމް ވިދާޅުވިއެވެ.\nއެ ޔަގީންކަން ލިބޭނީ ކުށްކުރި ފުލުހުން އިންސާފުގެ ކުރިމައްޗަށް ގެނެސްގެންކަމަށް ނާޒިމް ވިދާޅުވިއެވެ.\nނާޒިމް ވިދާޅުވީ ޖަލުގައި ހޭދަކުރެވުނު3އަހަރާއި 10 މަސްދުވަހުގެ މުއްދަތުގައި ލިބެމުންދިޔަ ނުހައްގު އަނިޔާތަކުން ސަލާމަތްކުރުމަށް ރައީސް ޔާމީނަށް ވަރަށް ގިނަ ފުރުސަތު ލިބިވަޑައިގެންނެވިކަމަށެވެ. ނަމަވެސް އެފަދަ އެއްވެސް ފުރުސަތަކުންވެސް މިނިވަންވެޑައިގަތުމުގެ ފުރުސަތު ނުދެެއްވިކަމަށް ނާޒިމް ވިދާޅުވިއެވެ.\nނާޒިމް ވިދާޅުވީ ދެ ފަހަރު ބޭރަށް ފޮނުވުމުންވެސް ނުފިއްލަވާ އެނބުރި ރާއްޖެވަޑައިގަތީ ކުށެެއް ކުރައްވާފައިނުވާނެތީކަމަށެވެ. އަދި އެކަން ކޮންމެވެސް ދުވަހަކުން ސާބިތުކޮށްދެވިދާނެކަމުގެ ޔަގީންކަން އެތޮމުންކަމަށެވެ.\n"އަޅުގަނޑަކީ ފިނޑިއެެއް ނޫން. ނުހައްގު އަނިޔާއިން ފިލަންދާކަށް. ޖަލުގައި ހުރުމުގެ ކެތްތެރިކަން އިންޝާﷲ އަޅުގަނޑުގެ ހުންނާނެ. ތޭރިތަކުގެ ބިއްދަށައް ފޮނުވާލައިގެން ހިތްވަރު ބަލި ނުކުރެވޭނެ." ނާޒިމް ވިދާޅުވިއެވެ.\nނާޒިމް ވަނީ ޖަލުގައި އަނިޔާދިން ނަމަވެސް އެއްވެސް މީހަކާއިމެެދު ހިތްބުރަކަމެއް ނެތްކަމަށް ވިދާޅުވެފައެވެ. ނަމަވެސް އަނިޔާވެެެރިންނަށް ދުވަހެެއް އޮތްކަން ނާޒިމް ހަނދާންކޮށްދެއްވިއެވެ.\n"އެއްވެސް މީހަކާއިމެދު އަޅުގަނޑު ހިތްބުރަކަމެއްނެތް. އަޅުގަނޑުގެ ހިތް ހަލާސް. އަޅުގަނޑަށް ލިބުނު އަނިޔާއެއް ލިބުނީ. އަޅުގަނޑު ގަބޫލުކުރަނީ އަޅުގަނޑަށް އަނިޔާދިން މީހުންނަށް އެބައޮތް ދުވަހެއް. އެދުވަހުން މާތްﷲ އެމީހުންނަށް ހައްގު ޝަޒާ ދެއްވާނެ. އަޅުގަނޑު މިދުނިޔޭގައި އެމީހުންގެ މައްޗަށް ހަސަދަވެރިވެގެން، ޒާތީކަމެއް ބާއްވައިގެން އުޅޭކަށް ނެތިން. އަޅުގަނޑު ހަމަ ހިތް ހަލާސް." ނާޒިމް ވިދާޅުވިއެވެ.


Anushka Pottery hadhan dhaskuranee\nއަނުޝްކާ ޕޮޓަރީ ހަދަން ދަސް ކުރަނީ\nބޮލީވުޑުގެ ކުޅަދާނަ ބަތަލާ އަނުޝްކާ ޝަރްމާ، ޕޮޓަރީ ދަސްކުރުމަށް މަސައްކަތް ފަށައިފިއެވެ.\nއަނުޝްކާ މިވަގުތު ހުރީ ލަންޑަނުގައެވެ. އުމުރުން 31 އަހަރުގެ އަނުޝްކާއާ ގާތް މީހަކާ ހަވާލާދީ އިންޑިއާގެ ނޫސްތަކުން ބުނާ ގޮތުގައި އަނުކްޝާ، ޕޮޓަރީ ދަސްކުރަނީ އެކަމަށް އޭނާ ވަރަށް ބޮޑަށް ހިތް ޖެހިގެންނެވެ. އެގޮތުން ލަންޑަނުގައި ހިންގާ ޕޮޓަރީ ކްލާސްތަކަކަށް މިހާރު އޭނާ ދާން ފަށާފައިވާ ކަމަށް ވެސް ވެއެވެ.\nޕީކޭ ފަދަ ކާމިޔާބު ފިލްމުތަކުގައި ފެނިފައިވާ އަނުޝްކާ އެންމެ ފަހުން ފެނިގެންގޮސްފައި ވަނީ، "ޒީރޯ" އިންނެވެ. އެ ފިލްމަށް ފަހު މިހާރު އެހެން ފިލްމެއްގެ މަސައްކަތް ކުރަން ނިންމާފައިވާ އަނުޝްކާ އޭނާގެ ކުރިއަށް އޮތް ފިލްމުގައި ފެނިގެންދާނީ ޕޮލިހެއްގެ ރޯލުންނެވެ.\nމީގެ ދުވަސްތަކެއް ކުރިން އަނުޝްކާ ވަނީ "ސުއި ދާގާ" ގައި މަސައްކަތް ކުރުމަށް ރޮދި ބޭނުންކޮށްގެން ތަފާތު ޑިޒައިންތައް ހަދަން ވެސް ދަސްކޮށްފައެވެ. އެކަމަކު ޕޮޓަރީގެ މަސައްކަތް އޭނާ ދަސް ކުރަމުންދަނީ ފިލްމެއްގައި އެފަދަ ރޯލެއް ކުޅެން ޖެހިގެންނެއް ނޫނެވެ. އެ ހުނަރު ދަސްކުރަން ބޭނުންވެގެންނެވެ.\nމުނިފޫހިފިލުވުން އަނުޝްކާ ޝަރްމާ


Shidhatha ves maadhamaa rey fulus offihah haaziruvaan angaifi | Mihaaru\nއިދިކޮޅު އިއްތިހާދުގެ ލީޑަރު ޖަމީލްގެ އިތުރުން ކުރީގެ ރައީސް ނަޝީދާއި އެމްޑީޕީގެ ޗެއާޕާސަން އަލީ ވަހީދާ އެކު ހަސަން ލަތީފާއި ތަސްމީން: ތަސްމީނާއި ހަސަން ލަތީފް މާދަމާ ރޭ ފުލުސް އޮފީހަށް ހާޒިރުވާން ވަނީ ޗިޓް ފޮނުވާފައި.\nތަސްމީނާއި ހަސަން ލަތީފް އަދި ޝިދާތާ ވެސް މާދަމާ ރޭ ފުލުސް އޮފީހަށް ހާޒިރުވާން އަންގައިފި\n27 ޖުލައި 2016 - 16:49 21 comments\nމާދަމާ ރޭ 8:00 އަށް ފުލުސް އޮފީހަށް ހާޒިރުވާން އެ ތިން ބޭފުޅުންނަށް އެންގީ ކޮން މައްސަލައަކާ ގުޅިގެން ކަމެއް ފުލުހުން ނުބުންޏެވެ. އެކަމަކު ހާޒިރުވާން އަންގައި، ތަސްމީނާއި ހަސަން އަދި ޝިދާތާ އަށް މިހާރު ވަނީ ޗިޓް ފޮނުވައިފަ އެވެ.\nއިދިކޮޅު ކޯލިޝަންގެ ޖަލްސާއެއްގައި ޝިދާތާ ބައިވެރިވަނީ: އޭނާ ހާޒިރުކުރާ ސަބަބު ފުލުހުން ނުބުނޭ ---ފޮޓޯ/މިހާރު\nސަރުކާރަށް ފާޑު ވިދާޅުވަމުންދާ ތަސްމީނާއި ހަސަން އަދި ޝިދާތާ ފުލުސް އޮފީހަށް ހާޒިރު ކުރާއިރު، އަދާލަތު ޕާޓީގެ އިލްމުވެރިންގެ މަޖިލީހުގެ ނައިބު ރައީސް ޑރ. މުހައްމަދު އިޔާޒު އަބްދުއްލަތީފް ވެސް މިރޭ ފުލުސް އޮފީހަށް ހާޒިރުވާން ވަނީ އަންގައިފަ އެވެ. އޭނާ ހާޒިރުކުރާ ސަބަބެއް ވެސް ފުލުހުން މިހާތަނަށް ހާމައެއް ނުކުރެ އެވެ.\nމިދިޔަ ހޯމަ ދުވަހު ފުލުހުން ވަނީ ރައްޔިތުންގެ މަޖިލީހުގެ ކެންދޫ ދާއިރާގެ ޖުމްހޫރީ ޕާޓީގެ މެމްބަރު އަލީ ހުސައިން ވެސް ފުލުސް އޮފީހަށް ހާޒިރުކޮށް، ކޯޓު އަމުރެއްގެ ދަށުން އޭނާގެ ފޯނު އަތުލައިފަ އެވެ. އެކަމަކު އިއްޔެ ވަނީ ފޯނު އަނބުރާ ހަވާލުކޮށްފަ އެވެ. އޭނާގެ ފޯނު އަތުލީ ކުރެއްވި ޓްވީޓަކާ ގުޅިގެންނެވެ.\nއިތުރު ލިޔުންތައް ފުލުހުން އަދާލަތު ޕާޓީ ޝިދާތާ ޝަރީފް، ކުރީގެ ޖެންޑާ މިނިސްޓަރު މޯލްޑިވްސް ޔުނައިޓެޑް އޮޕޮޒިޝަން


ރައީސް ނަޝީދަށް ދިން ހަަމަލާއާ ގުޅުންހުރި ހަތަރު މީހަކު ދެނެގަނެވިއްޖެ – My WordPress\nރައީސް ނަޝީދަށް ދިން ހަަމަލާއާ ގުޅުންހުރި ހަތަރު މީހަކު ދެނެގަނެވިއްޖެ\nރައްޔިތުންގެ މަޖިލީހުގެ ރައީސް، މުހައްމަދު ނަޝީދަށް އަމާޒުކޮށް ދިން ހަމަލާއާ ގުޅުންހުރި ދެނެގަނެވިފައިވާ ކަމަށް ފުލުހުން ބުނެފިއެވެ.\nމިހާރު ކުރިއަށްދާ ނޫސްވެރިންގެ ބައްދަލުވުމުގައި ކޮމިޝަނާ އޮފް ޕޮލިސް މުހައްމަދު ހަމީދު ވިދާޅުވީ ހަމަލާ ދިން ސަރަހައްދުން، ހަތަރު މީހެއްގެ ފަރާތުން ޝައްކުވާ ކަންތައްތަކެއް ފާހަގަ ކުރެވުނު ކަމަށެވެ. ޕީޖީއާއި ގުޅިގެން އެމީހުންގެ މައްޗަށް ތަހުގީގު ފެށުމަށް ތައްޔާރުވަމުންދާ ކަމަށްވެސް ވިދާޅުވިއެވެ.\nސައިކަލެއްގައި އެއްޗެއް ގޮއްވާލައިގެން ރައީސް ނަޝީދަށް ރޭ ދިން ހަމަލާއަކީ އެމަނިކުފާނަށް އަމާޒުކޮށް ދިން ނިރުބަވެރި ހަމަލާއެއް ކަމަށް ފުލުހުން މިއަދު ވަނީ ބުނެފައެވެ.\nމި ހަމަލާއާ ގުޅިގެން ލިބިވަޑައިގެންނެވި ޒަހަމްތަކަށް ނަޝީދު މިހާރު ގެންދަވަނީ އޭޑީކޭގައި ފަރުވާ ހޯއްދަވަމުންނެވެ. އަދި އެމަނިކުފާނުގެ ތިން އޮޕަރޭޝަނެއް ކޮށްފައިވާއިރު، އެ އޮޕަރޭޝަންތައް ކާމިޔާބު ކަމަށް ޕޮލިސް ކޮމިޝަަނަރު ވިދާޅުވިއެެވެ.


Bridge Ge Thabu Thakugai Maathakeh, Varah Thafaathu! - Vaguthu\nބްރިޖްގެ ތަނބުތަކުގައި މާގަސްތަކެއް، ވަރަށް ތަފާތު!\nއިންޑިޔާގެ ފުލައިއޯވާ ( އުސްކޮށް ހަދާފައި ހުންނަ މަގުތައް ) ތަކާއި މެޓްރޯ ރެއިލްވޭތަކުގެ ތަނބުތަކުގައި މާގަސްތަކެއް އިންދުމުން ގިނަ ބައެއްގެ ސަމާލުކަން ލިބިއްޖެވެ. މިގަސްތައް އިންދާފައިހުރީ ޕޮޓްތަކެއް ގައެވެ.\nނޫސްތަކުން ރިޕޯޓްކޮށްފައިވާ ގޮތުން މިކަންކޮށްފައިވަނީ އިންޑިޔާގެ ހައިދުރަބާދް މުނިސްޕަލް ކޯޕަރޭޝަން އިންނެވެ. މިހާތަނަށް މިގޮތަށް 40 ތަބެއްގައި ގަސް އިންދާފައިވާ އިރު ގަސް އިންދާފައި ހުންނަނީ ޕޮޓްތަކުގައެވެ. ގްޜޭޓަރ ހައިދުރަބާދް މުނިސްޕަލް ކޯޕަރޭޝަން ބުނި ގޮތުގައި މިއީ އިންޑިޔާ ފެހި ކުރުމުގެ އަމާޒުގައި ކުރިޔަށް ގެންދިޔަ ކަމެއް ކަމަށާއި މިފަދަ އިތުރު ޕުރަޖެކްޓްތައް ކުރިޔަށް އޮތް ތާންގައި ބޭއްވުމަށް ހަމަޖެހިފައިވާ ކަމަށެވެ.\nމިފަދަ ގޮތަކަށް ތަބުތަކުގައި ގަސްތައް ހަރުކުރުމުން ގިނަ ބައެއްގެ ސަމާލުކަންވަނީ ލިބިފައެވެ. އަދި ކުރިޔަށް އޮތް ތާންގައި މިފަދަ ގޮތަކަށް އިންޑިޔާގެ އިތުރު ސިޓީ ތަކުގައި ހެދުމަށް ނިންމާފައިވާ ކަމަށް އިންޑިޔާގެ ނޫސްތަކުން ރިޕޯޓް ކުރެއެެވެ.


Artificial Beach Sarahadhu Tha'raqeekuran MTCC aa Havaalukohfi\nއާޓިފިޝަލް ބީޗް ސަރަހައްދު ތަރައްގީކުރުމުގެ އެއްބަސްވުމުގައި ސޮއިކުރުމުގެ ރަސްމިއްޔާތުގެ ތެެރެއިން--ފޮޓޯ ހައުސިން މިނިސްޓްރީ\n16 މެއި 20180ކޮމެންޓް\nއާޓިފިޝަލް ބީޗް ސަރަހައްދު ތަރައްގީކުރަން އެމްޓީސީސީ އާ ހަވާލުކޮށްފި\nމާލޭގެ އާޓިފިޝަލް ބީޗް ސަރަހައްދު ޒަމާނީ ފެންވަރަށް ތަރައްގީކުރުމަށް އެމްޓީސީސީ އާ ހަވާލުކޮށްފިއެވެ.\nއެކަމުގެ އެއްބަސްވުމުގައި ހައުސިން މިނިސްޓްރީގެ ފަރާތުން ސޮއިކުރެއްވީ މިނިސްޓަރު ޑރ. މުހައްމަދު މުއިއްޒެވެ. އެމްޓީސިސީގެ ފަރާތުން އެއްބަސްވުމުގައި ސޮއިކުރެއްވީ އެ ކުންފުނީގެ ސީއީއޯ އިބްރާހިމް ޒިޔަތެވެ.\nހައުސިން މިނިސްޓްރީން ބުނި ގޮތުގައި އެ ސަރަހައްދު އަލުން ތަރައްގީ ކުރުމުގެ މަޝްރޫއަކީ ޖުމުލަ 13.7 މިލިއަން ރުފިޔާގެ މަޝްރޫއެކެވެ. ތަރައްގީކުރުމުގެ މަސައްކަތް ފަސް މަސް ދުވަހުގެ ތެރޭގައި ނިންމުމަށް ހަމަޖެހިފައިވާ ކަމަށް ހައުސިން މިނިސްޓްރީން ބުނެއެވެ.\nއެކަމުގެ އެއްބަސްވުމުގައި ސޮއިކުރުމަށް ބޭއްވި ރަސްމިއްޔާތުގައި ވާހަކަ ދައްކަވަމުން ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވި ގޮތުގައި އެ މަޝްރޫއަކީ ސަރުކާރުގެ ބަޖެޓުން 10 މިލިއަން ރުފިޔާ އަދި އެމްޓީސީސީގެ ސީއެސްރާރު ޕްރޮޖެކްޓުގެ ދަށުން ތިން މިލިއަނަށްވުރެ ގިނަ ރުފިޔާ ހަރަދު ކުރާނެ މަޝްރޫއެކެވެ.\nއެ މަޝްރޫއުގެ ދަށުން އާޓިފިޝަލް ބީޗް ސަރަހައްދު ޒަމާނީ ފެންވަރަށް ތަރައްގީކުރުމަށް ވަނީ ނިންމާފައެވެ. އެ ސަރަހައްދުގައި އައުޓް ޑޯ ޖިމަކާއި ފެންވަރަށް ބޭނުންވާ ވަސީލަތްތަކާއި ކެފޭތައް ތަރައްގީ ކުރުމަށް ވަނީ ހަމަޖެހިފައެވެ.\nއެމްޓީސީސީ ހައުސިން މިނިސްޓްރީ\n9 އޯގަސްޓު 2018\nއިދިކޮޅު ޖަލްސާ ބޭއްވުމަށް ދަރުބާރުގެ ދޫކުރަނީ\nރާވެރިބޭ ފުޑް ކޯޓުގެ ހާލަތަކީ މިއީތަ!\n7 އޯގަސްޓު 2018\nހިޔާ އެކޮމްޕްލިޝްޑް މަޝްރޫއުގެ ފޯމު ދޫކުރަން ފަށައިފި\nދައުލަތުގެ ހަރަދުގައި ބުރިޖު މަތީ ކައިވެނި ކުރުވުން: އެތައް ބައެއްގެ ފާޑު ކިއުން\n48 މިނެޓު ކުރިން


Lifestyle: Dhefalhikohlan jehunu niboo dhebeynge aadhayaa khilaafu vaahaka - 247.mv\n07:51 PM, Saturday 17, April 2021\nދެފަޅިކޮށްލަން ޖެހުނު ނިބޫ ދެބޭންގެ އާދަޔާޚިލާފު ވާހަކަ\nZubedha 18:34 PM, Wednesday 12, June 2019\nސޯލްޓް ލޭކް ސިޓީއަށް އުފަންވި އެއްމާބަނޑު ދެކުދިން ކަމަށްވާ މަލިޔާ އަދި ކެންޑްރާ-- ފޮޓޯ: ގެޓީ\nސޯލްޓް ލޭކް ސިޓީއަށް އުފަންވި އެއްމާބަނޑު ދެކުދިން ކަމަށްވާ މަލިޔާ އަދި ކެންޑްރާގެ ވާހަކައަކީ ވަރަށް އާދަޔާ ޚިލާފުވާހަކައެކެވެ. މި ދެބެންނަކީ ގަރުބަގަތުމުގައި ނިބޫ ކުދިންގެ އިތުރުން އުނަގަނޑުން ތިރިން ގުޅިފައިތިބި ދެކުދިންނެވެ. މަލިޔާ އާއި ކެންޑްރާ އުފަންވިއިރު ދެކުދިންގެ ދެމެދުގައި ބޭނުންކުރަމުން އައީ އެއް ލިވާރ، އެއް ކިޑްނީ އެއް ގޮހޮރު އަދި ދެފައެވެ. އުފަންވުމަށް ފަހު 24 ގަޑި އިރަށްވުރެ އިތުރަށް ދިރިތިބޭނެ ކަމުގެ އުންމީދެއް ނެތް ކަމަށް ބުނެފައިވި ނަމަވެސް މިހާރު މި ކުދިންގެ އުމުރުން 17 އަހަރެވެ.\nދެކުދިންގެ އުމުރުން ތިން އަހަރުގައި އެކުދިންގެ މައިންބަފައިން ޖޭކް އަދި އެރިންއަށް ކުރިމަތިވީ ވަރަށް އުނދަގޫ ނިންމުމެއް ނިންމާށެވެ. އެއީ ގުޅިފައިތިބި ދެކުދިން ވަކިކުރަން ބިރުބޮޑު ސާޖަރީއެއް ހަދާނީތޯ ނޫނީ ތިބިގޮތަށް ދޫކޮށްލާނީތޯއެވެ. އުމުރުން އެންމެ ތިން އަހަރުގައި 26 ގަޑިއިރުގެ ދިގު ސާރޖަރީ އަކަށްފަހު ދެކުދިން ވަކިކޮށްލެވުނީ މައިންބަފައިންގެ ނިންމުމާ އެއްގޮތަށެވެ. އަދި އޭގެ ފަހުން މިދެކުދިން އުޅެމުން އަންނަނީ ކޮންމެ ކުއްޖަކު އެއްފައި މަތީގައެވެ. ވަކިވުމަށްފަހު ވެސް ދެކުދިން އެހެން ގިނަ ސިއްހީ ބޮޑު ފަރުވާތައް ކުރަންޖެހިފައިވެއެވެ.\nކެންޑްރާއަށް ކިޑްނީއެއް ލިބެންދެން ޑައިލެސިސްހެދުމާ އަދި އޭނާއަށް ލިބުނު އޭނަގެ މަންމަގެ ކީޑްނީ ފެއިލް ވުމުން އަނެއްކާ އާ ކީޑްނީއެއް ލިބެންދެން އަހަރަކާއި ހަމަސް ދުވަހަށް ޑައިލެސިސް ހެދުމެވެ. މަލިއާއަށް ދެކުދިންގެ ދެމެދުގައި ބޭނުން ކުރަމުން އައި ކިޑްނީ ލިބުނުކަމުގައި ވިޔަސް އޭނަވެސް ގިނަ ކިޑްނީ ޓްރާންސްޕްލާންޓް ތަކެއް ހަދަންޖެހިފައިވެއެވެ. އަދި މީގެ އިތުރުން ބުރަކަށި ސީދާ ކުރަން ސާޖަރީއަކާ އެހެން އެހެނިހެން ސާޖަރީތައް ހެދިނަމަވެސް މިހާރު ކެންޑްރާމެން އުޅެމުން ދަނީ އުފާވެރި ދިރިއުޅުމެކެވެ.\nސްކޫލް ކުދިންގެ މަލާމާތައި ކުރިމަތިލާން ނުޖެހޭކަމަށާއި އަދި ވަކިވުމުގެ ސަބަބުން އުފާ ވާކަމަށް ބުނާ ކެންޑްރާ އަދި މަލިއްޔާ ބުނާގޮތުގައި ދެފައި ނެތަސް އޭގެ އުނދަގުލެއް އިހުސާސު ނުކުރެވޭކަމަށެވެ.\nނިބޫ ލައިފްސްޓައިލް ސިއްޙީ ދުޅަހެޔޮކަން\nVarah hihvaru gadha kanbalun thakeh.


Raees Nasheed aai eku JSC ah ahareh\nރައީސް ނަޝީދު ޖޭއެސްސީގެ ހުވައި ކުރެއްވުމަށް ފަހު އިގުރާރުގައި ސޮއިކުރައްވަނީ\nރައީސް ނަޝީދާ އެކު ޖޭއެސްސީއަށް އަހަރެއް!\n11 ޖޫން 2020 - 13:04:07\nރައީސް ނަޝީދަކީ އަބަދުވެސް އިންސާފު ހޯއްދަވައި ދެއްވުމަށް ވަކާލާތު ކުރެއްވި އަދި މިހާރުވެސް ވަކާލާތު ކުރައްވަމުން ގެންދަވާ ބޭފުޅެކެވެ. ދިވެހި ރައްޔިތުންނަށް އިންސާފުވެރި ފަނޑިޔާރުގެއެއް ހޯއްދައިދެއްވުމަކީ އެ މަނިކުފާނު އަބަދުވެސް ވެވަޑައިގަންނަވަމުން ގެންދަވާ ވައުދެކެވެ.\nފަނޑިޔާރުގެ އިސްލާޙު ކުރުމުގެ ޤާނޫނީ ޒިންމާ މަތިކޮށްފައިވަނީ ޖުޑީޝަލް ސަރވިސް ކޮމިޝަނަށެވެ. ރައްޔިތުންގެ މަޖިލީހުގެ ރައީސްގެ ހައިސިއްޔަތުން ޖުޑީޝަލް ސަރވިސް ކޮމިޝަންގެ މެންބަރުކަމުގެ ހުވައި ރައީސް ނަޝީދު ކުރެއްވީ ހުސްވި އަހަރުގެ މެއި މަހުގެ 29 ވަނަ ދުވަހުގެ ރޭ އެވެ. ރައީސް އިބްރާހިމް މުހައްމަދު ސާލިހުގެ ކުރިފުޅުމަތީގައި ރައީސް ނަޝީދަށް ޖޭއެސްސީގެ ހުވައި ލައިދެއްވީ ކުރީގެ އުއްތަމަ ފަނޑިޔާރު ޑރ. އަހްމަދު ޢަބްދުﷲ ދީދީއެވެ. މިދިޔަ އަހަރުގެ މެއި 29 ވަނަ ދުވަހު ޖޭއެސްސީގެ މެންބަރުކަމަށް އައްޔަން ކުރެވި، ހުވައި ކުރެއްވި ނަމަވެސް، ޖޭއެސްސީގެ ބައްދަލުވުމެއްގައި ރައީސް ނަޝީދު އެންމެ ފުރަތަމަ ބައިވެރިވެވަޑައިގެންނެވީ މީގެ އެއް އަހަރު ކުރިން، 12 ޖޫން 2019 ގައެވެ.\nޖޭއެސްސީގައި ރައީސް ނަޝީދު އިންނަވާތާ މާދަމައަށް އެއް އަހަރު ވާއިރު މި ބަލާލަނީ މި ދިޔަ އެއް އަހަރު ދުވަހުގެ ތެރޭގައި ޖޭއެސްސީން ކުރި މަސައްކަތްތަކާ ގުޅޭ ގޮތުންނެވެ. މި ރިޕޯޓްގައި ބަލާލާފައިވާނީ ޖޭއެސްސީން ކުރި މަސައްކަތުގެ ތެރެއިން މީޑިއާއާ އެ ކޮމިޝަނުގެ ފަރާތުން ހިއްސާކޮށްފައިވާ މައުލޫމާތު ތަކަށެވެ.\nޖޭއެސްސީގެ މެންބަރެއްގެ ހައިސިއްޔަތުން އެންމެ ފުރަތަމަ ޖޭއެސްސީގެ ބައްދަލުވުމެއްގައި ރައީސް ނަޝީދު ބައިވެރިވެވަޑައިގެންނެވީ 12 ޖޫން 2019 ގައެވެ. ރައީސް ނަޝީދު ބައިވެރިވެވަޑައިގެންނެވި ޖޭއެސްސީގެ އެންމެ ފުރަތަމަ ބައްދަލުވުމުގައި، ފަނޑިޔާރަކު މަގާމުން ވަކިކުރުމަށާއި، އަދި އިތުރު ދެ ފަނޑިޔާރަކު ސަސްޕެންޑް ކުރުމަށް ނިންމެވިއެވެ. މަގާމުން ވަކިކުރަން ނިންމާފައިވަނީ ގދ. ތިނަދޫ މެޖިސްޓްރޭޓް ކޯޓުގެ މެޖިސްޓްރޭޓް އިބްރާހީމް ރަޝީދުއެވެ. މިއާއެކު ދެ ފަނޑިޔާރަކު ސަސްޕެންޑް ކުރުމަށްވެސް އެ ދުވަހުގެ ބައްދަލުވުމުގައި ވަނީ ނިންމަވާފައެވެ. ސަސްޕެންޑްކުރަން ނިންމެވީ ސުޕްރީމް ކޯޓުގެ ފަނޑިޔާރު އޮނަރަބްލް އަލްއުސްތާޛު ޢަބްދުﷲ ދީދީ އާއި ފެމިލީ ކޯޓުގެ އިސް ގާޒީ އަލްއުސްތާޒު ޙަސަން ސަޢީދުއެވެ.\nރައީސް ނަޝީދު ބައިވެރިވެވަޑައިގެންނެވި ޖޭއެސްސީގެ ދެވަނަ ބައްދަލުވުމުގައި އެ ކޮމިޝަނުގެ ގަވާއިދަށް އިސްލާހެއް ގެންނެވިއެވެ. އެއީ ކޮމިޝަނަށް ހުށަހެޅޭ މައްސަލަތައް އަވަހަށް ނިންމުމުގެ ބޭނުގައިކަމަށް ކޮމިޝަނުން އޭރު ބުނެފައިވެ އެވެ. މި ދެންނެވި އިސްލާހު ގެނެސްފައިވަނީ 17 ޖޫން 2019 ގައެވެ.\nރައީސް ނަޝީދު އިންނަވައިގެން ޖޭއެސްސީން އެންމެ ފުރަތަމަ، އަދި އެންމެ އަވަހަށް ބަލަން ފެށި މައްސަލައަކީ، ރައީސް ނަޝީދު 13 އަހަރަށް ޖަލަށްލާން ހުކުމްކުރި، ސުޕްރީމް ކޯޓުގެ ކުރީގެ ފަނޑިޔާރު ޢަބްދުﷲ ދީދީގެ މައްސަލައެވެ. ވަރަށް އަވަހަށް އަބްދުﷲ ދީދީގެ މައްސަލަ ބަލައި އޭނާ މަގާމުން ވަކިކުރިއެވެ. ނަމަވެސް ޖޭއެސްސީގެ ގާނޫނުގައި ބުނާ މަރުހަލާތައް ކޮމިޝަނުން ފުރިހަމަ ކުރި އެވެ.\nރައީސް ނަޝީދު ޖޭއެސްސީގެ ބައްދަލުވުންތަކުގައި ބައިވެރިވާން ފެށި ދުވަހު ސުޕްރީމް ކޯޓުގެ ފަނޑިޔާރެއްގެ މައްސަލަ ބައްލަވަން ފެށި ނަމަވެސް، ދިވެހިރާއްޖޭގެ ހައިކޯޓުގެ ފަނޑިޔާރެއްގެ މައްސަލަ އެންމެ ފުރަތަމަވެސް ބަލަން ފެށީ ރައީސް ނަޝީދު ޖޭއެސްސީއާ ގުޅިވަޑައިގެންނެވިތާ ގާތްގަނޑަކަށް ދެ ހަފުތާ ފަހުން، ޖޫން 24 2019 ގައެވެ. ހައިކޯޓުގެ އިސްފަނޑިޔާރުކަމުގެ މަގާމުގައި ހުންނެވި، ރައީސް ނަޝީދުގެ މައްޗަށް 13 އަހަރުގެ ޖަލު ހުކުމެއް ކުރެއްވި ބެންޗުގައި އިންނެވި ޝުޖާޢު އުސްމާނުގެ މައްސަލަ މި ދެންނެވި ތާރީހުގައި ބަލަން ފެށުމުގެ އިތުރުން، ހަމަ އެ ދުވަހު، ރައީސް އަބްދުﷲ ޔާމީން އަބްދުލްގައްޔޫމުގެ ވެރިކަމުގައި ހައްޔަރުކޮށް ޖަލަށްލި އއ. މާމިގިލީ ކޯޓުގެ ގާޒީ ނިހާންގެ ސަސްޕެންޝަންވެސް އުވައިލިއެވެ.\nކޯޓުތަކުގައި ހިނގަމުންދާ މައްސަލަތައް އާދަޔާ ހިލާފަށް ގިނަ ދުވަސްވަމުންދާ ކަމުގެ ޝަކުވާ ޖޭއެސްސީއަށް ލިބެމުންދާތީ، އެ މައްސަލަތައް ލަސްވާ ސަބަބު ދެނެގަތުމަށް ޖޭއެސްސީން ނިންމީވެސް ރައީސް ނަޝީދުގެ ބައިވެރިވެވަޑައިގަތުމާ އެކުއެވެ. އެއީ 26 ޖޫން 2019 ގައެވެ. ކުރީގެ އުއްތަމަ ފަނޑިޔާރާއި، ސުޕްރީމް ކޯޓުގެ ކުރީގެ ފަނޑިޔާރު އަރީފުގެ މައްސަލައް ޖޭއެސްސީން ބަލަން ފެށީ ހުސްވި އަހަރުގެ ޖުލައި މަހުއެވެ. އަދި ސުޕްރީމް ކޯޓުގެ ފަނޑިޔާރު މަހާޒްގެ މައްޗަށް ކުރިން އެ ކޮމިޝަނުން އަޅާފައިވާ ފިޔަވަޅެއް ބާތިލުކުރަން ވެސް ޖޭއެސްސީން ނިންމީ ހުސްވި އަހަރުގެ ޖުލައި މަހުއެވެ.\nވަގަށް ނަގާ މަރާލާފައިވާ ނޫސްވެރިޔާ ރިލްވާނުގެ މަރުގެ މައްސަލައިގައި ތުހުމަތު ކުރެވޭ ހައިކޯޓުގެ ފަނޑިޔާރު ހަސަން އަލީގެ މައްސަލަ ބަލަން ޖޭއެސްސީން ފެށީ ހުސްވި އަހަރުގެ ޖުލައި މަހު ފަހުކޮޅުއެވެ. (އޭނާ ސަސްޕެންޑްކޮށްފައި ހުރި ނަމަވެސް އަދިވެސް ހުރީ ހައިކޯޓުގެ ފަނޑިޔާރުކަމުގެ މަގާމުގައެވެ). ރައީސް ޔާމީންގެ މައްޗަށް ސާބިތުވި މަނީލޯންޑްރިންގެ މައްސަލަ އެންމެ ފުރަތަމަ ބަލަމުން ގެންދިޔަ ކްރިމިނަލް ކޯޓުގެ ކުރީގެ އިސް ގާޒީ ހައިލަމްގެ މައްސަލަ ޖޭއެސްސީން ބަލަން ފެށީވެސް ހުސްވި އަހަރުގެ ޖުލައި މަހުއެވެ. (ހައިލަމް ފަހުންވަނީ ގާޒީ ކަމުގެ މަގާމުން އިސްތިއުފާ ދެއްވާފައެވެ).\nމެޖިސްޓްރޭޓުންނަށް ފޯން އެލަވަންސް ދޭން މަޖިލީހަށް ހުށަހަޅަން ޖޭއެސްސީން ނިންމީވެސް ރައީސް ނަޝީދުގެ ބައިވެރިވެވަޑައިގަތުމާއި އެކުއެވެ. އެއީ ހުސްވި އަހަރުގެ އޮގަސްޓް މަހުއެވެ. ރާއްޖޭގެ ޖުޑިޝަރީ ހަރުދަނާ ކުރުމަށް ޖަޕާނު ސަރުކާރާއި އެކު މަޝްވަރާތަކެއް ކުރެވުނީވެސް ހުސްވި އަހަރުގެ އޮގަސްޓް މަހު ރައީސް ނަޝީދުގެ ބައިވެރިވެވަޑައިގަތުމާއި އެކުއެވެ.\nކޯޓުތަކުގެ ގާނޫނަށް އެމްޑީޕީން ގެނައި އިސްލާހާއި އެކު ސުޕްރީމް ކޯޓަށް ފަނޑިޔާރުން އައްޔަން ކުރުމުގެ މަސައްކަތްވެސް ފެށީ ހުސްވި އަހަރުގެ އޮގަސްޓް މަހުއެވެ. އަދި ސުޕްރީމް ކޯޓުގެ ކުރީގެ ފަނޑިޔާރު އަބްދުﷲ ދީދީ މަގާމުން ވަކިކުރަން ޖޭއެސްސީން ނިންމައި މަޖިލީހަށް ހުށަހެޅީ ހުސްވި އަހަރުގެ އޮގަސްޓް މަހުގެ ފަހުކޮޅުއެވެ.\nޖޭއެސްސީއަށް އާ ސެކެއްޓްރީ ޖެނެރަލެއް އައްޔަން ކުރެއްވީ ހުސްވި އަހަރުގެ ސެޕްޓެމްބަރު މަހުއެވެ. އަދި މަރާލާފައިވާ ނޫސްވެރިޔާ ރިލްވާނުގެ މަރުގެ މައްސަލައިގައި ހިމެނޭ ކަމަށް ތުހުމަތު ކުރެވޭ ހައިކޯޓުގެ ފަނޑީޔާރު ހަސަން އަލީގެ އިތުރު މައްސަލެއެއް ޖޭއެސްސީން ބަލަން ފެށީވެސް ހުސްވި އަހަރުގެ ސެޕްޓެމްބަރު މަހުއެވެ. އަދި އެ މައްސަލައިގާ ހަސަން އަލީ ސަސްޕެންޑް ކުރަން ޖޭއެސްސީން ނިންމީ ހުސްވި އަހަރުގެ ސެޕްޓެމްބަރު މަހުގެ 16 ވަނަ ދުވަހުއެވެ.\nއެމްއެމްޕީއާރުސީގެ ކޮރަޕްޝަންގެ މައްސަލައިގައި ފަނޑިޔާރުން ހިމެނޭ ކަމަށާއި، އެކަމުގެ ތަހުގީގު ފެށުމަށް ކޮމިޝަނުން ނިންމީ ހުސްވި އަހަރުގެ އޮކްޓޫބަރު މަހުއެވެ. އަދި ހައިކޯޓުގެ އިސްފަނޑިޔާރު ޝުޖާޢު އުސްމާނުގެ އާ މައްސަލައެއް ތަހުގީގު ކުރަން ޖޭއެސްސީން ނިންމީ ހުސްވި އަހަރުގެ އޮކްޓޫބަރު މަހުގެ ފަހުކޮޅުއެވެ. އޭރުވެސް ޝުޖާޢުގެ އިތުރު މައްސަލައެއް އެ ކޮމިޝަނުން އައީ ތަހުގީގުކުރަމުންނެވެ.\nކްރިމިނަލް ކޯޓުގެ ވައިބާ ގްރޫޕެއްގައި އެ ކޯޓުގެ އިސްފަނޑިޔާރު ހައިލަމް ހިއްސާ ކުރެއްވި ފޮޓޯއެއްގެ މައްސަލަ ޖޭއެސްސީން ބަލަން ފެށީ ހުސްވި އަހަރުގެ ނޮވެމްބަރު މަހުއެވެ. އަދި އެ ކަމާއި ގުޅިގެން ނޮވެމްބަރު މަހުގެ ފަސް ވަނަ ދުވަހު ހައިލަމް ސަސްޕެންޑް ކުރަން ޖޭއެސްސީން ނިންމީ، ރައީސް ޔާމީންގެ ޝަރީޢަތް ހައިލަމް ކުރިއަށް ގެންދަވަނިކޮށެވެ. ސުޕްރީމް ކޯޓުގެ ސްޓްރެޓީޖިކް އޮޑިޓެއް ކުރަން ޖޭއެސްސީން ނިންމީވެސް ހުސްވި އަހަރުގެ ނޮވެމްބަރު މަހުއެވެ.\nސުޕްރީމް ކޯޓަށް އައްޔަން ކުރެއްވުމަށް ރައީސް އިބްރާހިމް މުހައްމަދު ސާލިހް ފޮނުއްވި ބައެއް ނަންތައް، ސުޕްރީމް ކޯޓަށް އައްޔަން ކުރަން ނުފެންނަ ކަމަށް ޖޭއެސްސީން ނިންމީ ހުސްވި އަހަރުގެ ޑިސެމްބަރު މަހުއެވެ.\nބޮޑެތި ތުހުމަތުތަކެއް ކުރެވޭ ހައިކޯޓުގެ ފަނޑިޔާރު ޙަސަން އަލީ، ޝުޖާޢު އުސްމާނު އަދި ޖުވެނައިލް ކޯޓުގެ ގާޒީ އަބްދުލް ބާރީ ޔޫސުފް\nހައިކޯޓުގެ އިސްފަނޑިޔާރުގެ އިތުރު މައްސަލައެއް ބަލަމުންދާ ކަމަށް ޖޭއެސްސީން އަނެއްކާވެސް ޖެނުއަރީ މަހު ހާމަ ކުރި އެވެ. އެއީ ޖޭއެސްސީން ޝުޖާޢާ ގުޅޭ ގޮތުން ބަލަމުންދާ ތިން ވަނަ މައްސަލައެވެ. ކުޑަ ކުދިންނަށް ކުރާ ޖިންސީ ގޯނާގެ މައްސަލަތައް އަވަސް ކުރުމަށް ބާރު އަޅައި، އެ ފަދަ މައްސަލަތައް "ބްލޮކް ޓްރަޔަލް" ނިޒާމެއްގެ ދަށުން ބަލަން ފަށަން ކޯޓުތަކަށް ޖޭއެސްސީން ލަފާ ދިނީ ވެސް ޖެނުއަރީ މަހުއެވެ.\nކޯޓުތަކުގައި މައްސަލަތައް ލަސްވާ ސަބަބު ދެނެގަތުމަށް އަނެއްކާވެސް ޖޭއެސްސީން މަސައްކަތް ފެށީ މިއަހަރުގެ ފެބްރުއަރީ މަހުއެވެ. މީގެ އިތުރުން އަންހެން ފަނޑިޔާރުން ވިހެއުމުން ހަ މަސް ދުވަހުގެ ޗުއްޓީއަކާއި ފިރިހެން ފަނޑިޔާރުންނަށް ދަރިން ލިބުމުން އެއް މަސް ދުވަހުގެ ޗުއްޓީ ދޭންވެސް ޖޭއެސްސީން ނިންމީ މި އަހަރުގެ ފެބްރުއަރީ މަހު ރައީސް ނަޝީދުގެ ބައިވެރިވެވަޑައިގަތުމާއި އެކުއެވެ. އިންޑިޔާގެ ނޭޝަނަލް ޖުޑީޝަލް އެކަޑަމީއާއި ޖުޑީޝަލް ސަވިސް ކޮމިޝަނާއި ދެމެދު އެއްބަސްވުންތަކެއް ގާއިމު ކުރެވުނީވެސް ފެބްރުއަރީ މަހުއެވެ. އަދި ރައީސް ނަޝީދުގެ ވެރިކަން ނިމުމަކަށް އައުމުގެ ހާލަތު މެދުވެރިވި، މަޝްހޫރު ޢަބްދުﷲ ގާޒީގެ މައްސަލައެއް ޖޭއެސްސީން ބަލަން ފެށީވެސް ފެބްރުއަރީ މަހުއެވެ.\nހުޅުމާލޭ ކޯޓު އުވާލުމުގެ މަސައްކަތް ޖޭއެސްސީން ފެށީ މި އަހަރުގެ މާރިޗު މަހުއެވެ. އަދި ކޮވިޑާ ގުޅިގެން އޮންލައިންކޮށް ބައްދަލުވުންތައް ކުރިއަށް ގެންދިޔުމާއި ކޮމިޝަނުގެ މަސައްކަތް ކުރުން ފެށުނީވެސް މާރިޗު މަހުއެވެ. އޭނގެ ފަހުން ޖޭއެސްސީގެ ބައްދަލުވުންތައް ކުރިއަށްދަނީ އޮން ލައިންކޮށެވެ. އޮންލައިން ބައްދަލުވުންތަކުގައި ބައެއް ފަނޑިޔާރުންނާއި ދެކޮޅަށް ފިޔަވަޅު އަޅާފައިވެއެވެ. އެހެންނަމަވެސް މިއަދު ގަބޫލު ކުރަން ޖެހޭ ހަގީގަތަކީ، ޖޭއެސްސީގެ ދުވެލި އިންތިހާއަށް ދަށްކަމެވެ. އެމްޑީޕީން އެ ބުނާ ފިނިހަކަ ދުވެއްޔަކީ ޖޭއެސްސީގެ ސްޕީޑަށް ވެއްޖެ ނަމަ އެމްޑީޕީން ވަކާލާތު ކުރަމުން އަންނަ ބާރު ސްޕީޑުގައި ކޯޓްތައް އިސްލާހު ކުރުމުގެ މަސައްކަތް ނިންމާލެވޭނެތޯ އެވެ.\nޖޭއެސްސީޝުޖާއު އުސްމާންރައީސް ނަޝީދުއަދުލުއިންސާފު


Ooredoo in 421 Million Ruffiya ge Share vikki\nއުރީދޫން 421 މިލިއަން ރުފިޔާގެ ހިއްސާ ވިއްކި\nއުރީދޫ މޯލްޑިވްސް ޕަބްލިކް ލިމިޓެޑުން ހިއްސާ ވިއްކުމަށް ހުޅުވައިލި ފުރުސަތުގައި ޖުމްލަ 421 މިލިއަން ރުފިޔާގެ ހިއްސާ ވިއްކާފައިވާކަމަށް އެކުންފުނިން ބުނެފިއެވެ.\nއުރީދޫން ބުނީ މިދިޔަ މަހުގެ 29 ވަނަ ދުވަހުގެ ނިޔަލަށް ހިއްސާ ވިއްކުމަށް ހުޅުވާލި ފުރުސަތުގައި ހުށަހެޅި އެޕްލިކޭޝަން ތަކުގެ ތެރެއިން އެކަށައެޅުނު 8219 ހިއްސާ ދާރުންނަށް ޖުމްލަ 421.3 މިލިއަން ރުފިޔާގެ ހިއްސާ ވިއްކިފައިވާ ކަމަށެވެ.\nއަދި އެއީ ދޫކުރެވުނު ހިއްސާގެ 9.5 ޕަސެންޓަށްވާ ޖުމްލަ 140،44،870 ހިއްސާ ކަމަށްވެސް އުރީދޫން ބުނެއެވެ. އުރީދޫން 40 އިންސައްތަ ހިއްސާ ވިއްކުމަށް ހުޅުވައިލިއެވެ.\nއުރީދޫ މޯލްޑިވްސްއިން ބުނީ ޙިއްޞާ އެކަށައަޅާފައިވާ ލިސްޓު މިހާރު މޯލްޑިވްސް ސެކިއުރިޓީޒް ޑިޕޮސިޓަރީއަށް ފޮނުވިފައިވާކަމަށާއި ރަސްމީ ބަންދު ނޫން 14 ދުވަހުގެ ތެރޭގައިޑިޕޮސިޓް ރިކުއެސްޓެއް ފޮނުއްވުމަށް އެފަރާތުން އެދިފައިވާ ކަމަށެވެ.\nއަގޯޑާއިން ބުކިން ހަދައިގެން އުރީދޫ ކްލަބް ޕްރިމިއާ ކަސްޓަމަރުންނަށް ޑިސްކައުންޓް\n28 ޑިސެންބަރ 2017\nއުރީދޫ ވޯލްޑް ޓްއަރ ޕްރަމޯޝަން ފަށައިފި\nއުރީދޫއިން އެޕްއެންގޭމް ޕެކް ތައާރަފުކޮށްފި\n17 ޑިސެންބަރ 2017\nމިއުޒިކަށް ލޯބިކުރާ ފަރާތްތަކަށް ހާއްސަ އެޕެއް އުރީދޫއިން ތައާރަފުކޮށްފި\n13 ޑިސެންބަރ 2017


Real adhi Atletico molhuvi iru Barca balivejje | Jazeera\tރެއާލް އަދި އެޓްލެޓިކޯ މޮޅުވިއިރު ބާސާ ބަލިވެއްޖެ - Jazeera\nރެއާލް އަދި އެޓްލެޓިކޯ މޮޅުވިއިރު ބާސާ ބަލިވެއްޖެ\nސާއިފް ޝިޔާދު December 6, 2020 79 views0\nސްޕެނިޝް ލަލީގާގައި ކުޅުނު މެޗުތައް މެޑްރިޑްގެ ދެ ޓީމު ކަމަށްވާ ރެއާލް އަދި އެޓްލެޓިކޯއިން ކާމިޔާބުކުރިއިރު ބާސެލޯނާ ކުޅުނު މެޗުން އެޓީމު ބަލިވެއްޖެއެވެ.\nރަށުން ބޭރުގައި ރެއާލްއިން ވަނީ 1-0 އިން ސެވިއްޔާ ބަލިކޮށްފައެވެ. މި މެޗުގައި ރެއާލްއިން ޖެހި ހަމައެކަނި ލަނޑަކީ ސެވިއްޔާގެ ޔާސީން ބޮނޫ އަތުން 55 ވަނަ މިނެޓުގައި ބައިކޮޅަށް ވަން ލަނޑެކެވެ.\nއެޓްލެޓިކޯ މެޑްރިޑް އިން ވަނީ އަމިއްލަ ދަނޑުގައި 2-0 އިން ރެއާލް ވަލަޑޮލިޑް ބަލިކޮށްފައެވެ. މި މެޗުގައި އެޓީމުން ޖެހި ފުރަތަމަ ލަނޑު 56 ވަނަ މިނެޓުގައި ތޯމަސް ލެމަރ ޖަހައިދިންއިރު އެޓީމުގެ ދެވަނަ ލަނޑު 72 ވަނަ މިނެޓުގައި ޖަހައިދިނީ މާކޯސް ލޮރެންޓޭއެވެ.\nރަށުން ބޭރުގައި ކާޑިޒްއާ ދެކޮޅަށް ކުޅުނު މެޗުން ބާސާ ބަލިވީ 2-1 ގެ ނަތީޖާއަކުންނެވެ. މި މެޗުގެ ފުރަތަމަ ލަނޑު ޖަހާ ލީޑު ނެގީ ކާޑިޒްއިންނެވެ. މި ލަނޑު އެޓީމަށް ޖަހައިދިނީ އަލްވާރޯ ހިމެނޭޒްއެވެ. ޕެޑްރޯ އަލްކަލާ އަތުން 57 ވަނަ މިނެޓުގައި ބައިކޮޅަށް ވަން ލަނޑުން ބާސާއިން އެއްވަރުކުރި ނަމަވެސް 63 ވަނަ މިނެޓުގައި ލަނޑެއް ޖަހައި އަލްވާރޯ ނެގްރޭޑޯ ވަނީ އަލުން އަނބުރާ ކާޑިޒްއަށް ލީޑު ނަގައިދީފައެވެ.\nމި މެޗުތަކާއެކު ސްޕެނިޝް ލަލީގާގެ އެއްވަނައިގައި 26 ޕޮއިންޓާއެކު އެޓްލެޓިކޯ އޮތްއިރު ދެވަނަ 24 ޕޮއިންޓާއެކު ލިބެނީ ރެއާލް ސޮސިއެޑާޑް އަށެވެ. އަދި ތިންވަނަ 20 ޕޮއިންޓާއެކު ރެއާލް މެޑްރިޑަށް ލިބޭއިރު ބާސާ އޮތީ އެންމެ 14 ޕޮއިންޓާއެކު ތާވަލުގެ7ވަނައިގައެވެ.


ރައީސް ޔާމީންގެ ޝަރީޢަތް: އިއްޔެއިން އަދާހަމައަށް\nއެޑިޓަރު 27 ނޮވެމްބަރު 2019 10:45\nރައީސް ޔާމީން. ފޮޓޯ:ވަގުތު\nމާދަމާއަކީ އަނެއްކާވެސް ބޮޑު ދުވަހެކެވެ. ދިވެހިންގެ ސަމާލުކަން އެއް ދިމާލަކަށް އެއްފަހަރާ ހުއްޓޭނެ ވަގުތުކޮޅެއް އަންނާނެ ދުވަހެކެވެ. ދިވެހިރާއްޖޭގެ ރައީސުލްޖުމްހޫރިއްޔާކަން ކުރެއްވި ބޭފުޅެއްގެ ޝަރީޢަތް ނިމި، އެޝަރީޢަތުގައި ކުރެވުނު ދަޢުވާއާމެދު ގޮތް ނިންމައި ފަނޑިޔާރުގެއިން ނިޔާކަނޑައަޅާ ދުވަހެވެ. ހުރިހާ ދިވެހިންނަށް ވަގުތުން މިޝަރީޢަތް ކުރިއަށް ދިޔަ މަންޒަރު ބަލައި، ދެފަރާތުން ޝަރީޢަތުގައި ހުށަހެޅި ކަންކަމާއި ދެއްކި ވާހަކަތައް އަޑުއެހުމުގެ ފުރުޞަތު ލިބުނެވެ. އެހެންކަމުން އެމައްސަލަ ފެށުނު ހިސާބުން ފެށިގެން ގޮސް ނިންމެންދެން ކަންވެގެން ދިޔަ ގޮތް ނޫސްވެރިން ލިޔަމުން، ތާރީޚަށްޓަކައި ރެކޯޑުކުރަމުން އައެވެ. ނަމަވެސް ޤާނޫނީ ނަޒަރަކުން ޝަރީޢަތް ނިއުޅެމުންދިޔައިރު ފާހަގަކުރެވެމުން ދިޔަ ކަންކަން ފެންނާނެހެން ތަރުތީބުކުރެވިފައި ނެތެވެ. އެހެންކަމުން މިދެންނެވި ގޮތަށް މިޝަރީޢަތުގެ އަޑުއެހުންތަކުން ފާހަގަކުރެވުނު މުހިއްމު ޤާނޫނީ ނުކުތާތައް ފެންނާނެ ގޮތަށް ކަޅާއި ހުދުން ލިޔެ، އިންޓަރނެޓުގެ ޞަފުޙާތަކުގައި ރައްކާކުރުމަކީ ބޭނުންތެރި ކަމެއް ކަމުގައި ފެނި، އެކަންކުރުމަށް ގަސްތުކޮށް މިލިޔުން ލިޔަމެވެ.\nދައުލަތުން އުފުލި ދަޢުވާ\nރައީސް ޔާމީނުގެ މައްޗަށް ދައުލަތުން އުފުލާފައިވަނީ މަނީ ލޯންޑަރިންގެ ދަޢުވާއެވެ. މަނީ ލޯންޑަރިންއަކީ ޣައިރު ޤާނޫނީ ޢަމަލަކުން ލިބިފައިވާ ފައިސާއެއް ޞައްޙަ އިޤުތިޞާދީ ޙަރަކާތުގެ ތެރޭގައި ދައުރުކުރުވައިގެން އޭގެ އަޞްލު އޮޅުވާލައި، އެއީ ޤާނޫނީ ގޮތުން ތާހިރު ހުދު ފައިސާއަށް ބަދަލުކުރުމެވެ. ކަޅުފައިސާ ދޮވުމެވެ. މިދަޢުވާގެ ފުރަތަމަ އަސާސަކީ އިސްލާމިކް ބޭންކުގައި ހުރި ރައީސް ޔާމީނުގެ އެކައުންޓަކަށް، އެސްއޯއެފް ނަމަކަށް ކިޔުނު ކުންފުނީގެ ޗެކެއް މެދުވެރިކޮށް ވަދެފައިވާ ފައިސާއަކީ، ގއ.ވޮޑުމުލާ ކިޔުނު ފަޅުރަށް ކުއްޔަށް ދިނުމުގައި ދައުލަތަށް ލިބެންޖެހޭ "އެކުއިޒިޝަން ކޯސްޓު" ނުވަތަ މުދާ ލިބިގަތުމުގެ އަގުގެ ތެރެއިން 1 މިލިއަން ޑޮލަރު ކަމުގައިވުމެވެ. ދެވަނަ އަސާސަކީ އެފައިސާ ރައީސް ޔާމީނުގެ ނަންފުޅުގައި އިސްލާމިކް ބޭންކުގައި އޮންނަ އިންވެސްޓްމެންޓު އެކައުންޓަކަށް ބަދަލުކުރައްވައި އެފައިސާއިން ފައިދާ ހޯއްދެވުމަކީ އެފައިސާގެ އަޞްލު އޮޅުވައިލުން ކަމުގައި ބުނުމެވެ. ތިންވަނަ އަސާސަކީ އެމަނިކުފާނާއި އޭސީސީގެ މެދުގައިވެވުނު އެއްބަސްވުމެއްގެ ދަށުން ޤާއިމުކުރި އެކްސްކްރޯ އެކައުންޓަށް ޖަމާކޮށްފައިވާ 1 މިލިއަން ޑޮލަރަކީ އެސްއޯއެފު ޗެކު މެދުވެރިކޮށް އެމަނިކުފާނުގެ އެކައުންޓަށް ވަދެފައިވާ 1 މިލިއަން ޑޮލަރަށް ނުވުމެވެ.\nދައުލަތުން މިދަޢުވާ ސާބިތުކުރުމަށްޓަކައި، މައިގަނޑު ގޮތެއްގައި ކުށުގެ މާނަވީ އަދި ޢަމަލީ ރުކުންތައް ފުރިހަމަވާކަން ސާބިތުކޮށްދޭންޖެހޭނެއެވެ. މާނަވީ ރުކުން ކަމުގައި އަޅުގަނޑު މިދެންނެވީ މަނީ ލޯންޑަރިންގެ ބޭނުން ޙާޞިލުކުރުމުގެ ނިޔަތް އޮތްކަން ސާބިތުކުރުމެވެ. މިމައްސަލައިގައިނަމަ، އިސްލާމިކް ބޭންކުގައި ހުރި ރައީސް ޔާމީނުގެ އެކައުންޓަށް އެސްއޯއެފުގެ ޗެކަކުން ވަދެފައިވާ ފައިސާގެ އަޞްލު އޮޅުވައިލެއްވުމަށް މަސައްކަތްކުރެއްވުމުގެ ނިޔަތުގައި އެފައިސާއިން މުޢާމަލާތްކުރުމެވެ. ދެވަނަކަމަކީ ޢަމަލީ ރުކުނެވެ. ޢަމަލީ ރުކުނަކީ މަނީ މުދަލަކާމެދު ތަޞައްރުފުކުރި ކުރުމެއް މަނީ ލޯންޑަރިންކަމުގައި ހިމެނުމަށް އެޢަމަލުގައި ފުރިހަމަވާންޖެހޭ ކަންކަން ފުރިހަމަވުމެވެ. އެއީ އެފައިސާގެ އަޞްލު އޮޅުވައިލުމުގެ ނިޔަތާއެކު، އެއަޞްލު އޮޅުވައިލެވޭ ފަދަ ޢަމަލެއް ހިންގުމެވެ.\nމިހިސާބުން އުފެދޭ ސުވާލަކީ މަނީ ލޯންޑަރިންއަކީ ކޮބައިތޯ ކުރެވޭ ސުވާލެވެ. ބައިނަލްއަޤުވާމީ ޤާނޫނީ މިންގަނޑުތަކާއި، މާލީ ޖަރީމާތަކާ ގުޅިގެން ދުނިޔޭގެ ތަފާތު ޤާނޫނީ އިޚުތިޞާޞުތަކުގައި ކަނޑައެޅިފައިވާ އުޞޫލުތަކަށް ބަލާއިރު، މަނީ ލޯންޑަރިންއަކީ ޣައިރު ޤާނޫނީ މަޞްދަރަކުން ނުވަތަ އަޞްލަކުން ހޯދާ ފައިސާ، ޤާނޫނީ ގޮތުން ޞައްޙަ ފައިސާއަށް ހަދައި، އޭގެ އަޞްލު ގެއްލޭ މިންވަރަށް ޞައްޙަ އިޤުތިޞާދީ ހަރަކާތުގެ ތެރޭގައި ދައުރުކުރުވުމެވެ. މަނީ ލޯންޑަރިން ނުވަތަ ކަޅުފައިސާ ދޮވުމަކީ ކޮބައިކަން ވަރަށް ތަފުސީލުކޮށް އެހެން ލިޔުމެއްގައި ތިޔަ ކިޔުންތެރިންނާ ހަމައަށް ގެނެސްދެވިފައިވާނެއެވެ.\nދިވެހިރާއްޖޭގެ ޤާނޫނުގައި މަނީ ލޯންޑަރިން މާނަކޮށްފައިވާ ގޮތަށް ބަލާއިރު، ޤާނޫނު 10/2014 މަނީލޯންޑަރިންއާއި ޓެރަރިޒަމަށް ފައިނޭންސްކުރުން ހުއްޓުވުމުގެ ޤާނޫނުގެ 5ވަނަ މާއްދާގެ ހ.ގެ 1ގައި ބުނެފައިވަނީ ޣައިރު ޤާނޫނީ ޢަމަލަކުން ހޯދާފައިވާ މުދަލެއްކަން އެނގިހުރެ އެކަން ސިއްރުކުރުމުގެ މަޤުޞަދުގައި ނުވަތަ އެކަށީގެންވާ ސަބަބުގެ މައްޗަށް ބިނާކޮށް އެމުދަލަކީ ކުށެއްކޮށްގެން ހޯދައިފައިވާ މުދަލެއްކަމަށް ޝައްކުކުރެވޭ ޙާލަތުގައި އެމުދަލެއް ބަދަލުކުރުން ނުވަތަ އެމުދަލަށް ބަދަލެއް ގެނައުން ކަމުގައެވެ. އަދި އެމާއްދާގެ ހ.ގެ 2ގައި ބުނެފައިވަނީ ހޯދާފައިވާ މުދަލެއްކަން އެނގިހުރެ ނުވަތަ އެކަށީގެންވާ ސަބަބުގެ މައްޗަށް ބިނާކޮށް އެމުދަލަކީ ކުށެއްކޮށްގެން ހޯދައިފައިވާ މުދަލެއްކަމަށް ޝައްކުކުރެވޭ ޙާލަތުގައި އެމުދާ ބަދަލުކުރުން ނުވަތަ އެމުދާ ހުރި ތަނުން ބަދަލުކުރުން ނުވަތަ އެމުދަލާ ގުޅިފައިވާ ޙައްޤެއް ގެއްލޭނެ ގޮތަކަށް ޢަމަލުކުރުން ނުވަތަ އެމުދަލުގެ ވެރި ފަރާތް އޮޅުވައިލުމަކީ މަނީ ލޯންޑަރިން ކަމުގައި މާނަކޮށްފައިވެއެވެ.\nދިވެހިރާއްޖޭގެ ޤާނޫނަށް ބަލާއިރުވެސް ކުރިން އަޅުގަނޑު ބަޔާންކުރި މާނަވީ އަދި ޢަމަލީ ރުކުން ސާބިތުކުރަންޖެހެއެވެ. އޭގެ އިތުރަށް މުދަލަކާމެދު ތަޞައްރުފުކުރި ފަރާތަކަށް އެމުދަލެއް ނުވަތަ ފައިސާއަކީ ޣައިރު ޤާނޫނީ މަޞްދަރަކުން ލިބިފައިވާ ފައިސާކަން އެނގުން ނުވަތަ އެއީ އެފަދަ ފައިސާއެއް ކަމާމެދު އެކަށީގެންވާ ސަބަބުގެ މައްޗަށް ބިނާކޮށް ޝައްކުކުރެވެންޖެހެއެވެ. އެހެންކަމުން ދައުލަތުން ސާބިތުކޮށްދޭންޖެހޭ ތިންވަނަ ކަމަކީ ރައީސް ޔާމީނުގެ އެކައުންޓުގައި ހުރި 1 މިލިއަން ޑޮލަރު، އެމަނިކުފާނުގެ އިންވެސްޓްމެންޓު އެކައުންޓަށް ބަދަލުކުރެއްވުމުގެ ކުރިން އެފައިސާއަކީ ޣައިރު ޤާނޫނީ މަޞްދަރަކުން ނުވަތަ ދައުލަތުގެ ފައިސާއިން ކޮށްފައިވާ ވައްކަމަކުން ލިބިފައިވާ ފައިސާކަމާމެދު ޝައްކު އުފެދިފައިވުން ނުވަތަ އެކަން އެނގިވަޑައިގަންނަވާކަމެވެ.\nޝަރީޢަތުން ފާހަގަވި ބައެއް ކަންކަން\nރައީސް ޔާމީނުގެ އެކައުންޓަށް އެސްއޯއެފު އެކައުންޓުން ވަދެފައިވާ 1 މިލިއަން ޑޮލަރަކީ ވޮޑަމުލާގެ އަގުގެ ގޮތުގައި އެމްއެމްޕީއާރުސީ މެދުވެރިކޮށް ދައުލަތަށް ލިބެންޖެހޭ 1 މިލިއަން ޑޮލަރު ނޫންކަން އެސްއޯއެފުގެ މާލީ ބަޔާންތަކުން ފާހަގަކުރެވުނެވެ. އެސްއޯއެފުގެ މާލީ ބަޔާނުގެ 175ވަނަ ޞަފުޙާގައި ހުރީ މިމައްސަލައާ ގުޅޭ މުޢާމަލާތްތަކުގެ ތާރީޚުތަކާއި ރެކޯޑުތަކެވެ. އެތަފުޞީލުތަކަށް ބަލާއިރު5ލައްކަ ޑޮލަރު ޖަމާ ކުރުމަށް އެސްއޯއެފް އިން ބޭންކަށް ޗެކު ހުށަހެޅި އިރު އެސްއޯއެފް ގެ އެކައުންޓުގައި 831،645.41 ޑޮލަރު ހުރި ކަމަށް އެސްއޯއެފްގެ ބޭންކު ސްޓޭޓްމެންޓުން ދައްކައެވެ. އެސްއޯއެފްގެ އެކައުންޓްގައި ހުރި ފައިސާ އަށް ބަލާއިރު ފުރަތަމަ5ލައްކަ ޑޮލަރު ރައީސް ޔާމީންގެ އެކައުންޓަށް ޖަމާ ކުރުމުން ބާކީ 331654.41 ޑޮލަރު ހުއްޓެވެ. އެއީ ދައުލަތަށް ލިބެން ޖެހޭކަމަށް ތުހުމަތު ކުރެވޭ 1 މިލިއަން ޑޮލަރު ނުލައެވެ. އަދި އޭގެ ފަހުން 149،329.21 ޑޮލަރު އެސްއޯއެފްއަށް ވަދެފައިވާ ކަމަށް ސްޓޭޓްމެންޓުން ދައްކައެވެ. އެއާއި އެކު ކުރިން ހުރި ފައިސާއާއި އެއްކޮށް އަދި ދައުލަތަށް ލިބެން ޖެހޭ ކަމަށް ތުހުމަތު ކުރެވޭ 1 މިލިއަން ޑޮލަރު ނުހިމަނައި 480،983.62 ޑޮލަރު އެ އެކައުންޓުގައި ހުރިކަމަށް ސްޓޭޓްމެންޓުން އެނގެއެވެ. ރައީސް ޔާމީން ގެ އެކައުންޓަށް ދެވަނަ5ލައްކަ ޑޮލަރު ޖަމާ ކުރިއިރު ދައުލަތަށް ލިބެންޖެހޭ ކަމަށް ތުހުމަތު ކުރެވޭ ލާރިން ވަދެފައިވަނީ 19،016.38 ޑޮލަރެވެ.\nދެވަނަ ކަމަކަށް ފާހަގަވީ ދައުލަތުގެ ދަޢުވާގެ އެންމެ މުހިއްމު ހެކިވެރިޔަކީ އޭސީސީގެ ކުރީގެ ރައީސް މުޢައްވިޒު ރަޝީދުކަމެވެ. ރައީސް ޔާމީނުގެ ނަންފުޅުގައި އިސްލާމިކް ބޭންކުގައި ހުރި އެކައުންޓަކަށް ޖަމާވި 1 މިލިއަން ޑޮލަރަކީ އޭގެ އަޞްލުގައި ޤާނޫނީ ގޮތުން ޞައްޙަ ނޫން ފައިސާ ކަމުގައި އެކަށީގެން ސަބަބެއްގެ މައްޗަށް ބިނާކޮށް ރައީސް ޔާމީނަށް ޝައްކުކުރެއްވޭނެކަން ސާބިތުކޮށްދިނުމަށް ދައުލަތުން ހުށަހެޅި ހެއްކަކީ މުޢައްވިޒެވެ. މުޢައްވިޒު ހެކިބަސްދެއްވަމުން ވިދާޅުވީ ރައީސް ޔާމީނާ ބައްދަލުކުރައްވައި، އެފައިސާއާމެދު ތަޙުޤީޤެއް ހިންގަވާފައިވާނެ ކަމުގައެވެ. އެކަމުގައި އޭނާއާ އެކީގައި ބައިވެރިވެވަޑައިގަތީ އޭސީސީގެ ކުރީގެ ރައީސް ޙަސަން ލުޠުފީ ކަމުގައިވެސް މުޢައްވިޒު ވިދާޅުވިއެވެ. ނަމަވެސް ލުޠުފީވަނީ ކޯޓުން ބޭރުގައި އެވާހަކަ ދޮގުކުރައްވައި ބަޔާނެއް ނެރުއްވާފައެވެ. އޭނާ ވިދާޅުވެފައިވަނީ އެފަދަ ޞިފައެއްގައި ރައީސް ޔާމީނާ ބައްދަލުކުރައްވާފައިނުވާނެ ކަމުގައެވެ. ރައީސް ޔާމީނު ދިފާޢުގައި ސުވާލުކުރައްވަން ލިބިވަޑައިގެންނެވި ފުރުޞަތުގައި މުޢައްވިޒާ އެމަނިކުފާނާ ބައްދަލުކުރެއްވީ ރައީސް އޮފީހުގައި ކޮންއިރަކު ކޮންތަނަކުންތޯ ސުވާލުކުރެއްވުމުން އެސުވާލަށް އޭނާއަށް އެކަށީގެންވާ ޖަވާބެއް ދެއްވިފައި ނުވެއެވެ. އަދި މުއައްވިޒު އެވިދާޅުވާ ބައްދަލުވުމެއް ކުރިއަށް ދިޔަ ކަމުގެ އެއްވެސް ކިތާބީ ހެއްކެއް ހުށަހެޅިފައިނުވެއެވެ. ރައީސް އޮފީހުގެ ނިޒާމުތައް ނިޔާކުރާ ގޮތުން އެފަދައިން ރައީސުލްޖުމްހޫރިއްޔާއާ މުއައްސަސާގެ ވެރިޔަކު ބައްދަލުކުރައްވާނަމަ، އެބައްދަލުކުރުމެއްގެ ވާހަކަ ޔައުމިއްޔާގައި ހިމެނި އެއޮފީހުގެ ރިކޯޑުތަކުގައި ލިޔެވި ފެންނާން އޮންނާނެ ކަމުގައި ދިފާޢީ ޓީމުން ފާހަގަކޮށްފައިވެއެވެ.\nދެވަނައަށް ރައީސް ޔާމީނާ ދެކޮޅަށް ހުށަހަޅާފައިވާ ހެކިންނަކީ އަޙްމަދު އަދީބާއި ޢަބްދުﷲ ޒިޔަތެވެ. މިދެބޭފުޅުންނަކީ އެމްއެމްޕީއާރުސީގެ ޚިޔާނާތުގެ މައްސަލާގައި ތުހުމަތުކުރެވި ރައީސް ޔާމީނުގެ ވެރިކަމުގައި ބަންދުކުރެވި ޝަރީޢަތްކުރެވި ދިގު މުއްދަތުގެ ޖަލު ޙުކުމްތަކެއް ތަންފީޒުކުރަން ޖެހިވަޑައިގެންނެވި ދެބޭފުޅުންނެވެ. މިކަމުގެ ސަބަބުން މިދެބޭފުޅުންނަކީ "ހޮސްޓައިލް ވިޓްނެސް" ނުވަތަ ޢަދާވާތްތެރި ހެކިވެރިންތަކެއްގެ ގޮތުގައި ކަނޑައަޅައިދެއްވުމަށް ދިފާޢުން އެދިވަޑައިގެންނެވި ނަމަވެސް، އެއިރު މައްސަލަ ބެއްލެވި ފަނޑިޔާރުވަނީ އެއީ ރަނގަޅު ހެކިވެރިންގެ ގޮތުގައި ބަލައިގަނެ، އެދެބޭފުޅުންގެ ހެކިބަސްވެސް ނަންގަވާފައެވެ.\nދިވެހިރާއްޖޭގެ ސުޕްރީމް ކޯޓުގެ ޤަޟިއްޔާ ނަންބަރު 2012/SC-A/01 ވަނަ ޤަޟިއްޔާގައި ފަނޑިޔާރުން ފާހަގަކުރައްވާފައިވަނީ އެއްމައްސަލައެއްގައި ތުހުމަތުކުރެވޭ ދެމުއްތަހަމެއް އެކަކު އަނެކަކަކާ ދެކޮޅަށް ނުވަތަ އެއްކޮޅަށްވެސް ޝަރީޢަތުގައި ހެކި ދިނުން ބަލައިނުގަނެވުމަކީ ދުނިޔޭގެ ތަފާތު ޖޫރިސްޑިކްޝަންތަކާއި ޤާނޫނީ ނިޒާމުތަކުގައި ޢަމަލުކުރެވެމުން އަންނަ އުޞޫލެއް ކަމުގައެވެ. ހަމަ މިޤަޟިއްޔާގައި އިސްލާމީ ޝަރީޢަތުގައި ބަޔާންވެގެންވާ އުޞޫލުތަކުގެ މަތިން ފާސިޤުންގެ ހެކިބަސް ޤަބޫލުނުކުރެވޭނެ ކަންވެސް ބަޔާންކޮށްފައިވެއެވެ. މިދެންނެވުނު ޤާނޫނީ އުޞޫލުތަކުގެ ވާހަކަ ދިފާޢީ ޓީމުން ފާހަގަކުރެއްވި ނަމަވެސް ޤާޒީ އެކަންކަމަށް ނުބައްލަވައެވެ. ނަމަވެސް ޤާނޫނު އަސާސީގެ 143ވަނަ މާއްދާގައި ބުނެފައިވަނީ ދަށު ކޯޓުތަކުން ކަންކަން ނިންމުމުގައި މަތީ ކޯޓުތަކުގެ ނިންމުންތަކަށް ތަބާވާންޖެހޭނެ ކަމުގައެވެ.\nމިޝަރީޢަތުގެ ތެރެއިން ފާހަގަވި އަނެއް ކަމަކީ ވޮޑަމުލާގެ ފައިސާގެ މައްސަލައިގައި އޭސީސީގެ ތަޙުޤީޤު ފުރިހަމަވެފައިނުވާކަމެވެ. މިމައްސަލާގައި އޭސީސީގެ ރައީސް މުޢައްވިޒު ރަޝީދު ހެކިބަސްދެއްވަމުން ވިދާޅުވެފައިވަނީ ބޭރުގައި ތިބި ބައެއް ފަރާތްތަކުގެ ހެކިބަސް ހޯދައި ތަޙުޤީޤަށް ޙާޟިރުކުރުމުގައި މެދުވެރިވި ދަތިތަކުގެ ސަބަބުން އަދިވެސް ތަޙުޤީޤު ނިންމައި ފުރިހަމަކުރެވިފައިނުވާ ކަމުގައެވެ. އަދި ރައީސް ޔާމީނުގެ އެކައުންޓަށް އެސްއޯއެފުން ޖަމާކުރި ފައިސާއަކީ ދައުލަތަށް ލިބެން ޖެހޭ ފައިސާގެ ގޮތުގައި ކަނޑައެޅިފައި ނުވާ ކަމުގައިވެސް އޭނާ ވިދާޅުވިއެވެ.\nމަނީ ލޯންޑަރިންގެ ޢަމަލީ ޢުންޞުރު ފުރިހަމަވުން\nމަނީ ލޯންޑަރިންގެ ޢަމަލުގައި މައިގަނޑު ތިން ޢުންޞުރެއް ފުރިހަމަވާންޖެހެއެވެ. މަނީ ލޯންޑަރިން އަކީ މައިގަނޑު ތިން ރުކުނެއް އެކުލެވޭ ޢަމަލެއް ކަމުގައި ޤާނޫނީ ޢިލްމުވެރިން ވިދާޅުވެއެވެ. އެއީ:\nހ- ކުށަކުން ހޯދާފައިވާ ފައިސާ ޞައްޙަ އިޤުތިޞާދީ މުޢާމަލާތެއްގެ ތެރެއަށް ވެއްދުމެވެ. މިއީ ކުށަކުން ހޯދާފައިވާ ފައިސާއެއް ބޭނުންކޮށްގެން ޞައްޙަ އިޤުތިޞާދީ މުޢާމަލާތެއް ކުރުމެވެ. ނުވަތަ ޤާނޫނީ ގޮތުން ޞައްޙަ އިޤުތިޞާދުގައި ވިޔަފާރިއެއް ހިންގުމެވެ.\nށ- ކުށަކުން ހޯދާފައިވާ ފައިސާއިން ތަފާތު އެތައް މުޢާމަލާތްތަކެއް ކުރުމުގެ ސަބަބުން އެފައިސާގެ އަޞްލު ފޮރުވުން ނުވަތަ ފަށަލަކޮށް އޭގެ އަޞްލަށް ވާޞިލުނުވެވޭނެ ގޮތް ހެދުމެވެ.\nނ- ކުށަކުން ހޯދާފައިވާ ފައިސާއިން ވިޔަފާރިކޮށް އެވިޔަފާރީގެ ސަބަބުން ޞައްޙަ އިޤުތިޞާދުގެ ބައެއް ކަމުގައި އެފައިސާ ހެދުމެވެ.\nރައީސް ޔާމީނުގެ މައްޗަށް ތުހުމަތުކުރެވޭ މުޢާމަލާތަކީ އެމަނިކުފާނުގެ އަމިއްލަ ނަންފުޅުގައި އޮތް އެކައުންޓަކުން އެމަނިކުފާނުގެ އަމިއްލަފުޅު ނަންފުޅުގައި ހުޅުވާފައި އޮތް އެހެން އެކައުންޓަކަށް ފައިސާ ޖަމާކޮށް ބަދަލުކުރުމާ ގުޅިގެން އުފުލައިގެން އުޅޭ ތުހުމަތެކެވެ. ފައިސާގެ އަޞްލު އޮޅުވައިލުމަކީ އެފައިސާއަކީ ކޮންތާކުން ކިހިނެއް އައި ފައިސާއެއްކަން ނޭނގޭ މިންވަރަށް އެފައިސާގެ އަޞްލު އޮޅުވައިލުމެވެ. ރައީސް ޔާމީނު އެކަންކުރެއްވިކަން ދައުލަތަށް ސާބިތުކޮށްދެވިފައިނެތެވެ. އެމަނިކުފާނުގެ އެއް އެކައުންޓަކުން އެމަނިކުފާނުގެ އެހެން އެކައުންޓަކަށް ޖަމާކުރި ފައިސާއަކީ ކިހިނެއް އެމަނިކުފާނުގެ އެކައުންޓަށް ވަން ފައިސާކަން ވަންހަނާކުރައްވާނެ ނުވަތަ އެކަން އޮޅުވައިލައްވާނެ އެއްވެސް ޢަމަލެއް މިކަމުގައި ނެތް ކަމުގައި ދިފާޢުން ފާހަގަކޮށްފައިވެއެވެ.\nދެވަނަކަމަކީ މަނީ ލޯންޑަރިންގެ ޢަމަލީ ޢުންޞުރުގެ އެންމެ މުހިއްމު ބައެވެ. އެއީ ލޭޔަރިން ނުވަތަ ފަށަލަ އަޅައި، ފައިސާގެ އަޞްލާ ހަމައަށް ވާޞިލުވިޔަ ނުދިނުމަށް މަސައްކަތްކުރުމެވެ. އެސްއޯއެފުން އެމަނިކުފާނުގެ އެކައުންޓަށް ޖަމާވި ފައިސާހުރީ އަދިވެސް އެމަނިކުފާނުގެ އެކައުންޓުގައެވެ. ދެން އޮތީ އެކްސްކްރޯ އެކައުންޓަށް ޖަމާކުރެއްވި ފައިސާއެވެ. އެއީ ރައީސް ޔާމީނުގެ އެކައުންޓަށް ޖަމާވި ފައިސާއަކީ ދައުލަތަށް އަނބުރައި ލިބެންޖެހޭ ފައިސާ ކަމުގައި ދައުލަތުގެ ތަޙުޤީޤީ އިދާރާއަކުން ކަނޑައަޅައިފިނަމަ، ދައުލަތުގެ ޚަޒާނާއިން އުނިވި މިންވަރު ދައުލަތަށް ލިބޭނެ އިންތިޒާމު ހަމަޖެއްސެވުމަށް ރައީސް ޔާމީނު ހުށަހަޅުއްވައިގެން، އެމަނިކުފާނުގެ އެދިވަޑައިގަތުމަކަށް ޖަމާކޮށްފައިހުރި ފައިސާއެވެ. އެއީ އެމަނިކުފާނުގެ ޖުމްލަ ތަނަވަސްކަމުގެ ތެރެއިން އުނިވާނެ 1 މިލިއަން ޑޮލަރެވެ. އެކްސްކްރޯ އެކައުންޓެއް ހެދުމާ ހަމައަށް ދެވުނު އިރު އެމަނިކުފާނުގެ އެކައުންޓަށް އެސްއޯއެފުން ޖަމާކުރި ފައިސާވަނީ އެމަނިކުފާނުގެ އިންވެސްޓްމެންޓު އެކައުންޓަށް ޖަމާކުރައްވާފައި ކަމާއި، އެހެންކަމުން ސީދާ އެފައިސާ ވަކިކުރައްވައިގެން ނުދެއްވޭނެކަން ރައީސް ޔާމީނުގެ ލޯޔަރުންވެސް ފާހަގަކުރައްވާފައިވެއެވެ.\nޝަރީޢަތަށް ނުފޫޒު ފޯރުވުން\nމާދަމާ ޝަރީޢަތް ނިމި ޙުކުމްކުރުމާ ހަމައަށް އައުމުގެ ކުރިން މިވާހަކަ މިތަނުގައި ފާހަގަކޮށްލުމަކީ ވަރަށް މުހިއްމު ކަމެއް ކަމުގައި އަޅުގަނޑުވެސް ދެކެމެވެ. ރައީސް ޔާމީނުގެ ޝަރީޢަތުގެ ވަރަށް ކުރީ ކޮޅުގައި ޝަރީޢަތަށް ނުފޫޒުފޯރުވާ ކަމުގެ އަޑުތައް ފެތުރުނެވެ. ނަމަވެސް އެންމެ ފުރަތަމަ އެފަދަ ޚަބަރެއް ޞަރީޙަކޮށް ސާފުކޮށް އިއްވައިދެއްވީ އޭސީސީގެ ކުރީގެ ރައީސް ޙަސަން ލަޠީފެވެ. އޭނާ ވިދާޅުވެފައިވަނީ ރައީސް ޔާމީނާ ދެކޮޅަށް ހެކިބަސްދެއްވުމަށް އޭނާއަށް މަޖުބޫރުކުރުވައި، ބިރުދެއްކުމަށް ބަޔަކު މަސައްކަތްކޮށްފައިވާ ކަމުގައެވެ. އެންމެ ފަހުން އެކަމެއް ކުރީ ކޮންބައެއްތޯ އެތައް ސުވާލެއް ކުރިމަތިކުރުވުން ޖަވާބުގައި ވިދާޅުވީ ހޯމް މިނިސްޓަރު ޝެއިޚު ޢިމްރާން ކަމުގައެވެ. ރައީސް ޔާމީނާއެކު ޖަލަށް ލުޠުފީ ލައްވާނެ ކަމުގައި ވިދާޅުވެ އޭނާއަށް ޢިމްރާނު އިންޒާރުދެއްވި ކަމުގައި ވިދާޅުވިއެވެ. އެންމެ ފަހުން ޤައުމުގައި ދިރިއުޅުއްވަން ދަތިވުމުން ރާއްޖެއިން ބޭރަށް ވަޑައިގަތީއެވެ. އަދި އެޝަރީޢަތުގައި ހެކިބަސްދެއްވުމަށް ޢުޒުރުވެރިވެވަޑައިގަންނަވާ ކަމުގައި ވިދާޅުވެ، ހެކިބަސްނުދެއްވައެވެ.\nދެން ފެނުނީ މައްސަލަ ބައްލަވާ ޤާޒީ ހައިލަމް ވައިބާ ގުރޫޕެއްގައި ހިއްސާކުރެއްވި ފޮޓޯއަކާ ގުޅިގެން، ޝަރީޢަތުގެ ނިޔާ ކަނޑައެޅުމަށް އޮތް ދުވަހު ޝަރީޢަތްކުރުމުގެ 5ވަރަކަށް ގަޑިއިރުކުރިން ސަސްޕެންޑުކޮށްލި މަންޒަރެވެ. އެހިސާބުން ޤާޒީ ހައިލަމްގެ ބޮޑެތި ތުހުމަތުތަކެއް ސަރުކާރާމެދު ތިލަވެގެން ދިޔައެވެ. އެގޮތުން އެމަނިކުފާނަށް ސީދާ ގުޅުއްވައި، އަދި ނުސީކޮށް އެކުވެރިން މެދުވެރިކުރައްވައިގެން ރައީސް ޔާމީނުގެ ޝަރީޢަތް ވަކި ގޮތަކަށް ނިންމުމަށް ބާރުއެޅުއްވުމަށް ސަރުކާރުގެ އިސް ބޭފުޅުން މަސައްކަތްކުރައްވާ ކަމުގެ ތުހުމަތެވެ. ވަކި ބޭފުޅެއްގެ ނަންފުޅު ހައިލަމް ވިދާޅުނުވި ނަމަވެސް ތުހުމަތުގެ އިނގިލި މީސްމީޑިޔާގައި އަމާޒުވީ ރައީސް އޮފީހުގެ ޗީފް ސްޓާފަށެވެ. ޢަލީ ޒާހިރަށެވެ. އޭނާކަމަށް ބެލެވޭ އެކައުންޓަކުން ޓުވީޓުކޮށްފައިވަނީ އެމަނިކުފާނު ހައިލަމަށް ގުޅުއްވި ކަމުގައެވެ. ނަމަވެސް ޝަރީޢަތް އިންސާފުވެރިކުރެއްވުމަށް އެދިވަޑައިގެންނެވުމަށް ކަމުގައެވެ. ނަމަވެސް ރައީސް އޮފީހުގެ ތަރުޖަމާނު އަދި ޢަލީ ޒާހިރުވެސް ފަހުން ވިދާޅުވެފައިވަނީ އެއީ އަޞްލު ޓުވީޓެއް ނޫން ކަމުގައެވެ.\nމިލިޔުމުގައި ގެނެސްދެވިފައި އެވަނީ މިޝަރީޢަތާމެދު ފާހަގަކޮށްލަން ޖެހޭ މުހިއްމު ބައެއް ނުކުތާތަކެވެ. އެނުކުތާތަކެއްގެ ވާހަކަ ނުދައްކައި ވަންހަނާކޮށް ފަސްއަޅައި ފޮރުވުމަށް ބަޔަކު ނުހަނު ބޭނުންވާ ނުކުތާތަކެކެވެ. އެހެންނަމަވެސް ޝަރީޢަތުގައި ކަން ހިނގައިދާ ގޮތް ލިޔެ ރެކޯޑުކުރާއިރު، ހުރިހައި ކަމެއް ރެކޯޑުކުރަންޖެހެއެވެ. މާދަމާއަކީ ދިވެހިންގެ ގިނަ ބައެއްގެ އިންތިޒާރީ ނިމުމަކަށް އަންނަ ދުވަހެވެ. ރައީސް ޔާމީނުގެ ޝަރީޢަތް ނިމޭ ގޮތް ހުރިހާ ދިވެހިންނަށް މާދަމާ ފެންނާނެއެވެ.\n19 % ދެރަވި\n31 % މައުލޫމާތު މުއްސަނދިވި\nކްރިމިނަލް ކޯޓު ރައީސް ޔާމީން އެމްއެމްޕީއާރުސީ އެސްއޯއެފް ރައީސް ޔާމީންގެ ޝަރީއަތް ޤާޒީ ޢަލީ ރަޝީދު ރައީސް ޔާމީންގެ ޝަރީއަތް ހައިލަމް\nSeptember 25, 2019 13:22:29\nފައިސާގެ އަސްލު އޮޅުވާލަން އުޅުނުކަމަކަށް ދައުލަތަށް ސާބިތުކޮށްނުދެވޭ: ރައީސް ޔާމީން\nSeptember 02, 2019 20:33:11\nރައީސް ޔާމީންގެ ޝަރީއަތާއި ގުޅޭ ބައެއް ހަޤީޤަތްތައް!\nSeptember 25, 2019 12:01:16\nރައީސް ޔާމީންގެ އެކައުންޓަށް ވަން ފައިސާގެ ތަފްސީލު ޝަރީއަތުގައި ހާމަކުރައްވައިފި\nވަކި އަތަކައް ބުރަވެފަ މި ލިއުމުގަ\nވީޑިޔޯ އެއް ހެދުން ރަގަޅު...ގިނަ މީހުންއައް ވާނުވާ ނޭގެ


ޣairuzinmaadhaaree sarukaaraai dhaulatheve.\nޣައިރުޒިންމާދާރީ ސަރުކާރާއި ދައުލަތެވެ.\nމިވަރަށް ލަދުނުގަންނަ ސަރުކާރެއް، ދައުލަތެއް މި ނޫނިއްޔާ އޮންނާނެހެނެއް ހީއެއްނުވެއެވެ. ދައުލަތެއް އަދި ސަރުކާރެއް އުފައްދައި ދެމި މިއޮންނަނީ ކިޔެއްވެކަން ނޭނގޭ ދައުލަތެއް އަދި ސަރުކާރެއް އޮންނަ ރާއްޖެއެއްވެސް މިނޫނިއްޔާ އޮންނާނެ ހެނެއް ހީއެއް ނުވެއެވެ.\nމިތާ މި އޮންނަނީ އެންމެ ނިކަމެތިމީހާ ނިކަމެތިކުރުމެވެ. މުޖުތަމައުގައި އެންމެ ނިކަމެތިމީހާއަކީ ޚާއްސައެހީއަށް ބޭނުންވެފައިވާ މީހާ އާއި ކުޑަކުދިންނެވެ. މުސްކުޅިންނެވެ. ނަމަވެސް ސަރުކާރާއި ދައުލަތްވެސް އެދަނީ، ޚާއްސަ އެހީއަށް ބޭނުންވާ މީހާގެ ހައްގުތަކަށް އަރައިގަންނަމުންނެވެ. އެނގިހުރެ އަނިޔާ ލިބޭ ކުޑަކުދިން އަނިޔާވެރި ވެއްޓެއްގައި ބައިތިއްބަމުންނެވެ. ފާޅުގައެވެ.\nހައިރާންވެ ރުޅިއަންނަންޖެހުނީ، އިހަށް ދުވަހު، އާޓްގެލަރީގައި، ހިއުމަން ރައިޓްސް ކޮމިޝަންގެ ފަރާތުން ބާއްވަމުންދާ، ޚާއްސަ އެހީއަށް ބޭނުންވާ މީހުންގެ އަޑުއެހުންތަކަށް ސަރުކާރުގެ ފަރާތުން ހަމައެއްވެސް ‘ބޭފުޅަކު’ ވަޑައިނުގެންނެވީމައެވެ. މި ދައްކަނީ ޢާއްމު މަސްވެރިޔާގެ ވާހަކައެއް ނޫނެވެ. ސަރުކާރުގެ ވާހަކައެވެ. އަޅުގަނޑު ހިތުން ސަރުކާރުގެ އިސް ފަރާތްތަކާއިމެދު މި މައްސަލާގައި ހަރުކަށި ފިޔަވަޅު އަޅަން އެބަޖެހެއެވެ.\nނޫސް ބަލާލިއިރު މި ފެނުނީ ޚާއްޞައެހީއަށް ބޭނުންވާ ކުއްޖަކަށް ޖިންސީގޮތުން އަނިކުރިވާހަކައެވެ. ހިއުމަން ރައިޓްސް ކޮމިޝަންގެ ފަރާތުން އާއްމުކޮށް ހުޅުވައިލައިގެން ބާއްވަމުންދާ، ޚާއްސަ އެހީއަށް ބޭނުންވާ މީހުންގެ އަޑުއެހުންތަކަށް ހާޒިރުވެއްޖެނަމަ، ކޮންމެ ދުވަހަކު ނޫހުން ކިޔަން މިޖެހޭ ވަރަށްވުރެ، މާ އަނިޔާވެރި ހާދިސާތައް އަޑުއިވޭނެއެވެ. ހުރިހާ ހާދިސާތަކެއްވެސް ގޮސް ހުއްޓެނީ، އަހަރެމެން އިންތިޚާބުކުރި ސަރުކާރުތަކާއި ދައުލަތުގެ އިހުމާލުވުމާއެވެ.\nކުޅުދުއްފުށީގައި ބޭއްވި އަޑުއެހުންތައް\nކުޅުދުއްފުށީގައި މިދިޔަ އަހަރު ހިއުމަން ރައިޓްސް ކޮމިޝަންގެ ފަރާތުން ބޭއްވި ޚާއްސައެހީ އަށް ބޭނުންވާ މީހުންގެ އަޑުއެހުންތައް ފެށުމުގެ ގޮތުން ބޭއްވި ‘ރަސްމިއްޔާތަށް’ އޭރުގެ ކައުސިލްގެ ރައީސް ބެގީކުރައްވައިގެން ދުރުވިއެވެ. ވާހަކަވެސް ދެއްކެވިއެވެ. ނަމަވެސް އެއަށްފަހު ބަޚަބަރެވެ. ރަށުކައުންސިލުގެ ފަރާތުން ބަޔާންތައް އަޑުއަހަން އެއްވެސް ކައުންސިލަރަކު ހާޒިރެއް ނުވެއެވެ. ކައުންސިލްގެ ފަރާތުން ސުވާލަށް ޖަވާބުދިނުމަށް ހާޒިރުވީ އެތާންގެ އާދައިގެ ސިވިލް ސާވިސް މުވައްޒަފެކެވެ. އޭނާ މަސައްކަތްކުރީ، އޭރު އެމްޑީޕީގެ މެޖޯރިޓީ އޮތް ކައުންސިލް ދިފާއުކުރާށާއި، ހުރިހާކަމެއް ގޯސްވަނީ ބާޣީ ސަރުކާރެއް އޮތުމުންކަން ބުނެދިނުމަށެވެ. ރަށުފެންވަރުގައި ހާލަތުހުރި ގޮތަކީމިއެވެ.\nކުޑަކުދިންނަށްނަށްވެސް ވަނީ އިހުމާލު\nށ. ފޭދޫގައި ކުޑައަހެންކުއްޖަކަށް ތަކުރާރުކޮށް ޖިންސީ އަނިޔާދީ އޭނާ ވިހޭ ދަރިފުޅު މަރާލައި ދެން ހިނގައިދިޔަ ހުރިހާ ކަމަކުން ސަރުކާރާއި ދައުލަތް އިހުމާލުވެފައިވާ މިންވަރު މުޅި ދުނިޔެއަށް ބޭޒާރުވިއެވެ. މި ހާދިސާއިން އެނގުނީ ތަކުރާރުކޮށް އަނިޔާލިބެމުން ދިޔައިރުވެސް ސަރުކާރުގެ ކަމާބެހެންޖެހޭ އޮފީސްތަކުގެ ވެރިން ތިބީ އަޅައިނުލައެވެ.\nދެން މިއިވުނީ އުމުރުން ބާރަ އަހަރުގައި ރޭޕްކުރި ކުއްޖަކު ދެވަނަ ފަހަރަށް ވިހޭ ޚަބަރެވެ. ސަރުކާރާއި ދައުލަތް މިއޮތީ އަނިޔާއިން ސަލާމަތްކޮށްދިނުމުގައި ފެއިލްވެފައެވެ. މި ޚަބަރު ނޫސްތަކުގައި ޖެހުމުން ނޫސްތަކުގެ ކޮމެންޓް ސެކްޝަން ބަލާލުމުން އަހަރެމެންގެ އިންސާނިއްޔަތުކަމެއްނެތް، ވިސްނުން ކިތަންމެ ރީއްޗަކަށްވެސް އެބަ ހާމަވެއެވެ. ކޮށްފައިވާ ކޮމެންޓްތަކުން މުޅި އިންސާނިއްޔަތު ލަދުގަންނަހާވެއެވެ.\n‘ހައްދު’ ޖަހަންޏާ އެކަންކުރަންވީ، ސަރުކާރުގެ ކަމާބެހެންޖެހޭ އޮފީސްތަކުގެ ވެރިންގެ ގައިގައެވެ. ޖަލަށްލަންޏާ ޖަލަށްލާންވީވެސް ސަރުކާރުގެ ކަމާބެހެންޖެހޭ އޮފީސްތަކުގެ ވެރިންނެވެ. ހުރިހާ ރައީސުންވެސް ވެސް ހިމެނޭ ގޮތުންނެވެ.


SunOnline: F&B Show: Furathma dhuvahuge naseebuverin hovaifi\nއެފްއެންބީ ޝޯގެ މިއަދުގެ ގުރުއަތުލުން ނަގަނީ --- ފޮޓޯ: ހައިރައިޒް\nއެފްއެންބީ ޝޯ: ފުރަތަމަ ދުވަހުގެ ނަސީބުވެރިން ހޮވައިފި\nހައިރައިޒްއިން އިންތިޒާމުކޮށްގެން ނޭޝަނަލް އާޓްގެލެރީގައި ކުރިއަށް ގެންދާ ފުޑް އެންޑް ބެވަރޭޖެސް ޝޯ (އެފްއެންބީ ޝޯ)ގެ ފުރަތަމަ ދުވަހުގެ ނަސީބުވެރިން ހޮވައިފިއެވެ.\nބުދަ ދުވަހުން ފެށިގެން ހޮނިހިރު ދުވަހުގެ ރޭ 11:00 އާ ހަމައަށް ކުރިއަށް ގެންދަން ހަމަޖައްސާފައިވާ އެ ޝޯ ބާއްވާ ތިން ދުވަހުވެސް ގްރޭންޑް ލަކީ ޑްރޯއެއް ނަގަން ވަނީ ހަމަޖައްސާފައެވެ.\nގްރޭންޑް ލަކީ ޑްރޯގައި ބައިވެރިވެވެނީ އެ މައުރަޒަށް ޒިޔާރަތްކޮށްގެންނެވެ. ކޮންމެ ދުވަހަކުވެސް އެ ލަކީ ޑްރޯއިން ހޮވޭ ފަރާތްތަކަށް އަގުބޮޑެތި ގިފްޓް ހެމްޕާސް ދޭން ވަނީ ހަމަޖައްސާފައެވެ. އެ ގިފްޓް ހެމްޕާސްތައް ސްޕޮންސާ ކުރަނީ މައުރަޒުގައި ބައިވެރިވާ ފަރާތްތަކުންނެވެ.\nއެގޮތުން ރޭ ހަ ނަސީބުވެރިން ހޮވި އިރު، ބެރީ ކޮމްޕެނީގެ ގިފްޓް ހޭމްޕާ ލިބުނީ މުހައްމަދު މާޒިނާއި އައިޝަތު ވަރުދާ އަށެވެ. ލޮޓަސް ފިހާރައިގެ ފަރާތުން ދޭ ގިފްޓް ހޭމްޕާ މީކާއިލް އަށް ލިބުނު އިރު ސާޕާސް ކެނޯޕަސްގެ ފަރާތުން ދޭ ކޮފީ މެޝިން ލިބުނީ ޒަޔާން އަށެވެ. އަދި ހޮބްސަންސް ޗޮއިސްގެ ފަރާތުން ދޭ ގިފްޓް ހޭމްޕާ މަފާޝިލް އަށް ލިބުން އިރު ޔުނައިޓެޑް ފުޑް ސަޕްލައިސްގެ ފަރާތުން ދޭ ގިފްޓް ހޭމްޕާ ލިބުނީ އަހުމަދު ސުހައިލް އަށެވެ.\nހައިރައިޒްގެ އޮޕަރޭޝަން މެނޭޖަރު މުހައްމަދު ނައްވާފް ރަޝީދު ވިދާޅުވީ ނަސީބުވެރިންނަށް މާދަމާ ޝޯ ފެށޭ ގަޑީގައި އިނާމުތައް ހަވާލުކޮށްދެއްވާނެ ކަމަށެވެ.\nއެފްއެންބީ ޝޯ އަކީ ކާބޯތަކެތީގެ ބާވަތްތައް ހިމަނައިގެން ރާއްޖޭގައި ބާއްވާ އެންމެ ބޮޑު މައުރަޒެވެ. މި މައުރަޒުގައި ބައިވެރި ކުރުވަނީ ހަމައެކަނި ކާބޯތަކެތީގެ ބާވަތްތަކެވެ. އެގޮތުން، މައުރަޒުގައި ބައިވެރިވާ ކުންފުނިތަކުން ޕްރޮމޯޓުކުރާ ޕްރޮޑަކްޓުތައް ތަޖުރިބާ ކޮށްލުމުގެ ފުރުސަތުވެސް ޒިޔާރަތްކުރާ ފަރާތްތަކަށް އޮވެއެވެ.\nމިއަހަރުގެ މައުރަޒުގައި 15 ކުންފުންޏަކުން ބައިވެރިވާ އިރު، ރާއްޖޭގައި މިހާތަނަށް ނެރޭ، އަދި ނެރުނު ހަމަ އެކަނި ކާބޯތަކެތީގެ ޓެބްލޮއިޑްވެސް ވަނީ އެ މައުރަޒުގެ ތެރޭގައި ލޯންޗުކޮށްފައެވެ.\nތިން ދުވަހުގެ މުއްދަތަކަށް ކުރިއަށްދާ މި ޝޯގެ ތެރެއިން ކޮންމެ ރެއަކުވެސް މުނިފޫހި ފިލުވުމުގެ ހަރަކާތްތައް ކުރިއަށް ގެންދާނެ އެވެ. އެގޮތުން މިރޭ ހަބޭސް ބޮޑު ބެރުގެ ހަރަކާތްތައް ދައްކާލި އިރު މާދަމާ ރޭ ރޮބޯ މޭންއާއި "ޝޭޑީޖޭީ"ގެ ހަރަކާތްތައްވެސް ފެނިގެންދާނެ އެވެ. އަދި މައުރަޒުގެ ފަހު ދުވަހު މޯލްޑިވިއަން އައިޑޮލްގެ ދެވަނަ ސީޒަނުން ގިނަ ބައެއްގެ މަގުބޫލުކަން ހޯދި ތަރި، އިބްރާހިމް ވަހީދު (ބޮޑުބެ)ގެ ހުށަހެޅުންތައްވެސް ފެނިގެންދާނެ އެވެ.\nއެފްއެމްބީ ޝޯގެ މިއަހަރުގެ މައުރަޒުގެ މެއިން ސްޕޮންސަރަކީ ލިލީ އިންޓަނޭޝަނަލް އެވެ. ކޯ ސްޕޮންސަރުންނަކީ އޮންދިގޯ މޯލްޑިވްސް އާއި ލޮޓަސް ފިހާރައެވެ. އަދި މިދިޔަ އަހަރާއި މިއަހަރުގެ އޮންލައިން މީޑިއާ ޕާޓްނަރަކީ ސަން މީޑިއާ އެވެ.\nރޫނީއާ ބައްދަލުވެ މަލައިކާގެ ހުވަފެންތައް ހަގީގަތަކަށް!9ގަޑި6މިނެޓް ކުރިން\nނިއުއަށް ފުރިހަމަ އިހުތިރާމް އެބައޮތް، ޓީސީއާއެކު 100 ޕަސެންޓް ދޭން ތައްޔާރު! 1 ދުވަސް 11 ގަޑި ކުރިން\nއިންސްޓަގްރާމްގެ ތަރިން ރިސޯޓްގައި ހިލޭ ތިބެވޭތޯ ދުވާލަކު ހަ ކޯލް ލިބޭ: ދުސިތުތާނީ 11 ގަޑި 1 މިނެޓް ކުރިން


Dhan'duverin athun ganna thakechchah hafthaaehge thereygai faisaa dhakkaa gothah vanee hamajassaafai: Agro - One Online\n19 މާޗް 2020، މާލެ، މާލޭ ބާޒާރުމަތިން ލިބެން ހުރި ބައެއް ތަރުކާރީ -- ވަން ފޮޓޯ: މުހައްމަދު ހައްޔާން\nދަނޑުވެރިން އަތުން ގަންނަ ތަކެއްޗަށް ހަފުތާއެއްގެ ތެރޭގައި ފައިސާ ދައްކާ ގޮތަށް ވަނީ ހަމަޖައްސާފައި: އެގްރޯ\nސަރުކާރުގެ އިގުތިސާދީ ސިޔާސަތުގެ ދަށުން، ސިނާއަތެއްގެ ގޮތުގައި ދަނޑުވެރިކަން ތަރައްގީކުރުމަށް އުފައްދާފައިވާ އެގްރޯ ނޭޝަނަލް ކޯޕަރޭޝަން ލިމިޓެޑް (އެގްރޯނެޓް) އިން ދަނޑުވެރިންގެ އަތުން ގަންނަ ބާވަތްތަކަށް ހަފުތާއެއްގެ ތެރޭގައި ފައިސާ ދައްކާ ގޮތަށް ހަމަޖައްސާފައިވާ ކަމަށް އެ ކުންފުނިން ބުނެފިއެވެ.\nއެގްރޯނެޓްގެ މާކެޓިން މެނޭޖަރު މުހައްމަދު ޒަކީ "ވަން" އަށް މައުލޫމާތުދެއްވަމުން ވިދާޅުވީ، އެ ކުންފުންޏާއެކު ކޮންޓްރެކްޓް ހަދައިގެން މިހާރުވެސް 600 އަށްވުރެ ގިނަ ދަނޑުވެރިން މަސައްކަތްކުރަމުން އަންނަ ކަމަށެވެ.\nއޭގެ އިތުރުން 2000 އަށްވުރެ ގިނަ ދަނޑުވެރިން އެ ކުންފުންޏާއެކު އެގްރީމެންޓް ހަދަން ޝައުގުވެރިކަން ފާޅުކޮށްފައިވާ ކަމަށާއި އެމީހުންނާއެކު އެގްރީމެންޓުގައި ސޮއިކުރުމުގެ މަސައްކަތްކުރަމުން އަންނަ ކަމަށްވެސް ވިދާޅުވިއެވެ.\nޒަކީ ވިދާޅުވީ، އެ ކުންފުންޏާއެކު ކޮންޓްރެކްޓް ހަދާފައިވާ ދަނޑުވެރިން އުފައްދާ ބާވަތްތައް މިހާރުވެސް ކުންފުންޏަށް ގަންނަމުން ގެންދާ ކަމަށެވެ. އެގޮތުން ލ. އަތޮޅާއި ގއ. އަތޮޅާއި ނ. އަދި ހދ. އަތޮޅުން ދަނޑުވެރިން އުފައްދާ ބާވަތްތައް ބަރާބަރަށް ލިބެމުންދާ ކަމަށްވެސް ވިދާޅުވިއެވެ.\nއެތަކެތި ގަތުމަށްފަހު އެންމެ ފުރަތަމަ ބަލަނީ އެ ސަރަހައްދެއްގައި ޑިމާންޑް އޮތް ވަރަށް ކަމަށާއި އެ ސަރަހައްދެއްގެ ވިޔަފާރިވެރިންނަށާއި މާރުކޭޓުތަކަށް ބޭނުންވާ ތަކެތި އެފަރާތްތަކަށް ފޯރުކޮށްދިނުމަށްފަހު ބާކީވާ ތަކެތި މާލެ ގެނެސް މާލޭގައި ހުންނަ ސެންޓްރަލް ވެއާ ހައުސްއެއްގައި ތަކެތި ބަހައްޓައިގެން ރިސޯޓުތަކަށް ސަޕްލައިކުރާ ފަރާތްތައް އެތަކެތި ވިއްކަމުންދާ ކަމަށްވެސް ވިދާޅުވިއެވެ.\nނަމަވެސް އެކުންފުނީގެ ބާވަތްތައް މުޅިންވެސް ވިއްކަނީ ހޯލްސޭލްކޮށް ކަމަށާއި އެ ނޫން ގޮތަކަށް އެތަކެތި ނުވިއްކާނެ ކަމަށްވެސް އޭނާ ވިދާޅުވިއެވެ.\nއޭނާ ވިދާޅުވީ އެ ކުންފުނީގެ ބާވަތްތައް ގަންނަ ކަސްޓަމަރުންވެސް ކުންފުނީގައި ރަޖިސްޓްރީ ވާން ޖެހޭ ކަމަށެވެ. އެގޮތުން އެފަދަ ފަރާތްތަކުން ރަޖިސްޓްރޭޝަން ފޯމު ފުރުމުން، ކުންފުންޏަށް ލިބޭ ބާވަތްކުގެ އަޕްޑޭޓް ކަސްޓަމަރުންނަށް ފޯރުކޮށްދޭނެ ކަމަށާއި އޯޑަރު ދިނުމުން ގެންގޮސްދޭނެ ކަމަށްވެސް ވިދާޅުވިއެވެ.\nޒަކީ އިތުރަށް ވިދާޅުވީ، ކޮންޓްރެކްޓިން ފާމިންއާ ބެހޭގޮތުން ހޭލުންތެރިކަން އިތުރު ކުރުމަށްވެސް އެ ކުންފުނިން ގިނަ މަސައްކަތްތަކެއް ކުރަމުން އަންނަ ކަަމަށެވެ. އެގޮތުން އެގްރޯ ނެޓްގެ ޓީމެއް ތިލަދުންމަތީގެ ރަށްރަށުގައި މިހާރުވެސް މަސައްކަތްކުރަމުން އަންނަ ކަމަށް އޭނާ ވިދާޅުވިއެވެ.\nއެގޮތަށް މުޅި ރާއްޖޭގެ އެކި ސަރަހައްދުތަކުގައި ހޭޅުންތެރި ކުރުވުމުގެ ޕްރޮގްރާމުތައް ކުރިއަށްގެންދާނެ ކަމަށްވެސް އޭނާ ވިދާޅުވިއެވެ.\nގުޅޭ ޓެގު އެގްރޯ ނޭޝަނަލް ކޯޕަރޭޝަން (އެގްރޯނެޓް)


Helicopter ehbas vun aa kuree kuree ge2sarukaarun: Ministry\nއިންޑިއާއިން ރާއްޖެއަށް ހަދިޔާކުރި ހެލިކޮޕްޓަރު. -- އަހްމަދު ޝުރާއު | އަވަސް\nއިންޑިއާއިން ރާއްޖެއަށް ދީފައިވާ ދެ ހެލިކެޕްޓަރުގެ އެއްބަސްވުން ނިމިދިޔަ ރައީސް އަބްދުﷲ ޔާމީންގެ ސަރުކާރާއި ރައީސް މުހައްމަދު ވަހީދުގެ ސަރުކާރުން ވެސް ވަނީ އާކޮށްފައި ކަމަށް ފޮރިން މިނިސްޓިރީން ބުނެފި އެވެ.\nމިނިސްޓިރީން ނެރުނު ނޫސް ބަޔާނުގައި ބުނެފައިވަނީ، ފުރަތަމަ ހެލިކޮޕްޓަރު ހަވާލުކުރުމުގެ ލެޓާސް އޮފް އެކްސްޗޭންޖުގައި ސޮއިކޮށްފައިވަނީ 2010 ވަނަ އަހަރުގެ މާޗް މަހު، ކުރީގެ ރައީސް މުހައްމަދު ނަޝީދުގެ ސަރުކާރުން ކަމަށެވެ. އަދި އެ އެއްބަސްވުން ވަނީ 2012 ވަނަ އަހަރު ކުރީގެ ރައީސް ޑރ މުހަންމަދު ވަހީދު ހަސަންގެ ސަރުކާރުންނާއި 2014 ވަަނަ ނިމިދިޔަ ރައީސް ޔާމީންގެ ސަރުކާރުން އާކޮށްފައި ކަމަށެވެ.\nއެ ނޫސް ބަޔާނުގައި ބުނީ ދެ ވަނަ ހެލިކޮޕްޓަރު ދިވެހި ސަރުކާރާ ހަވާލުކުރުމަށް ލެޓާ އޮފް އެކްސްޗޭންޖުގައި ސޮއިކޮށްފައިވަނީ 2015 ވަނަ އަހަރުގެ ޖެނުއަރީ މަހު ކުރީގައި ރައީސް އަބްދުﷲ ޔާމީންގެ ސަރުކާރުން ކަމަށެވެ.\nބަޔާނުގައި އިތުރަށް ބުނެފައިވަނ، އިންޑިއާ ސަރުކާރުން ރާއްޖެއަށް ހެލިކެޕްޓަރު ދީފައި ވަނީ، ރާއްޖޭގެ ކަނޑުގެ ސަރަހައްދު މޮނީޓާކޮށް ބެލެހެއްޓުމުގެ އިތުރުން، ރާއްޖޭގެ ދިފާއީ ބާރަށް އެހީތެރިވުމުގެ ގޮތުން ކަމަށެވެ. އަދި އެދެ ހެލިކޮފްޓަރު ވަނީ ކުއްލި ހާލަތުގައި 151 ބަލި މީހުން އުފުލުމުގެ އިތުރުން ސާޗް އެންޑް ރެސްކިއުގެ އޮޕަރޭޝަން ތަކުގައި 50 ފަަހަރު ބޭނުން ކޮށްފައިކަމަށް ވެސް ބަޔާނުގައިވެ އެވެ.\nއެ ދެ ހެލިކޮޕްޓަރު ރާއްޖޭގައި އޮންނަ މައްސަލައިގައި އިދިކޮޅު ޕީޕީއެމްއިން ގެންދަނީ ސަރުކާރަށް ފާޑު ކިޔަމުން އެވެ. އަދި ރައީސް ޔާމީންގެ ސަރުކާރުން ވަނީ ހެލިކޮޕްޓަރުތައް ފޮނުވާލައި، އޭގެ ބަދަލުގައި ސާޗް އޮޕަރޭޝަންތަކުގައި ބޭނުން ކުރާ ދޯނިއާ ފްލައިޓެއް ހޯދަން އެދިފަ އެވެ. އެހެން ނަމަވެސް، އެކި ފަހަރުމަތިން ހެލިކޮޕްޓަރުތައް ފޮނުވާލާ ކަމަށް ބުނި ނަމަވެސް ރަސްމީކޮށް އެކަން ހިނގާފައެއް ނުވެ އެވެ. ރައީސް ޔާމީންގެ ސަރުކާރުން ވަނީ އިންޑިއާޔާ ވަރަށް ބޮޑަށް ދުރުވެ، ޗައިނާއާ ގާތްގުޅުންތަކެއް އުފައްދައިފަ އެވެ.


HIjaazuge Ghaafilaa 09 - One Online\nޙިޖާޒުގެ ޤާފިލާ 09\nحسّان ގުދުވެވަޑައިގެން سُهيل ގެ ކަންފަތްޕުޅު ކައިރީގައި ވިދާޅުވިއެވެ. "މޮޔަޔާއެވެ. އަހަންނަކީ حسّان އެވެ! ކަލޭ ދެން ހިމޭނުން ހުންނާށެވެ. މިތާނގައި އިހަށް މަޑުކޮށްލާށެވެ. އަހަރެން މިތިބަމީހުން އަހަންނާ ދިމާޔަށް ސަމާލުކުރުވުމުން ކަލެޔަށް އެއްފަރާތަކަށް ޖެހިލުމުގެ ފުރުޞަތު ލިބިދާނެއެވެ. "حسّان އޭނާގެ އަސްކޮޅުގެ ލަގަން سُهيل އަތްޕުޅަށް ދެއްވައިފައި جمشيد ގެ މުލައްދަނޑިފުޅުގައި ހިއްޕަވައި ނަންގަވައިފިއެވެ. އެހާއިރުވަންދެން ކަންބޮޑުވެފައި ދުރުގައި ތިބި ކުޅިބަލާމީހުންތައް جمشيد އަރިހަށް އެއްވެއްޖެއެވެ. جمشيد ކުކުރައިވަޑައިގަންނަވަމުން ލޯފުޅު ހުޅުއްވައިލެއްވިއެވެ. ދެތިން މީހަކު އޭނާގެ އަރިހުގައި އިށީނދެއްޖެއެވެ. އެކަކު އޭނާގެ އިސްތަށިފުޅު އުފުލައިލައިފައި އޭނާގެ މޭގައި جمشيد ޖައްސައިލިއެވެ. جمشيد އަށް ޙިމާޔަތް ލިބިވަޑައިގެންފިކަން ޔަޤީންވެވަޑައިގަތުމުން ހިތްޕުޅު ހަމަޖެހުމާއެކު ލޯފުޅު މަރުއްވައިލެއްވިއެވެ.\nކޮންމެވެސް މީހަކު حسّان އާ މުޚާޠަބުކޮށް ދެންނެވިއެވެ. "ސާހިބާއެވެ! ކަލާ ކަލާގެ އަސްކޮޅު އެމޮޔަކުއްޖާއާ ޙަވާލުކުރައްވައިފީމުއެވެ. އޭނާ ފިލައިފިނަމަ ކުރައްވާނީ ކީއްތޯއެވެ؟"\nحسّان ހަމަޖެހިވަޑައިގަތުމާއެކު ޖަވާބު ދެއްވިއެވެ. "ކަލޭ އަހަރެންގެ އަހާމެދު ފިކުރު ބޮޑުނުކުރާށެވެ. އަހަރެން ފިޔަވައި އެހެން އެއްވެސް މީހަކަށް އެއަހަކަށް ސަވާރެއް ނުވެވޭނެއެވެ. ކަލޭމެންނަށް ޢަރަބީން ބަލިކުރެވޭނީ އެބައިމީހުންގެ ކުޑަކުދީންނަށް ތިޔަގޮތަށް އަނިޔާކޮށްގެންނެއް ނޫނެވެ. ކަލޭމެންގެ މިބާވަތުގެ މޮޔަކަންތައްތަކުގެ ސަބަބުން ޢިރާޤުގެ ހުރިހާ ޢަރަބި ޤަބީލާތައް އީރާނުގެ ދުޝްމިނުންކަމުގައި ވެއްޖެއެވެ. އަހަރެން ޙައިރާންވަނީ ތޫރަޖުގެ ގޭގެ ދޮރުމަތީގައި މިފަދަ ލަދުވެތި ކުޅިވަރެއް ކުޅެވެމުން ދިޔައިރު ދޮރުން ބޯދިއްކޮށްލުމުގެވެސް ބޭނުމެއް އޮތްކަމަށް އޭނާ ނުދުށީތީއެވެ. އަހަރެން މިމައްސަލަ ހުރުމުޒުގެ އަރިހަށް ހުށަހަޅާނަމެވެ."\nحسّان ގެ މިވާހަކަފުޅުން ކުޅިބަލާމީހުން ޖެހިލުންވެއްޖެއެވެ. ތޫރަޖުގެ ނޯކަރެއް ހިތްވަރުކޮށްލައިފައި ސުވާލުކޮށްލިއެވެ. "ސާހިބާއެވެ. މަނިކުފާނު ތިޔަވަޑައިގަތީ ކޮންތަނަކުންތޯއެވެ؟"\n"އަހަރެން މިއައީ މަދާއިނުންނެވެ. އަހަރެން މިއައީ ޢަރަބި ރައްޔިތުން ހިތްހަމަނުޖެހިގެން އުޅޭ ސަބަބުތައް ހޯދުމަށެވެ."\nގަދަފަދަ ހަށިގަނޑެއްގެ ވެރިޔެއް މާނޭވާލަމުން، ތުރުތުރުއަޅަމުން، އެއްޗެހިގޮވަމުން ދޮރާށިން ބޭރަށް ނުކުމެއްޖެއެވެ.\n"އޭނާ ކޮބައިހެއްޔެވެ؟" އެމީހާ ގުގުރީގެ އަޑުކަހަލަ އަޑަކުން ސުވާލުކުރިއެވެ. "އަހަރެން އޭނާ ދިރިހުއްޓައި ވަޅުލާނަމެވެ. ކަލޭމެންކުރެ އޭނާއަށް ހުތްދީގެން އެކުޅިވަރު ކުޅުވައިފައި ކުޅިބަލަންހުރި އެކަކާމެދުވެސް އެއްވެސްކަހަލަ ހަމްދަރުދީއެއް ޙައްޤުކަމަކަށެއް ނުބަލާނަމެވެ."\nއެގަދަފަދަ މީހާ އަޅައިގެންހުރި ފަށުވިހެދުމާއި އޭނާގެ ބޮލުގައިއޮތް ރަންކަސަބު ތާކިހަލުން حسّان އަށް އެއީ ކާކުކަން އޮޅުންފިލައިވަޑައިގަތުން ދަތިފުޅެއް ނުވިއެވެ. حسّان އިރުކޮޅަކު އޭނާ ހުންނެވިގޮތަށް ހުންނެވިއެވެ. އޭނާގެ ލޭފޮދު ކެކެންފަށައިފިއެވެ. މަޞްލަޙަތުގެ ކޮންޓްރޯލްގެ ދަށުގައި އޭނާ މަތަކުރައްވައިފައިވާ ނަފްރަތާއި ބަދަލު ހިއްޕެވުމުގެ ޖަޒުބާތުތައް އުތުރިގެންފިއެވެ. ބަރުދާސް ކުރައްވަން ދަތިފުޅު ވޭނީ ތަދުތަކެއް އޭނާގެ ހިތްޕުޅަށް ވެރިވެގަތުމުގެ ސަބަބުން އޭނާގެ ނޭވާފުޅު ހާސްވާން ފަށައިފިއެވެ. އޭނާ އަޑުފުޅުގެ ކޮޅަށް ހަޅޭއްފުޅުލައްވަން ބޭނުންފުޅުވިއެވެ. ނަމަވެސް އޭނާގެ ތުރުތުރުއަޅަމުންދިޔަ ދެތުންފަތްޕުޅުގެ ދެމެދުން އެއްވެސް އަޑެއް ނުނިކުތެވެ.\nއިރުއޮއްސޭ ވަގުތުގެ ފަނޑުއަލިކަމުގެ ތެރޭގައި ތޫރަޖުގެ ލޯފުޅު حسّان ގެ މޫނުފުޅަށް ހުއްޓިއްޖެއެވެ. ކުއްލިއަކަށް އޭނާ ސުވާލުކުރިއެވެ. "ތިޔައީ ކޮންބޭފުޅެއްތޯއެވެ؟"\nحسّان ވަރަށް ބޮޑަށް ހިތްވަރުކުރައްވައިގެން ޖަވާބު ދެއްވިއެވެ. "ކަލާއަކަށް އަޅުގަނޑު އެނގިވަޑައެއް ނުގަންނަވާނެއެވެ. ނަމަވެސް އަޅުގަނޑު ކަލާ ދަންނަމެވެ. ތިޔައީ ތޫރަޖު ނޫންތޯއެވެ."\n"ކަލާ އަޅުގަނޑުގެ ގާތުގައި ވާހަކައެއް ވިދާޅުވާން ބޭނުންފުޅުތޯއެވެ؟"\n"އާދޭހެވެ. އަޅުގަނޑު މިއައީ ވަރަށް މުހިންމު ޚަބަރަކާއިގެންނެވެ." حسّان ވަށައިގެން ބައްލަވައިލައްވަމުން ޖަވާބު ދެއްވިއެވެ. "އަޅުގަނޑު މިއައީ ހުރުމުޒުގެ އަރިހުންނެވެ."\n"އަޅުގަނޑު ދުވަހަކުވެސް ހުރުމުޒުގެ އަރިހަކުން ކަލާއެއް ނުދެކެމެވެ."\n"އަޅުގަނޑުގެ ގެހުންނަނީ މަދާއިނުގައެވެ. އަޅުގަނޑު މިރަށަށް މިއައީ ހުރުމުޒާ ބައްދަލުކޮށްފައެވެ."\n"ތިޔަހެން ކަމަށްވާނަމަ ކަލާ މިތާނގައި މަޑުކުރެއްވީ ކީއްވެގެންތޯއެވެ. އަޅުގަނޑުގެ ގޭގެ ދޮރުވަނީ ހުޅުވިފައެވެ."\n"ކުދިވެރީންގެ ހަނގުރާމަ ދެކެލަން އަޅުގަނޑު މިތާނގައި މަޑުކޮށްލީއެވެ. އެހެންނޫންނަމަ މިހާރު އަޅުގަނޑު އެނބުރި ދާންޖެހޭހައި އިރުވެއްޖެއެވެ. އަޅުގަނޑު ވީހާވެސް އަވަހަކަށް މަދާއިނަށް ދާންޖެހެއެވެ."\n"އަޅުގަނޑު ހަމަމިހާރު މަދާއިނަށް ދާންޖެހެއެވެ. މިބައިމީހުންނަށް އަދަބުދެއްވުމުގެ މަސައްކަތް ކުޑަކޮށް ލަސްކޮށްލެއްވެން އޮތްކަމުގައިވާނަމަ އެހެންމީހުންނާ ވަކިން އަޅުގަނޑު ކަލާއާ ކުޑަ ވާހަކަކޮޅެއް ދައްކައިލަން ބޭނުމެވެ."\n"އެންމެ ރަނގަޅެވެ. އެތެރެއަށް ވަޑައިގަންނަވާށެވެ."\n"ނޫނެކެވެ. އަޅުގަނޑުމެން މިތާނގައި މަޑުކޮށްލައިގެންތިބެ ކުޑަކޮށް ވާހަކަ ދައްކައިލާނީއެވެ. މިހާރު މާބޮޑަށް ލަސްވެއްޖެއެވެ." حسّان މިހެން ވިދާޅުވެފައި އެއްފަރާތަކަށް ހިންގަވައިގެންނެވުމުން ތޫރަޖު ޙައިރާންކަމާއި ޖެހިލުންވެވަޑައިގަތުމާއެކު حسّان ގެ ފަހަތްޕުޅުން ވަޑައިގެންފިއެވެ.\nވިއްސަކަށް ފަނަރަވަރަކަށް ފިޔަވަޅު ދުރަށް ވަޑައިގެންފައި حسّان ހުއްޓިވަޑައިގެންފިއެވެ. حسّان ތޫރަޖާ ދިމާޔަށް އެނބުރިވަޑައިގެން ވިދާޅުވިއެވެ. "އަޅުގަނޑު ދަންނަވަން މިއުޅޭ ވާހަކައެއް ކަލާއަށް އެނގިވަޑައިގަންނަވާތޯއެވެ؟"\n"އަޅުގަނޑަކީ ނުޖޫމީއެއް ނޫނީމެވެ." ތޫރަޖު ފަރުވާކުޑަގޮތަކަށް ޖަވާބުދެއްވިއެވެ.\nحسّان ބަގީޗާގެ ކަނާދިމާޔަށް އިޝާރަތްކުރައްވައިފައި ވިދާޅުވިއެވެ. "އެފަރާތް ބައްލަވަ ބައްލަވާށެވެ. އަޅުގަނޑުގެ އަހުގެ ލަގަނުގައި ހިފައިގެން އެހެރީ ކޮންކުއްޖެއްކަން އެނގިވަޑައިގަންނަވާތޯއެވެ؟"\nތޫރަޖު ކޯފާއިސްވުމާއެކު ވިދާޅުވިއެވެ. "މިހާރު އިރުއޮއްސިއްޖެއެވެ. ކަލާ ތިޔައުޅުއްވަނީ އަޅުގަނޑުގެ ލޮލުގެ ފެނުން އިމްތިޙާނުކުރައްވަން ކަމުގައިވާނަމަ އަޅުގަނޑު ދަންނަވާނީ މިހާރު އިރުއޮއްސިއްޖެއެވެ. އެކަމަކު އަޅުގަނޑަކީ ބަކަމޫނެއް ނޫނީމެވެ."\n"ކޮންމެވެސް ނުޖޫމީއަކު ދެން ކަލާއަށް ގެއަކަށް ވެދެވަޑައެއް ނުގެންނެވޭނެއޭ. އިރުކޮޅެއްގެ ތެރޭގައި ކަލާގެ އަނބިކަނބަލުންނަށް ކަލާގެ ފުރާނަނެތް ހަށިކޮޅު ފެނިވަޑައިގަންނަވާނެއޭ ދަންނަވައިފިނަމަ ކަލާ އެވާހަކަ ތެދުކުރައްވާނުތޯއެވެ؟" މިހެން ވިދާޅުވުމާއެކު حسّان ކުއްލިއަކަށް ކަނޑިކޮޅު ދަންމަވައިގެންފިއެވެ. ތޫރަޖަށް އޭނާގެ ހިއްސުތަކުގެ މައްޗަށް ބާރުފޯރުއްވެވުމުގެ ކުރިން حسّان ގެ ކަނޑިކޮޅުގެ ތުނޑު ތޫރަޖުގެ ވައިނޮޅިފުޅުގައި ޖެހިއްޖެއެވެ.\n"ތިޔައީ ކާކުހެއްޔެވެ؟ ކަލޭ ބޭނުންވަނީ ކޮންކަމެއް ހެއްޔެވެ؟"\n"މަޑުން ވާހަކަ ދައްކާށެވެ. މިވަގުތު ކަލޭގެ ނޯކަރުންނަކަށް ކަލެއަށް އެއްވެސް އެހީއެއް ނުފޯރުވޭނެއެވެ. حسّان އޭނާގެ ކަނޑިކޮޅަށް ކުޑަކޮށް ބާރުކޮށްލައްވަމުން ވިދާޅުވިއެވެ.\nޝައްޠުލްޢަރަބުގެ ހިތްގައިމު މަންޒަރެއް ---\nތޫރަޖު އާދޭސްކުރައްވާގޮތަށް ވިދާޅުވިއެވެ. "ތިޔައީ ކާކުކަމެއް އަހަންނަކަށް ނޭނގެއެވެ. އަހަރެންގެ ފަރާތުން ކަލެޔަށް އެއްވެސް ގެއްލުމެއް ލިބިފައިވާނަމަ އަހަރެން މިހިރީ އެކަމެއްގެ ބަދަލުދޭން ތައްޔާރަށެވެ."\nحسّان ވިދާޅުވިއެވެ. "ކަލޭ އެބަޔަކު ޤަތުލުކުރުވި މީހުންތައް ކަލެޔަކަށް އަނބުރާ މިދުނިޔެއަކަށް ނުގެނެވޭނެއެވެ. އަހަރެންގެ ހުރިހައިވެސް ހިތާމަޔަކީ އަހަންނަށް ކަލޭ ޤަތުލުކުރެވޭނީ ހަމަ އެންމެ ފަހަރަކު ކަމެވެ. އަހަންނަށް ސަތޭކަފަހަރު ކަލޭގެ ފުރާނަ އެޅުވޭނެނަމަ އަދި ކޮންމެ ފަހަރަކު ކުރީފަހަރަށްވުރެ ވޭންހުރިގޮތަކަށް ކަލޭ ޤަތުލުކުރެވޭނެ ނަމަވެސް ކަލޭގެ ކުށުގެ ޖަޒާ ކަލެޔަށް ދެވުނުކަމަކަށެއް އަހަރެން ޤަބޫލެއް ނުކުރާނަމެވެ."\nތޫރަޖު ވިދާޅުވިއެވެ. "ނަމަވެސް ކަލެޔަށް އަހަރެން ޤަތުލުކޮށްފައި މިތަނުން ފިލައިގެނެއް ނުދެވޭނެއެވެ. ހުރުމުޒު ކަލޭގެ ފަހަތުން ވަޑައިގަންނަވާން ފެއްޓެވުމުން ދުވާލުގެ އަލިކަމަކަށްވެސް ރޭގަނޑުގެ އަނދިރިކަމަކަށްވެސް ކަލެޔަކަށް ރައްކާތެރިކަމެއް ހޯދައެއް ނުދެވޭނެއެވެ. މިވަގުތު އަހަރެންގެ އަތުގައި އެއްވެސް ހަތިޔާރެއް ނެތެވެ. ނަމަވެސް އަހަރެން ޤަތުލުކުރުމަށްފަހު ކިސްރާގެ ރަސްކަމުގައި ހިމެނޭ ހަތިޔާރުއެޅި ކޮންމެ މީހަކު ކަލޭ ހޯދަމުން ގެންދާނެއެވެ."\nحسّان ވިދާޅުވިއެވެ. "އަހަރެންގެ ކަނޑީގެ ފުރަތަމަ އެތިފަހަރާއެކު ކަލޭ އަބަދަށްޓަކައި ހަމަހިމޭން ވެދާނެއެވެ. އެހެންކަމުން ކަލެޔަށް ރޮއި ހަޅޭއްލެވުމުގެ ފުރުޞަތުދޭން އަހަރެން ޤަޞްދުކުރަމެވެ. އަދި އަހަންނަކީ އީރާނު މީހެއް ނޫންކަމާއި ޢަރަތްބެއްކަންވެސް އޮޅުންފިލުވައިދޭން ބޭނުމެވެ. އަހަންނަކީ عُتُبـة ގެ ދަރިއެކެވެ. އަހަރެންގެ ބައްޕައާއި ކޮއްކޮ ޤަތުލުކުރީ ކަލެޔެވެ. އަހަރެންގެ އަންހެން ކޮއްކޮގެ މަރުގެ ސަބަބަކަށްވީވެސް ކަލެއެވެ. އެކުއްޖެއްގެ ދިރިއުޅުމުގެ ކޮންމެ ހިނދުކޮޅެއް މަރުވުމަށްވުރެ އިހާނެތިކަމަށް ކަލޭ ހަދައިފައި އެހެރަ ކުއްޖަކީ އަހަރެންގެ ކޮއްކޮއެވެ. ބަލާލަބަލާށެވެ. އޭނާ އަހުގެ ލަގަނުގައި ހިފައިގެން އެހެރީ ކަލޭ ރޮއިގަންނައަޑު އަހާހިތުން އިންތިޒާރުގައެވެ."\nތޫރަޖު އިރުކޮޅެއްވަންދެން އެއްވެސް ބަސްފުޅެއްނެތި ހުންނެވިއެވެ. އޭނާގެ އެންމެފަހުގެ އުއްމީދަކީ ނޯކަރުންކުރެ ކޮންމެވެސް މީހަކަށް حسّان ގެ އަތްޕުޅުގައިވާ ކަނޑިކޮޅު ފެނިގެން ހަޅޭއްލަވަން ފެށުމުގެ އުއްމީދެވެ. ނަމަވެސް އެބައިމީހުން ހަމަޖެހިލައިގެންތިބެ އެކަކު އަނެކަކާ ސިއްރު ވާހަކަ ދައްކަނީއެވެ. ގޭގެ ކައިރީގެ ހުސްތަނަށްވުރެ ގަސްތަކުގެ ތެރެވަނީ މާބޮޑަށް އަނދިރިވެފައެވެ. ކުޅިބަލަން ތިބި މީހުންނަށްވެސް ތަންކޮޅެއް ދުރުގައި ހިނގާކަމެއް ދެނެގަތުން މާފަސޭހައެއް ނޫނެވެ. حسّان ތުރުކުރައްވައިގެން ހުންނެވި އީރާނީ ހެދުންކޮޅުގެ ސަބަބުން އޭނާއަކީ އެއަވަށުގެ ކިބުރުވެރި އަދި އަނިޔާވެރި ބިންވެރިޔާ މަރުގެ އަނގަޔަށް ކޮއްޕައިލަން އުޅޭ މީހެއް ކަމަކަށް އެބައިމީހުންނަކަށް ޝައްކެއްވެސް ނުކުރެވެއެވެ.\nތޫރަޖު އާދޭސްކުރައްވަން ފެއްޓެވިއެވެ. "އަހަރެން ހަޅޭކެއް ނުލަވާނަމެވެ. އަހަރެން ވަޢުދުވަމެވެ. ކަލޭ އަހަރެން ދޫކޮށްލައިފިނަމަ އަހަރެންގެ މީހުން ކަލޭ ފަހައެއް ނުދާނެއެވެ. ކަލެޔަށް ކަލޭގެ ކޮއްކޮވެސް ގެންދެވިދާނެއެވެ. އަހަރެން ޒަރްދަޝްތު ގަންދީ ބުނަމެވެ. އަހަރެން ކަލޭމެންގެ ބިންތައްވެސް އަނބުރާ ދޭނަމެވެ. ކަލޭމެންގެ ސަރަޙައްދުގެ ހުރިހާ ޢަރަބީންގެ ވެރިކަން ކަލެޔަށް ދޭނަމެވެ. އަހަރެންގެ ގޭގައިހުރި ހުރިހާ ރަންރިއްސެއް ކަލެޔަށް ދޭންވެސް އަހަރެން މިހިރީ ތައްޔާރަށެވެ. ކަލެއަށާއި ކަލޭގެ ކޮއްކޮއަށް އަހަރެންގެ އަސްގުދަނުގައިހުރި އެންމެ ރަނގަޅު އަސްތައް ދޭނަމެވެ. ކަލޭމެންގެ ޢާއިލާއަށް ލިބުނު އަނިޔާގެ ޒިންމާ އުފުލާންޖެހޭ މީހަކީ ހުރުމުޒެވެ. އަހަރެންގެ އޮތްހައިވެސް ކުށަކީ އޭނާގެ އަނިޔާ ނުހުއްޓުވުނުކަމެވެ. ކަލޭ އަހަރެންގެ ގާތުގައި ހުންނަން ރުހޭނަމަ އަހަރެންގެ އެންމެ މޮޅުބިންތައް ކަލެޔަށް ދޭނަމެވެ. މިއަވަށުގެ މީހުންނާއި އަހަރެންގެ ނޯކަރުންގެ ކުރިމަތީގައި ކަލޭގެ ދެފައިމައްޗަށް ވެއްޓި އާދޭސްކުރަން އަހަރެން މިހިރީ ތައްޔާރަށެވެ. އަހަންނަށް ފުރުޞަތެއް ދޭށެވެ. އަހަންނަށް މާފުކުރާށެވެ!" ތޫރަޖުގެ އަޑުފުޅު ގިސްލެއްވުމަށް ބަދަލުވާން ފަށައިފިއެވެ.\nحسّان ވަރަށްބޮޑަށް ކޯފާ މަތަކުރައްވަމުން ވިދާޅުވިއެވެ. "ކަލޭ ޢަރަބީންގެ އަވަށްތަކަށް ޙަމަލަދެނީ އެމީހުން ނުދަނެ ތިއްބައެވެ. ކަލޭ ނިދައިފައި ތިބޭ މީހުންނަށް ދާންދެން ޤަތުލުކުރަމުއެވެ. ނަމަވެސް އަހަރެން އެހެންނަކުން ނަހަދާނަމެވެ. ނަމަވެސް އަނިޔާވެރި ފިނޑިޔަކަށް މަރުވާނެގޮތް ދަސްކޮށްދިނުމަކީ އަހަރެންގެ އިޚްތިޔާރުގައިވާ ކަމެއްނޫނެވެ."\n"عُتُبـة ގެ ދަރިފުޅާއެވެ! އަހަންނަށް ރަޙުމުކުރާށެވެ. އަހަރެންނަށް މާފުކުރާށެވެ. އަހަރެންގެ ހުރިހާ މުދަލެއް ކަލެޔަށް ހިބަކޮށްދޭނަމެވެ. މިއަވަށުން ފައިބައިގެންވެސް ހިނގައިދާނެއެވެ." ތޫރަޖު މިހެން ވިދާޅުވެފައި حسّان ގެ ފައިންޕުޅުމައްޗަށް ވެއްޓިވަޑައިގެންފިއެވެ. حسّان ފަހަތަށް ޖެހިވަޑައިގެންފިއެވެ. حسّان ކަނޑިކޮޅު އުފުއްލަވައިލެއްވުމުން ތޫރަޖު ހަޅޭފުޅުލައްވައިގެންނެވިއެވެ. "އަހަރެން ސަލާމަތްކުރާށެވެ. އަހަރެން ސަލާމަތްކުރާށެވެ."\nحسّان ދުވެވަޑައިގެންފައި ވަޑައިގެން سُهيل ގެ އަތްޕުޅުން އަހުގެ ލަގަން ފިރުއްކަވައިގެން ފުންމައިވަޑައިގެން އަސްމައްޗަށް އަރައިވަޑައިގެންފިއެވެ. އަސް ސިހިގެންގޮސް ފުންމައިގަތެވެ. ނަމަވެސް حسّان ވަރަށް ބާރަށް ލަގަނަށް ދަންމަވައި سُهيل ފަހަތްޕުޅުގައި ބެއިންދެވިއެވެ. އަވަށުގެ މީހުން ހަޅޭފަޅޭއްލަވަމުން އެބޭފުޅުންގެ ފަހަތްޕުޅުން ދުއްވައިގަތެވެ. ކޮންމެވެސް މީހަކު ލޮންސިއެއް އެއްލުމުން حسّان އަށް އޭނާގެ ފައިންޕުޅުގެ ފަލަމަސްގަނޑުން ތަދު އިޙްސާސް ކުރެއްވުނެވެ. ނަމަވެސް ޒަޚަމް މާފުނެއްނޫނެވެ. އަސް ދެތިންފަހަރަކަށް ފުންމައިގަންނައިރަށް ލޮންސި ވެއްޓިއްޖެއެވެ. އެއަށްފަހު سُهيل ގެ ބުރަކަށިފުޅަށް ތީރެއް އައިސް ހެރުނެވެ. ދެވަނަ ތީރު حسّان ގެ ކަންފަތްޕުޅު ކައިރިން ވައިކަފައިލައިފައި ހިނގައްޖެއެވެ. އެހައިތަނުން حسّان އަވަށް ބޭރުގައިހުރި ދަގަނޑުތަކުގެ ތެރެއަށް ވެދެވަޑައިގެންފިއެވެ. حسّان ވަރަށް ބާރަށް ވިދާޅުވިއެވެ. "سُهيل އެވެ. އަހަރެންގެ ގައިގައި ބާރަށް ބައްދައިގެން އިންނާށެވެ. ކޮއްކޮގެ ޙާލު ރަނގަޅުހެއްޔެވެ؟"


Dheebaajaa ah faisaa dhahkkaane gotheh hushahalhan dhaulathah2hafthaa – adduLIVE\nދީބާޖާއަށް ފައިސާ ދައްކާނެ ގޮތެއް ހުށަހަޅަން ދަޢުލަށް ދެ ހަފްތާ\nMay 23, 2019, 14:24 މުހައްމަދު އައިމަން\nދީބާޖާ އިންވެސްޓުމަންޓަށް ބަދަލުގެ ގޮތުގައި ދަޢުލަތުން ދޭންޖެހޭ ފައިސާ ކަމަށްބުނެ ސިވިލް ކޯޓުން ކުރައްވާފައިވާ ޙުކުމާއި އެއްގޮތަށް ފައިސާ ދައްކާނެ ގޮތަކާއި މެދު ހުށަހެޅުންތައް ހުށަހެޅުމަށް އިތުރު ފުރުޞަތެއް ދިނުމަށް އެދުމުން ދަޢުލަތަށް ދެ ހަފްތާ ދިނުމަށް ސިވިލް ކޯޓުން ނިންމައިފިއެވެ.\nއެ މައްސަލާގައި ހުކުމް ތަންފީޒު ކުރުމުގެ މައްސަލާގައި ސިވިލް ކޯޓުގައި މިއަދު ބޭއްވި އަޑުއެހުމުގައި ދަޢުލަތުން ބުނީ ފައިސާ ދައްކާނެ ގޮތަކާ މެދު ހުށަހެޅުންތައް ހުށަހަޅަން ދައުލަތަށް އަދި ތައްޔާރު ނުވެވޭ ކަމަށެވެ. ދައުލަތުން ބުނީ މިއަދުގެ އަޑުއެހުމުގައި އޮންނާނީ ދަޢުލަތުން އިޖްރާޢީ ގޮތުން ފާހަގަކުރި ނުކުތާތަކަށް ގޮތެއް ނިންމުން ކަމަށް ގަބޫލު ކުރެވުން ކަމަށެވެ. މި މައްސަލާގައި އިޖުރާޢީ ގޮތުން ދަޢުލަތުން ފާހަގަކޮށްފައިވާ ކަންކަމަކީ ހުކުމް ތަންފީޒު ކުރުމުގެ ކަންކަން ކުރިއަށް ގެންދަނީ އުސޫލާ ޚިލާފަށް ކަމަށެވެ. ދަޢުލަތުން ބުނީ އިޖްރާއާތު ގޯސްކޮށް ކުރާ ހުރިހާ ކަމެއް ބާތިލްވާނެ ކަމަށް ސުޕްރީމް ކޯޓުން ކުރިން ކަނޑައަޅާފައިވާ ކަމަށެވެ.\nއެ މައްސަލަ ބަލާ ގާޒީ ވިދާޅުވީ ގާޒީ ފަހީމް ވިދާޅުވީ ހުކުމް ތަންފީޒު ކުރުމުގެ މައްސަލަތަކުގައި އޮންނަނީ ހުކުމާ އެއްގޮތަށް ފައިސާ ދައްކާނެ ގޮތަކާ މެދު ދެ ފަރާތުން ވާހަކަ ދެއްކުމާއި އެކަމުގައި ކޯޓުން ގޮތެއް ނިންމުން ކަމަށެވެ.


Volunteerunah Vaan Ethah Bayaku Is Nagaifi - Vaguthu\nވޮލަންޓިއަރުންނަށް ވާން އެތައް ބަޔަކު އިސް ނަގައިފި\nރާއްޖޭގައި ކޮވިޑް-19 ކޮންޓްރޯލްކުރުމަށް އެހީވެ، ބަލި މީހުންނަށް އަޅާލުމަށް ވޮލަންޓިއަރުންގެ ގޮތުގައި މަސައްކަތް ކުރުމަށް އެތައް ބަޔަކު އިސް ނަގާފައިވާ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ރޭ ހާމަކޮށްފިއެވެ.\nރާއްޖޭގައި ކޮވިޑްގެ ބަލީގެ ހާލަތު އިންތިހާ އަށް ގޯސްވެ، ބަލި މީހުން ބަލާނެ މީހުން ވަނީ ބޭނުންވެފައެވެ. ކޮވިޑުގެ ބަލި މީހުންނަށް އަޅައިނުލެވުމުގެ އިތުރުން ފޯނު ކޯލްތަކަށް ޖަވާބު ނުދިނުން ފަދަ ގިނަ މައްސަލަތަކެއް މި ފަހުން ވަނީ ފެންމަތިވެފައެވެ. ސިއްހީ ހިދުމަތްތެރިން އެކަށީގެންވާ ވަރަށް މިހާރު ނެތުމުގެ ސަބަބުން ސަރުކާރުން ދަނީ ހިދުމަތްތެރިން ހޯދުމުގެ މަސައްކަތް ވެސް ކުރަމުންނެވެ.\nކޮވިޑްގެ މި ބަލިމަޑުކަމުގެ ތެރެއިން، ސަރުކާރަށް އެހީވެދިނުމަށް ގިނަ ބަޔަކު ވަނީ ޝައުގުވެރިކަން ފާޅުކޮށްފައެވެ.\nއެޗްޕީއޭ އިން ވިދާޅުވި ގޮތުގައި މިހާތަނަށް 1،000އަށް ވުރެ ގިނަ މީހުން ފޯމު ހުށަހަޅާފައިވާއިރު، އެ ފޯމުުތައް ޕްރޮސެސް ކުރުމުގެ މަސައްކަތް މިހާރު އަންނަނީ ކުރަމުންނެވެ. އަދި މި ވަގުތަށް، ފޯމު ބަލައިގަތުން މަޑުޖައްސާލާފައިވާ ކަމަށް ވެސް އެޗްޕީއޭއިން ވިދާޅުވިއެވެ.\nއެޗްޕީއޭން ވަނީ އާއްމުންގެ ފަރާތުން ލިބުނު އެ އެހީތެރިކަމަށް ޝުކުރު އަދާކޮށްފައެވެ.\nވޮލެންޓިއަރުންގެ ގޮތުގައި މިހާރު ވެސް ބައެއް މީހުން، އެތަނުގެ އެޗްޕީއޭގެ ކޯލް ސެންޓަރުގެ މަސައްކަތް ކުރެއެވެ. އެތަނުގެ އިތުރުން ބަލި މީހުންނަށް އަޅާލުމަށް ކޮވިޑް ފެސިލިޓީތަކަށާއި ކޮވިޑް-19 ގެ ސުންކު ނެގުން ފަދަ ކަންކަމަށް ވެސް ވޮލެންޓިއަރުން ވަނީ ބޭނުންވެފައެވެ. މީގެކުރިން ނަމަ، މަގުމަތީގައި ތިބެ ސިއްހީ ހިދުމަތްތެރިން، ބައެއް މީހުން ހުއްޓުވައި ކޮވިޑަށް ޓެސްޓް ކުރި ނަމަވެސް މިހާރު އެ މަންޒަރެއް ނުފެނެއެވެ.\nރާއްޖޭގައި މި ވަގުތު ކޮވިޑް ޖެހިފައިވާ މީހުންގެ އަދަދު 25،000 އާ ގާތް ކުރެއެވެ. ރާއްޖެ އިން މިހާތަނަށް 61،000 އަށް ވުރެ ގިނަ މީހުންނަށް ބަލި ޖެހި 157 މީހަކު ވަނީ މި ބަލީގައި ދުނިޔެ ދޫކޮށްފައެވެ.\nކޮންމެ މީހެއްގެ ބެކް ގްރައުންޑު ތުނޑުން ތުނޑަށް ޗެކު ކުރާތި؟ ވައްކަމުގެ ހާއްޔަކަށް ތިތަން ވެ ދާނެތީވެ ވަރަށް ކަން ބޮޑުވޭ\nމެއި 29, 2021 13:37\nވޮލަންޓިއަރުން ނޭ ބުނާއިރު ތިއޮފީހުގެ މަސައްކަތު މީހުންވެސް މުއްސަދިވެއްޖެ، މުޅިޤައުމުގެ ބަޖެޓް ޚަރަދުކުރަނީ ތިތަނަށް، މިހާރު މީހުންނަށް ވާނުވާ އެގޭތީ އެންމެން އެބަލަނީ ތިއޮފީހުން ވަޒީފާއެއް ލިބޭތޯ\nމެއި 29, 2021 19:27\nނުލިބޭ އެލަވަންސެއް... މުއްސަދި ވަނީ ހަމަ އެކަނި ވެރިން


Bedmintan mubaaraathuge anhen singals chempiankan muzunaa hoadhaifi\nބެޑްމިންޓަން މުބާރާތުގެ އަންހެން ސިންގަލްސް ޗެމްޕިއަންކަން މުޒުނާ ހޯދައިފި\nޑަބްލިއު ސްޕޯޓް އެކަޑެމީ އާއި ބެޑްމިންޓަން އެސޯސިއޭޝަންއާ ގުޅިގެން ކުޅުދުއްފުއްޓަށް ހުޅުވާލައިގެން ކުރިއަށްގެންދިޔަ ބެޑްމިންޓަން މުބާރާތުގެ ގިނަ ކާމިޔާބީތަކެއް ހޯދާފައިވަނީ މުޒުނާ ހަސަން އެވެ. ހަތަރު ދުވަހުގެ ނިޔަލަށް ކުރިއަށްދިޔަ މުބާރާތުގެ ފައިނަލް މެޗުތައް ކުޅެފައިވަނީ ރޭގަ އެވެ.\nމުޒުނާ ހޯދި ކާމިޔާބީތަކަށް ބަލާއިރު އަންހެން ސިންގަން ޗެމްޕިއަންކަމާއި ޑަބަލްސްގެ ޗެމްޕިއަންކަން އަދި މިކްސް ޑަބަލްސްގެ ރަނަރަފް ހޯދާފައިވެ އެވެ.\nމުޒުނާ ކާމިޔާބު ކޮށްފައިވަނީ ސަރޫނާ މުހައްމަދާ ބައްދަލު ކޮށެވެ. މުޒުނާ އާއި އައިޝަތު ހަސަންގެ ޕެއާރ އަންހެން ޑަބަލްސްގައި ޗެމްޕިއަންކޮށް ހޯދީ ސަރޫނާ އާއި ޝަޒުނާއާ ބައްދަލުކޮށެވެ.\nފިރިހެން ސިންގަލްސް ޗެމްޕިއަންކަން އަންވަރު މޫސާ ހޯދިއިރު އޭނާއާ ވާދަކޮށްފައިވަނީ މުހައްމަދު އާދަމް(މޮނޯ) އެވެ. ފިރިހެން ޑަބަލްސްގައި މޮނޯ އާއި އަހުމަދު އަލީގެ ޕެއާރގައި މައްޗަށް ކުރި ހޯދައިގެން ޗެމްޕިއަންކަން ހޯދީ ހުސައިން އަލީ އާއި އަބުދުލް ހަމީދު އަލީގެ ޕެއާރ އެވެ.\nފިރިހެން ބައިގެ ޗެމްޕިއަން އަންވަރު މޫސާ–\nމިކްސް ޑަބަލްސްގައި މުހައްމަދު އާދަމް (މޮނޯ)، އުލްފާ އަބްދުލް ލަތީފު، ހަސަން އަލީ އަދި މުޒުނާ ހަސަން ބައްދަލުކޮށް ކާމިޔާބުކޮށްފައިވަނީ މުހައްމަދު އާދަމް(މޮނޯ) އަދި އުލްފާ އަބުދުލް ލަތީފެވެ.\nކުޅުދުއްފުށީ ސްޓޭޑިއަމުގެ އިންޑޯ ބެޑްމިންޓަން ކޯޓުގައި ކުރިއަށް ގެންދިޔަ މި މުބާރާތުގައި އަންހެން ސިންގަލްސްގައި5އަދި ޑަބަލްސްގައި4ޕެެއާރ ވަނީ ވާދަކޮށްފައެވެ. އަދި ފިރިހެން ސިންގަލްސްގައި 17، ޑަބަލްސްގައި 12 ޕެއާރ ކުޅިފައިވާއިރު މިކްސް ޑަބަލްސްގައި6ޕެއާރ ބައިވެރިވާދަކުރި އެވެ.\nބެޑްމިންޓަން މުބާރާތުގެ ތެރެއިން–\nމުބާރާތް ނިންމާ ރޭ ވަނީ ވަނަތަކަށްދިޔަ ކުޅުންތެރިންނަށް ޝީލްޑް އާއި ޓްރޮފީ އަދި އިނާމު ހަވާލުކޮށްފަ އެވެ.


SunOnline: Rayyithunnah faidhaa vaa kankamugai Muizzu aa eku thibeynan: MDP Councillorun\nރައްޔިތުންނަށް ފައިދާވާ ކަންކަމުގައި މުއިއްޒު އާއެކު ތިބޭނަން: އެމްޑީޕީ ކައުންސިލަރުން\nރައްޔިތުންނަށް ފައިދާ އާއި، ލާބަހުރި ކޮންމެ މަަސައްކަތެއްގައި މާލޭ ސިޓީ ކައުންސިލްގެ އެމްޑީޕީގެ ކައުންސިލަރުންގެ ފުރިހަމަ އެހީތެރިކަމާއި، އެއްބާރުލުމާއި، ތާއީދު، މޭޔަރު، ޑރ. މުހައްމަދު މުއިއްޒަށް ލިބޭނެކަމުގެ ޔަގީންކަން ދީފި އެވެ.\nއެ ޔަގީންކަން ދީފައި ވަނީ، މާލޭ ސިޓީ ކައުންސިލްގައި ތިއްބަވާ އެމްޑީޕީގެ ހަ ކައުންސިލަރުންގެ ފަރާތުން މިއަދު ނެރުނު ބަޔާނެއްގަ އެވެ.\nއެ ބަޔާނުގައި ބުނެފައި ވަނީ، އެމްޑީޕީން ވައުދުވީ ފަދައިން ލާމަރުކަޒީ ގާނޫނަށް އިސްލާހު ގެނެވި، ލޯކަލް ކައުންސިލްގެ އިހްތިސާސް ކަނޑައެޅި، އިދާރީ އަދި މާލީ ބާރުވެރިކަން ކައުންސިލުތަކަށް ހޯދާދީފައިވާ ކަމަށެވެ.\nކައުންސިލްތަކަށް ބޮޑެތި ބާރުތަކައް ދީ ގާނޫނު އިސްލާހުކޮށް، ބޭއްވި އިންތިހާބުގައި އެމްޑީޕީއަށް ވަނީ މާލޭ ސިޓީގެ އަޣުލަބިއްޔަތު ފުރަތަމަ ފަހަރަށް ގެއްލިފަ އެވެ.\nލޯކަލް ކައުންސިލް އިންތިހާބުގައި އެޕާޓީއަށް މާލޭ ސިޓީ ކައުންސިލުން ކާމިޔާބުކުރެވުނީ ހަ ގޮނޑިއެވެ. މޭޔަރު ހިމެނޭގޮތުން، ވާދަވެރި ޕީޕީއެމްގެ 12 ކައުންސިލަރުން މިހާރު މާލޭ ސިޓީ ކައުންސިލްގައި އެބަތިއްބެވެ. ޕީޕީއެމް އަށް ކައުންސިލްގެ ސާފު މެޖޯރިޓީ ލިބިފައި ވާއިރު، އެމްޑީޕީ މައިނޯރިޓީ އެވެ.\nއެމްޑީޕީ ކައުންސިލަރުން މިއަދު ވިދާޅުވީ ޕީޕީއެމްގެ މޭޔަރަކު ހުންނެވިކަމަށްޓަކައި އަދި އޭނާ ހުށަހެޅުއްވި ކަމެއް ވީމާ ދެކޮޅު ހެދުމުގެ އިދިކީލި ސިފައިން ނެއްޓި ތިބޭނެކަމުގެ ޔަގީންކަން އަރުވާ ކަމަށެވެ.\n"ރައްޔިތުންނަށް ފައިދާއާއި، ލާބަހުރި ކޮންމެ މަަސައްކަތެއްގައި އެމްޑީޕީގެ ކައުންސިލަރުންގެ ފުރިހަމަ އެހީތެރިކަމާއި، އެއްބާރުލުމާއި، ތާއީދު މާލޭގެ މޭޔަރ ޑރ. މުހައްމަދު މުއިއްޒަށް ލިބިވަޑައިގަންނަވާނެކަމުގެ ޔަގީންކަން އަރުވަމެވެ." ބަޔާނުގައިވެ އެވެ.\nއެމްޑީޕީ ކައުންސިލަރުން ބުނީ، މުއިއްޒަށް އެއްބާރުލުން ދޭނީ އެމްޑީޕީގެ އަސާސްތަކާއި، އަގުތައް ނަގަހައްޓާ، ޕާޓީގެ މެންބަރުންގެ ބަސް ކަނުލާ އަޑު އަހަމުން ކަމަށެވެ. މަގާމާ ހަވާލުވުމަށްފަހު ފާއިތުވި ކުރު މުއްދަތުގައި ވެސް އަމަލުކޮށްފައި ވާނީ އެގޮތަށް ކަމަށް ބަޔާނުގައިވެ އެވެ.\nހަމައެއާއެކު، މާލޭގެ ރައްޔިތުންގެ މަސްލަހަތުތަކުގެ މައްޗަށް ހުޝިޔާރުކަމާއެކު ފާރަވެރިވަމުން ދާނެ ކަމަށާއި އަދި މާލޭގެ ރައްޔިތުންނަށް ކައުންސިލު ހިނގާނުހިނގާގޮތާ ގުޅޭގޮތުން މައުލޫމާތު ދޭނެ ކަމަށް އެމްޑީޕީ ކައުންސިލަރުން ބުންޏެވެ.\n"މިމަސައްކަތުގައި މާލޭ ރައްޔިތުން އަޅުގަނޑުމެންނާއެކު ތިއްބަވާނެކަމީ ހިތުގައި ޝައްކު ހިނގާ ކަމެއްނޫނެވެ. 18 ކައުންސިލަރުން ތިއްބަވާ މާލޭ ސިޓީ ކައުންސިލްގެ މައިނޯރިޓީކަމުގައި ތިބެމެ، ކައުންސިލްގެ ހިންގާ ގަވާއިދަށް ނިމިދިޔަ ހަފުތާގައި އެމްޑީޕީއިން އިސްވެ ހުށަހެޅި ބަދަލުތައް ފާސްވެފައި އެވަނީވެސް މިނަންގަތް މަގުން އާންމުންގެ މަދަދުވެރިކަމާއި، އަޑުއުފުލުމުގެ ސަބަބުންނެވެ."


ފުވައްމުލަކު ބަހަށް ނަޒަރެއް-1 – Ali Fazad's Blog\nފުވައްމުލަކު ބަހަކީ އަޅުގަނޑު ވަރަށް ފަޚްރުވެރިވާ އެހާމެ ލޯބިވާ ބަހެކެވެ. މި ބަސް ދެކެ ލޯބިވަނީ އެންމެ ކުޑަ އިރު ވާހަކަ ދެއްކި ބަހަށް ވީތީ އެކައްޗެއް ނޫނެވެ. ބަހުގެ މުއްސަދިކަމާއި ހަމަތައް ވެސް ފުރިހަމަ ވެ ޗާލުކަމުންނެވެ. އަޅުގަނޑުގެ ރައްޓެހިންނާއެކު ވައިބަރ، ވަޓްސްއަޕް ފަދަ އެޕްލިކޭޝަން ތަކުގައި ރަށުބަހުން ޗެޓް ކުރާތީ ވަރަށް އުފާވެއެވެ. އަދި ރަށުމީހުން، ރަށުން ބޭރުން ކޮންމެ ތަނަކުން ބައްދަލު ވާއިރު ރަށުބަހުން ވާހަކަ ދައްކާތީ ވަރަށް ފަޚްރުވެރިވެއެވެ.\nފުވައްމުލަކު ބަސް އުފެދިފައިވަނީ ދިވެހި ބަސް އުފެދުނު ގޮތަށް މައްސުނި ބަސްތަކުގެ ތެރެއިންނެވެ. ރަސްމީ ބަސް ބޭނުން ކުރުމުގައި ހަމަ ތަކާއި ޤަވާއިދުތައް ދަސްކުރަން ޖެހުނަސް ފުވައްމުލަކު ބަހުގައި ހަމަތަކާއި ޤަވާއިދު ދަސްކުރާކަށް ނުޖެހެއެވެ. ފުވައްމުލަކު ބަސް ފުވައްމުލަކު މީހުން ބޭނުންކުރަނީ އެ ޤަވާއިދުގެ ތެރެއިންނެވެ. މިސާލަކަށް ރަސްމީ ބަހުގައި އެއްޗަކަށް ” އޯބޯފެލި” އަންނަ ކޮންމެ ތަނެއްގައި ފުވައްމުލަކު ބަހުން “އޮބްފިލި” އާއި އެކު “ލާމު” ގައި ސުކުން ކުރާނެއެވެ. މިސާލު ” ބޯ ” ގެ ބަދަލުގައި ” ބޮލް “، ” ލޯ ” ގެ ބަދަލުހައި ” ލޮލް” މިގޮތަށް އެންމެން ވެސް ބޭނުން ކުރެއެވެ. އަދި ރަސްމީ ބަހުގައި ނުހުންނަ ބައެއް ބަސްތައް ފުވައްމުލަކު ބަހުގައި ހުރުމުން ބަހަށް ފުރިހަމަކަން ލިބެއެވެ. މިސާލަކަށް ދެ އިގިލީގެ ދެމެދު އަތްތިލާއި ގުޅޭ ތަނަށް ” އަހުރު” ކިޔައެވެ. އައްޑު ބަހުގައި ” އަހުރު” ބޭނުންކުރެއެވެ. އަދި އިގިލީގެ ކުރީގައި ނިޔަފަތީގެ ތިރީގައި ހުންނަ ހިސާބަށް “ނޭރޮދި” މިގޮތަށް ކިޔައެވެ. އަދި އިގިލީގެ ކުރީގައި ނިޔަފަތީގެ ތިރީގައި ހުންނަ ހިސާބުން ހަންކޮޅެއް ފޮޅުމުން އެއަށް “ނޭރޮދި ކެނޑުން” ކިޔައެވެ. ” ނޭރޮދި” އަދި “އަހުރު” ފަދަ ބަސްތައް ރަސްމީ ބަހުގައި ނެތުމުން ލިޔަން ޖެހުނު ދިގުކަން މިހާރު އިހުސާސް ކުރެވެއެވެ.\nބައެއް ބަސްތައް ފުވައްމުލަކު ބަހަށް އަދި ރަސްމީ ބަހަށް ވެސް ވަދެފައިވަނީ ދުނިޔޭގެ އެހެން ކޮންމެވެސް ބަހެއްގެ ތެރެއިންނެވެ. ނުވަތަ ފެނުނު މަންޒަރުންނެވެ. ހަޑި ކިސަނޑު ނުވަތަ ތަތްކިލާ އަށް ފުވައްމުލަކު ބަހުން “ގެރިގަޑޮ” ކިޔާ އުޅެއެވެ. އެބަސް އައިސްފައިވަނީ ކޮޅޮބަށް ނުވަތަ ސިލޯނަށް ކުރި ދަތުރުގައި ފެނުނު އެފަދަ ތަނަކީ ގެރި އައްސާފައިވާ ތަނަކަށްވާތީއެވެ. ފެންފައިވާނައް “ޗައްޕަލް” ފުވައްމުލަކު މީހުން ބޭނުން ކުރަން ފެށީ އިންޑިޔާ ގެ “ޗައްޕަލް” ބަހުގެ ތެރެއިންނެވެ. ފުވައްމުލަކު ބަހުން ގަލަން ކިޔާނީ ގަލަމުގެ ކުރީގައި ފިހިކޮޅެއް ނުވަތަ ބޯލް ނުހުން ލިޔަން ބޭނުން ކުރާ އެއްޗަށެވެ. ބޯލް ޕެން “Ball pen” އަށް ފުވައްމުލަކު މީހުން ކިޔާނީ “ބައިރޯ” އެވެ. މި ބައިރޯ އައިސްފައިވަނީ އިގިރޭސިން ގަމުގައި އުޅުނުއިރު އެމީހުންގެ ތެރެއިންނެވެ. އެއީ އިގިރޭސި ބަހުގައި ހިމެނޭ “Biro” އެވެ. ދިވެހި ބަހަށް އިގިރޭސިންބަހުގެ ތެރެއިން އައިސްފައިވާ ބަސްތައް ހުރީ އޭރު އިގިރޭސިން ވާހަކަ ދައްކާ އުޅުނު އިރު އަޑު އިވުނު ގޮތަށް ކާބަފައިން ކިޔާގެން ކަމަށް ވުމަކީ ދުރުކަމެއް ނޫނެވެ. މިސާލަކަށް “ގުދަން” މިބަހުގެ އަސްލަކީ “Godown” އެވެ. ފުވައްމުލަކަށް މިބަސް އައިސްފައިވަނީ އިގިރޭސިންގެތެރެއިންނެވެ. އައްޑޫ މީހުންނަށް މުޚާތަބު ކުރެވޭ “އައްޑޫ ގޫ ބައްޓާ” އަކީ ވެސް އިގިރޭސިން އޭރު އައްޑޫ މީހުންނަށް ” Good Buddy” ތެރެއިން ކަމަށް ވެދާނެއެވެ. މިފަދަ ބަސްތަކުގެ ވާހަކަ ފަހުން ދައްކާނީއެވެ.\nފުވައްމުލަކު މީހުން ވާހަކަ ދައްކާ އިރު ކޮންމެ ވާހަކަ އެއް ނިމިގެން އެ ވާހަކަ ދޮގު ކުރާކަމަށް، ފުވައްމުލަކު ނޫން ބައެއް މީހުން ބުނާތީ އަޑުއިވެއެވެ. އަސްލަކީ އެބަހުގެ މާނަ އާއި އެ ބޭނުން ކުރާ ގޮތް އެމީހުންނަށް ނޭގޭތީއެވެ. މީހަކާއި ނުވަތަ ބަޔަކާއި ވާހަކަ ދައްކާއިރު ފުވައްމުލަކު ބަހުން ” ދޮގެކެ” ބައެއް ފަހަރު ” މީދޮގެކެ” މި ގޮތައް ބޭނުން ކުރެއެވެ. މިބަސް ބޭނުން ކުރަނީ ރަސްމީ ބަހުގައި ބޭނުން ކުރާ ” ދޮއްތޯ” މިބަހުގެ ބަދަލުގައެވެ. ” ދޮގެކެ” ބުނުމުން އަޑު އަހާ މީހުން ބޯޖެހުން، ފަދަ ކުދި އިޝާރާތް އަންނާނެއެވެ. “މީދޮގެކެ” ބޭނުން ކުރަނީ އެވާހަކަ ތެރެއަށް އަޑު އަހާ މީހުން ވައްދާ އެމީހުން ފަރާތުން އެއްޗެއް ބުނުމަށެވެ. ފުވައްމުލަކު މީހުން ވާހަކަ ދައްކާ އިރު އެވާހަކަ ނިމިގެން އެ ވާހަކަ ނަފީ ކުރާ ކަމަށް ވެސް ބައެއް ފަރާތްތަކުން ބުނާތީ އަޑު އިވުނެވެ. އެއީ ފުވައްމުލަކު ބަހުން “އެހެންނުނެ” މި ބަސް ބޭނުން ކުރާތީއެވެ. މިއީ ރަސްމީ ބަހުން ބޭނުން ކުރާ “އެހެންނޫންތޯ” ގެ ބަދަލުގައި ބޭނުން ކުރާ ބަހެކެވެ. އެއްވެސް ހާލަތެއްގައި ކުރިން ދެއްކި ވާހަކަ ނަފީ ކުރުމުގެ ގޮތުން އެއްޗެއް ބުނަނީ އެއް ނޫނެވެ.\nފުވައްމުލަކު މީހުން ވާހަކަ ދައްކާ އިރު ބައެއް ލަފްޒުތަކުގައި ސުވާލު ހިމެނޭ އިރު އެއީ ސުވާލުކަން ފަހުމު ވާނީ ފުވައްމުލަކު މީހުންނަށެވެ. މިސާލަކަށް ” މެންދުރަށް ކައްކައިފިންތަ؟” މި އިބާރާތް ފުވައްމުލަކު ބަހުން ބޭނުން ކުރާނީ “މެންދިރަހަ ކައްކާލީއެ؟” މިހެންނެވެ. ރަސްމީ ބަހުގައި ސުވާލަށް “ތަ” “ތޯ” އަންނަ ތަންތަނަށް ފުވައްމުލަކު ބަހުގައި “އެ” އަންނާނެއެވެ. ނަމަވެސް ފުވައްމުލަކު ބަހުން ވާހަކަ ދައްކާ މީހާ އެ ވާހަކަ ދައްކާ ގޮތުން ނުވަތަ ޓޯނުން ، ބުމަޔަށް ނުވަތަ މޫނުގެ ހަރަކާތުން “އެ” ބޭނުން ނުކޮއް ސުވާލުކުރެއެވެ. މިސާލަކަށް ” މެންދިރަހަ ކައްކާލީ” ނުވަތަ ” މެންދިރަހަ ކައްކާލާ” މިގޮތަށް ބުނާ އިރު އަޑު އަހާ މީހާއި އެއީ ސުވާލެއް ކަން އިހުސާސް ވާނެއެވެ. މިއީ ވެސް ފުވައްމުލަކު ބަހުގެ އަޖާއިބެވެ…… “ނުނިމޭ”


Zimmaavaane faraatheh nethigen bidheysee aku valhunulevifai | Mihaaru\n29 ސެޕްޓެމްބަރ 2019 - 23:04 76 comments\nއޭނާ މަރުވީ ހާޓަޓޭކެއް ޖެހިގެން ޅ. ނައިފަރު ހޮސްޕިޓަލުގައި ފަރުވާ ދެމުން އަންނަނިކޮށް މިއަދު އިރުއޮއްސުނު އިރު އެވެ. ހިންނަވަރުގައި ގާ އެޅުމުގެ މަސައްކަތް ކުރާ 58 އަހަރުގެ ބަނގްލަދޭޝް އެ ފިރިހެން މީހާ މެޔަށް ތަދެއް އަރައިގެން ނައިފަރު ހޮސްޕިޓަލަށް ގެންދިޔައީ އިއްޔެ އެވެ.\nނައިފަރު ކައުންސިލްގެ ރައީސް މުހައްމަދު ކާރިމް ވިދާޅުވީ އެ ބަނގްލަދޭޝް މީހާގެ އަތުގައި އެއީ ކާކުކަން އެނގޭނެ ފަދަ އެއްވެސް ލިޔުމެއް ނެތް ކަމަށެވެ. އޭނާގެ އަތުގައި ހަމައެކަނި އޮތް ލިޔުމަކީ އޭނާ ރާއްޖެ ގެނައި ކުންފުނީގެ ކާޑެއް ކަމަށާއި އެ ކުންފުންޏަކީ މިހާރު އުވާލާފައިވާ ކުންފުންޏެއް ކަމަށް އޭނާ ވިދާޅުވި އެވެ. ނަމަވެސް އެ ކުންފުނީގެ ނަމެއް ވިދާޅެއް ނުވި އެވެ.\nއޭނާއަކީ ހިންނަވަރުގައި ގާ އެޅުމުގެ މަސައްކަތް ފުޅާ ދާއިރާއެއްގައި ކުރަމުން އައި މީހެއް ނަމަވެސް އޭނާއާ ހަވާލުވާނެ މީހެއް އެ ރަށުގައި ނެތް ކަމަށް ވެސް ކާރިމް ވިދާޅުވި އެވެ.\nމަރުވި މީހާގެ މައުލޫމާތު ފޮރިން މިނިސްޓްރީ މެދުވެރިކޮށް ބަންގްލަދޭޝް އެމްބަސީއާ ހިއްސާކުރުމުން އެ ތަނުން ވެސް ހަވާލުނުވި ކަމަށް ކާރިމް ވިދާޅުވި އެވެ. އަދި އާއިލާ ހޯދައިދިނުމަށް އެދުމުން ވެސް އެމްބަސީން އެކަން ވެސް ކޮށްނުދިން ކަމަށް އޭނާ ވިދާޅުވި އެވެ.\n"ވަޅުލަން ބުނީމަ އެމްބަސީން ބުނަނީ އެއީ ގަވައިދާ ހިލާފަށް އުޅޭ މީހެކޭ. އެހެންވެ ތިމަންނަމެން ޒިންމާއެއް ނުވާނަމޭ. ފުލުހުން ގުޅައިގެން ވެސް ހަވާލެއް ނުވި،" ކާރިމް ވިދާޅުވި އެވެ.\nއެ މީހާ ވަޅުލެވޭނެ ގޮތެއް ނެތިގެން ފުލުހުންގެ ހަވާލުގައި މާލޭ މޯޗަރީ އަށް ލުމަށް އެ ރަށުން ހަށިގަނޑު ފުރުވާލާފައިވާ ކަމަށް ކާރިމް ވިދާޅުވި އެވެ.\nއިވޭ ބައެއް ވާހަކަތަކާ ހަވާލާދީ ކާރިމް ވިދާޅުވީ މަރުވި މީހާގެ ދަރިއަކު ދެކުނު އަތޮޅެއްގެ ރިސޯޓެއްގައި މަސައްކަތް ކުރެ އެވެ. އަދި ވަރަށް އަވަހަށް އޭނާ މާލެ އައިސް ހަށިގަނޑާ ހަވާލުވާނެ ކަމަށް ބަނގްލަދޭޝް ބައެއް މީހުންނާ ހަވާލާދީ ކާރިމް ވިދާޅުވި އެވެ.\nއެއްވެސް ލިޔެކިޔުމެއްނެތި ގަވައިދާހިލާފަށް މަސައްކަތް ކުރާ އެތައް ބިދޭސީންނެއް ރާއްޖޭގެ އެކި ރަށްރަށުގައި އުޅެ އެވެ. އެ މީހުން ކުށެއް ކުރީމަ ވެސް އެއީ ކާކުކަން ދެނެގަތުމަށް ގިނަ ދަތިތަކާ ކުރިމަތިވެ އެވެ.\nއިތުރު ލިޔުންތައް ފުލުހުން ބިދޭސީން ޅ. ނައިފަރު ބަންގްލަދޭޝް ރާއްޖެ-ބަންގްލަދޭޝް ޅ. ހިންނަވަރު


Islamic University Ge Vice Chancellor Isthiufaa Dhehvaifi - Vaguthu\nޑޮކްޓަރ މަރިޔަމް ޝަހްނީޒާ\nއިސްލާމިކް ޔުނިވަސިޓީގެ ޑެޕިއުޓީ ވައިސް ޗާންސެލަރ (ރިސާޗް އެންޑް އިނޮވޭޝަން) ގެ މަގާމުގައި ހުންނެވި ޑޮކްޓަރ މަރިޔަމް ޝަހްނީޒާ ނަސީރު އެމަގާމުން އިސްތިއުފާ ދެއްވައިފިއެވެ.\nޑޮކްޓަރ ޝަހްނީޒާ މަގާމުން އިސްތިއުފާ ދެއްވި ސަބަބެއް އަދި ސާފެއް ނުވެއެވެ. އޭނާ ވައިސް ޗާންސެލަރ ކަމުން އިސްތިއުފާ ދެއްވިއިރު އިސްލާމިކް ޔުނިވަސިޓީގެ ޗާންސެލަރ ކަމަށް ބޭފުޅަކު އައްޔަން ނުކުރައްވާ އޮންނަތާ މިހާރު ދިހަވަރަކަށް މަސް ދުވަސް ވެއްޖެއެވެ.\nޝާހްނީޒާ ޕީއެޗްޑީ ހާސިލް ކުރެއްވީ އެމެރިކާގެ ވޯލްޑަން ޔުނިވަރސިޓީން 2016 ވަނަ އަހަރު ކަރިކިއުލަމް، އިންސްޓްރަކްޝަން، އެންޑް އެސެސްމަންޓް (އަލްޖިބްރާ) ގެ ދާއިރާއިންނެވެ.\nޑޮކްޓަރ މަރްޔަމް ޝަހުނީޒާ އަކީ، އިންޓަރނޭޝަނަލް ޖަރނަލް އޮން އެމަރޖިން މެތަމެޓިކްސް އެޑިޔުކޭޝަންގެ ރިވިއުވަރއެކެވެ. އަދި ސްޓެޓިސްޓިކްސް، މެތަމެޓިކްސް، އެންޑް އެކްޗްއޭރިއަލް ސައިންސް ރިވިއުގެ ޗީފް އެޑިޓަރ ވެސް މެއެވެ.\nޑޮކްޓަރ ޝަހުނީޒާ ހިސާބު މުދައްރިސުންގެ އަލްޖިބްރާ ކޮންޓެންޓް ނޮލެޖާއި ޕެޑަގޮޖިކަލް ނޮލެޖް ދެނެގަތުމަށްޓަކައި ކުރެއްވި ދިރާސާއަކާއި ގުޅިގެން އޭނާ އަށް މަތީ ދަރަޖަ ހޯދާ ފަރާތްތަކަށްދޭ އިނާމު ސަރުކާރުން ވަނީ ދެއްވާފައެވެ. މި ދިރާސާގެ އަލީގައި ހިސާބު މުދައްރިސުންނަށް ޕްރޮފެޝަނަލް ޑިވެލޮޕްމަންޓް ޕެކެއްވެސްވަނީ ތައްޔާރުކުރައްވާފައެވެ.\nމި ދިރާސާ ކުރައްވައި ޝާއިޢު ކުރައްވާފައިވާ އާޓިކަލްތަކުގައި، ހިސާބު މުދައްރިސުންގެ އަލްޖިބްރާ ކޮންޓެންޓް ނޮލެޖާއި ޕެޑަގޮޖިކަލް ނޮލެޖް ހުރި މިންވަރު ހިސާބު ކުރައްވާފައިވާ އާޓިކަލްއަކާއި، ދިވެހިރާއްޖޭގައި އަލަށް ތަޢާރުފު ކުރެވުނު ޤައުމީ މަންހަޖުގައި ހިމެނޭ، އަލްޖިބްރާ މުޤައްރަރު ކިޔަވައިދިނުމަށް ބޭނުންކުރާ ޓެކްސްޓް ފޮތް ދިރާސާ ކުރައްވައި އޭގައި ހުރި މިސްކޮންސެޕްޝަންތަކުގެ މައްޗަށް ލިޔުއްވި ދިރާސާ އާޓިކަލްއެއް ހިމެނެއެވެ.\nޑޮކްޓަރ ޝަހުނީޒާ އިސްލާމިކް ޔުނިވަސިޓީގެ ވައިސް ޗާންސެލަރ ކަމަށް އައްޔަން ކުރެއްވީ 2017 ވަނަ އަހަރުއެވެ.\nއޮގަސްޓް 19, 2019 08:52\nދެން މިތަނަށްވެސް ކޮންމެވެސް ފާދިރީއަކު ގެނެސްލާފަ ދިވެހިންނަށް ހެޔޮވެރިކަމެއްގެ ނަމުގައި ޝައިތާނީ ވެރިކަމެއް ދައްކާލާ.\n1. ހައްގު މިންވަރު.(...ނޯ ލިމިޓް ވައްކަން)\n2 އަދުލު އިންސާފު.(... ހެޓިލަރ ހިންގިގޮތަށް)\n3.ލެޕް ޓޮޕް އަކާއި 1 ރިސޯޓުން ޤައުމު ހިންގުން. ( ހިންގުމުގެ ވައްޓަފާޅިއެއްނެތި މުޅިން ވައްކަން ކުރުން) ޑރ. ޝަހު، ބުނެލަން އޮތީ ހިއްވަރާއެކު ޕިންކީންނާއެކު ހުންނަވާށެވެ، 2023 ގެ ފަހުން، ތިއަށްވުރެ މަތީ މަގާމް ލިބޭނެ. ޤައުމުގެ ކުރިމަގަކީ އިލްމީ ދަންމަރު.\nއޮގަސްޓް 19, 2019 09:17\nގްރޭޑް 10 ން ޔޫސެޓެއް ހޯދާފަހުރި އެކްޓިވިސްޓަކު ލައިގެން ދެން ކުރިޔަށްދޭ!\nއޮގަސްޓް 19, 2019 09:22\nماشاألله ، ޑރ ސަހްނީޒާ އިސްލާމިކް ޔުނިވަރުސިޓީއިން އިސްތިއުފާ ދެއްވުމަކީ،މިގައުމަށް ލިބުނު ވަރަށް ބޮޑު އުނިކަމެއް ނަމަވެސް ވސގުތާއި،ޙާލަތު ޖެހުމުން އެކަމެއްވާނެކަމީ،ދައްކެއްއޮތްކަމެއްނޫން\nއޮގަސްޓް 19, 2019 09:29\nތީ އުވާލަންވީތަނެއް. ބަޔަކު ހައްދުފަހަނަޅުވަން ކޮންމެހެން ބޮޑު ޚަރަދެއްކޮށްގެން ހިންގަންވާ ތަނެއް ނޫން.\nތިޔަމަގާމައް ދެންއެންމެގާބިލްމީހަކަށްހުންނާނީ ޝަހިންދާ އެކަމަނާއަވަސްގޮތަކަށް ތިޔަމަގާމައް ހަމަޖައްސަދެއްވާ\nއޮގަސްޓް 19, 2019 12:38\nދެއުޅިއެއް ނުވާ މީހެއް. ފޭސްބުކަގަ އޫޅޭނީ އަބަދު. ކޮން އިލްމީ ކަމެއް؟މަގާމް ގެއްލޭތީ އަވަހައް އިސްތިއުފާ\nއޮގަސްޓް 19, 2019 16:31\nފިސާރި ކަނބަލުންނާ ހަސަދަވެރިވާ މީހުން އުޅޭނެ. އެއިން އިނގެނީ ޝަހޫ އަކީ ޤާބިލު މީހެއްކަން. ކުރިޔަށް ވަޑައިގަންނަވާ.\nއޮގަސްޓް 20, 2019 16:19\nފިސާރިކަމުން ގޮސް އިސްލާމީ ޢިލްމެއް ހިލްމެއް ނެތި އިސްލާމިކް ޔުނިވަރސިޓީގަ ވެސްޓަން އެމެރިކާ ސުޓައިލަށް އުޅެނީ.. ފޭސްބުކު ބަލައިލީމަ ސާފު.. ޝަހިންދާއޭ ފެންހިންދާއޭ ތިޔަކިޔަނީ މި ޝަހުނީ އުޅޭގޮތާ ވިސްނުން ބަލާބަލަ\nހާދަ ހަސަދައެކޭ ތިވަނީ. ދަރިވަރުނަށް ޑރ. ޝަހޫ ވަރެއްނެތް. އަޅުގަނޑުމެނަށް ޑރ. ޝަހޫ ވަރެއް ހަމަ ނެތް\nއޮގަސްޓް 19, 2019 12:41\nދެން މިމަންޖެއައް ދަރިފުޅައް ޓައިމެއް ދެވިދާނެ ތޯއްޗެއް. އެކުއްޖާ އެ ބޮޑު ކުރަނީ މީނަގެ މުސްކުޅި މައިން ބަފައިން ރާއްޖެތެރޭ ރަށެއްގަ ވިއްޔަ! ލަދެއްވެސް ނުގަނެއޭ އެވޯޑްތަކައް އެޕްލައި ކޮއްގެން އަމިއްލެއައް ގޮސް ސްޓޭޖައް އަރަން!\nއޮގަސްޓް 19, 2019 12:45\nއައްދޭ ހާދަ ތައުރީފެއް!އެ ޔުނިވާރސީޓީގަ މީނަ ނޫނަސް މޮޅައްކިޔަވައިގެން ތިބި މީހުން އެބަތިބި. އިސްތިއުފާ ދިން ސަބަބު ސާފު. ވަޒީފާ ގެއްލޭތީ އަމިއްލަޔައް އަވަހައް މޮޅުވާން އިސްތިއުފާ ދިނީ. ދީފަ އަދި ފޭސްބުކްގަ ފޮނި ކަނޑާފަ އޮތީ\nއޮގަސްޓް 19, 2019 17:19\nޝަހޫ އިސްތިއުފާ ދީނީ ޑީން ކަމުގެ އުޅެ ދެ އަންހެނުންނާ ހެދި....މިސަރުކާރު ގެ ބާރުއޮތީމާ ދެން ކޮށްލަނީ\nއޮގަސްޓް 19, 2019 20:26\nޑރ .ޝަހުނީޒާގެ ދަރިފު ޅު ބަލަނީި ބަންގާޅިއެއްނޫން.ޑރ ޝަހޫ އަކީ ވަރަށް އިލްމީ ،އަދި ވަރަށް ް ަޤާބިލްފެމެލީއަކަށްނިސްބަތްވާ ބޭފުޅެއް އެކަމަނާއަށް ތިކުރާ މުޑުދާރުކޮމެންޓްބަލައިނުގަނޭ.އެކަމަނާއަކީ ދުނިޔެޤަބޫލުކުރާކަމަނާއެއް\nއޮގަސްޓް 19, 2019 20:42\nމިއުޅެނިދަރިންދެކެމާ ލޯބިވެގެންނޯ ޓައިމްދީގެންނޯ\nއޮގަސްޓް 20, 2019 11:04\nޝަހޫގެ މައްސަލަ އަކީ ޝަހޫ އަކީ ރާއްޖެތެރޭ މީހެއްކަން. އަހަރެމެން މާލޭ މީހުންގެ މައްޗަށް ރާއްޖެތެރޭ އަންހެނަކު ނުގެނެވޭނެކަން ދައްކާފަ އޮންނާނީ. ދެން ލަލަލާ


MDP in Inguraidhoo dhaairaage vote lun alun baavvanee\nއެމްޑީޕީން އިނގުރައިދޫ ދާއިރާގެ ވޯޓުލުން އަލުން ބާއްވަނީ\nއެމްޑީޕީން މިދިޔަ މަހުގެ 25 ވަނަ ދުވަހު ބޭއްވި ދާއިރާތަކުގެ އިންތިހާބުގެ ތެރެއިން -- ފޮޓޯ: އަވަސް\nއެމްޑީޕީގެ ދާއިރާތަކުގެ އިންތިހާބުގައި އިނގުރައިދޫ ދާއިރާގެ ވޯޓާއި ގުޅޭ ޝަކުވާތައް ބެލުމަށްފަހު އެ ދާއިރާގެ ވޯޓުލުން އަލުން ބޭއްވުމަށް ނިންމައިފި އެވެ.\nއެމްޑީޕީގެ ދާއިރާތަކުގެ އިންތިހާބު ރާއްޖޭގައި މީހުން ދިރިއުޅޭ ހުރިހާ ރަށަކު ބޭއްވީ މިދިޔަ މަހުގެ 25 ވަނަ ދުވަހު އެވެ.\nއެމްޑީޕީން ބުނީ އެ އިންތިހާބުގައި އިނގުރައިދޫ ދާއިރާގެ ވޯޓާއި ގުޅޭ ޝަކުވާތަކެއް، ޝަކުވާ ހުށަހަޅާ ކޮމިޓީން ބެލުމަށްފަހު ދީފައިވާ ލަފައަށް ރިއާޔަތް ކުރުމަށްފަހު އިންތިޚާބާ ބެހޭ ކޮމިޓީން އެ ދާއިރާގެ ވޯޓު އަލުން ނެގުމަށް ނިންމާފައިވާ ކަމަށެވެ.\nއިނގުރައިދޫ ދާއިރާގެ ވޯޓުލުން އަލުން ބޭއްވުމަށް ހަމަޖައްސާފައިވަނީ މިމަހުގެ 23 ވާ ހޮނިހިރު ދުވަހުގެ ހެނދުނު 9:00 އިން ހަވީރު 5:00 އަށެވެ. ވޯޓުލުން ބޭއްވުމަށް ހަމަޖައްސާފައިވަނީ އިނގުރައިދޫ ދާއިރާގައި ހިމެނޭ ފައިނު، އިނގުރައިދޫ، އިންނަމާދޫ، ކިނޮޅަސް އަދި ރަސްމާދޫ ސްކޫލް ގައެވެ.\nކޮވިޑްގެ ހާލަތާ ގުޅިގެން 25 ސެޕްޓެމްބަރުގައި ވޯޓުލުން ކުރިއަށް ނުގެންދެވުނު ތ. ގުރައިދޫ ދާއިރާގެ ދިޔަމިގިލީގައިވެސް މިމަހުގެ 23ވާ ހޮނިހިރު ދުވަހުގެ ހެނދުނު 9:00 އިން ހަވީރު 5.00 އަށް އެރަށު ސްކޫލްގައި ކުރިއަށް ގެންދިއުމަށް ވެސް އެމްޑީޕީން ނިންމާފައިވެ އެވެ.\nއިނގުރައިދޫ ދާއިރާ އަދި ތ. ގުރައިދޫ ދާއިރާގެ ދިޔަމިގިލީގެ ވޯޓުލުން މާލޭގައި ކުރިއަށް ގެންދިއުމަށް ހަމަޖެހިފައިވަނީ އެމްޑީޕީގެ މައި ހަރުގޭގަ އެވެ. މާލޭގައި ބަހައްޓާ ތ. ގުރައިދޫ ދާއިރާގެ ވޯޓު ފޮށްޓަކީ ހަމައެކަނި އެދާއިރާގައި ހިމެނޭ ދިޔަމިގިލީގެ އެމްޑީޕީ މެންބަރުންނަށް ވޯޓު ލުމަށް ބަހައްޓާ ފޮށްޓެއް ކަމުގައި ވެސް އެމްޑީޕީން ބުނެ އެވެ.\nއެމްޑީޕީ އިނގުރައިދޫ އެމްޑީޕީގެ ގައުމީ މަޖިލިސް\nދާއިރާތަތަކުގެ އިންތިހާބަށް 2.3 މިލިއަން ރުފިޔާ ހަރަދުކޮށްފި\nއިނގުރައިދޫ އާއި ގުރައިދޫގައި ވޯޓުލުން ކުރިއަށް


އުރީދޫއިން މާފުށިޖަލުގައި ސްމާރޓް ކެމްޕަސްއެއް ތަޢާރަފްކޮށްފި\nމިނިސްޓްރީ އޮފް ހޯމް އެފެއާޒް އާއި އުރީދޫ މޯލްޑިވްސް އަދިި މޯލްޑިވްސް ކަރެކްޝަނަލް ސަރވިސް ގުޅިގެން، މާފުށީ ޖަލުގައި ސްމަރޓް ކެމްޕަސް ޑިޖިޓަލް ކްލާސްރޫމެއް މިއަދު ތަޢާރަފްކޮށްފި އެވެ.\nމި ކެމްޕަސް އިފްތިތާޙު ކޮށްދެއްވީ، ދިވެހިރާއްޖޭގެ ރައީސުލްޖުމްހޫރިއްޔާގެ ނައިބް، އޮންރަބަލް ފައިސަލް ނަސީމް އެވެ. މީގެ އިތުރުން، މި ރަސްމިއްޔާތުގައި ކޮމިޝަނަރ އޮފް ޕްރިޒަންސް ޢަބްދުﷲ މުނާޒް އާއި އުރީދޫގެ ޗީފް އެގްޒެކެޓިވް އޮފިސަރ ނަޖީބް ޚާން އާއި މިނިސްޓަރ އޮފް ހޯމް އެފެއާޒް އައްޝެއިޚް ޢިމްރާން ޢަބްދުﷲ އާއި މިނިސްޓަރ އޮފް ހަޔަރ އެޑިއުކޭޝަން ޑރ އިބްރާހިމް ޙަސަން އާއި، މިނިސްޓަރ އޮފް އިސްލާމިކް އެފެއާޒް ޑރ. އަޙްމަދު ޒާހިރު އާއި، އުރީދޫގެ އިސްވެރިންނާއި، އެމްއެންޑިއެފްގެ ބައެއް އޮފިސަރުންގެ އިތުރުން އެމްސީއެސްގެ ބައެއް އޮފިސަރުން ބައިވެރިވި އެވެ.\nމިއަދުގެ ރަސްމިއްޔާތުު ޝަރަފްވެރިކޮށްދެއްވާ ވާހަކަފުޅު ދައްކަވަމުން ރައީސުލް ޖުމްހޫރިއްޔާގެ ނައިބް ފައިސަލް ނަސީމް ވިދާޅުވީ، ކޮންމެ މީހަކީ ވެސް ޢިލްމު އުނގެނުމުގެ ޙައްޤު ލިބިގެންވާ މީހެއްކަމަށާއި، މިއަދު މި ތަޢާރަފް ކުރެވުނު ކެމްޕަސްގެ ސަބަބުން އެ ފުރުޞަތު ކޮންމެ މީހަކަށް ވެސް ފަހިވެގެން ދާނެ ކަމަށެވެ. އަދި އެއްވެސް މީހަކު ބާކީ ނުކޮށް ޖަލުތަކުގައި ތިބޭ ޤައިދީންނަށް ވެސް ޢިލްމު އުނގެނުމުގެ ފުރުޞަތު އޮންނަން ޖެހޭ ކަމަށާއި، މިފަދަ ޕްލެޓްފޯރމް ތަކުގެ ސަބަބުން ޤައިދީން އަބުރާ މުޖުތަމަޢަށް ނުކުންނަ އިރު އެމީހުންނަކީ ވެސް ޤާބިލް ބަޔަކަށް ހެދިގެންދާނެ ކަމަށެވެ. އެހެންކަމުން ލިބޭ މިފަދަ ފުރުޞަތުތަކުގެ ބޭނުުން އެންމެ ފުރިހަމައަށް ހިފުމަށް ވެސް ނައިބް ރައީސް ފައިސަލް ނަސީމް އިލްތިމާސްކުރެއްވި އެވެ.\nމީގެ އިތުރުން، މިނިސްޓަރ އޮފް ހޯމް އެފެއާޒް ވިދާޅުވީ، ޖަލަށް ލަނީ އަދަބު ދިނުމުގެ ގޮތުން ނޫން ކަމަށާއި، އޭގެ ބަދަލުގައި އެމީހުން އިޞްލާޙު ކުރުވާ، ޤާބިލް ބަޔަކަށް ހެދުމަށް ކަމަށެވެ. އަދި އެކަން ޙާޞިލް ކުރެވޭނީ ޢިލްމު އުނގަންނައިދީ ތަމްރީނުކޮށްގެން ކަމަށެވެ. އަދި ވިދާޅުވީ، އަމާޒަކީ، ޙުކުމް ތަންފީޒުކޮށް މުޖުތަމަޢަށް ނުކުންނަ ކޮންމެ ޤައިދީ އަކީ ވެސް މުޖުތަމަޢަށް ފައިދާކުރުވަނިވި މީހަކަށް ހެދުން ކަަމަށެވެ.\nމީގެ އިތުރުން، ޤައިދީން އަނބުރާ މުޖުތަމަޢަށް ނުކުންނަ އިރު، އެމީހުންނަކީ އުޅުމާ އަޚްލާޤަށް ހެޔޮ ބަދަލުތަކެއް އައިސްފައިވާ ބަޔަކަށް ހެދުމަށް މޯލްޑިވްސް ކަރެކްޝަނަލް ސަރވިސް އިން ކުރަމުންގެންދާ މަސައްކަތުގައި ނައިބް ރައީސް ފައިސަލް ނަސީމް ވެދެއްވާ އެހީތެރިކަމަށާއި، ބަހައްޓަވާ ގާތްކަމަށްޓަކައި ކޮމިޝަނަރ އޮފް ޕްރިޒަންސް ޢަބްދުﷲ މުނާޒް ވަނީ ޝުކުރު ދަންނަވާފަ އެވެ. “އެކިއެކި ކުއްތަކަށް ޅައުމުރުގައި، އަރައިގަނެވިފައިވާ ޒުވާނުން، މުޖްތަމައުއަށް އަނބުރާ އަންނައިރު، އެޒުވާނުންނަކީ، މުޖްތަމައު ޤަބޫލުކުރާ، ހެޔޮ ބަދަލުތަކެއް، އުޅުމާ އަޚްލާޤަށް އައިސްފައިވާ ބަޔަކަށް ހެދުމަށް، މޯލްޑިވްސް ކަރެކްޝަނަލް ސަރވިސްގެ ފަރާތުން ކުރާ މަސައްކަތުގައި، ރައީސުލް ޖުމްހޫރިއްޔާގެ ނާއިބު، އޮނަރަބަލް ފައިސަލް ނަސީމް، ވެދެއްވާ އެހީތެރިކަމާ، ބަހައްޓަވާ ގާތްކަމަށްޓަކާ، މަނިކުފާނަށް، އިޚްލާސްތެރިކަމާއެކު ޝުކުރު ދަންނަވަން” ކޮމިޝަނަރ އޮފް ޕްރިޒަންސް ޢަބްދުﷲ މުނާޒް ވިދާޅުވި އެވެ.\nމިއަދުގެ ރަސްމިއްޔާތުގައި، އައިކޯސްޓާއި ބެހޭގޮތުން ތައްޔާރުކޮށްފައިވާ ޕްރެޒެންޓޭޝަނަކާއި، އުރީދޫ ސްމާރޓް ކެމްޕަސް އާއި ބެހޭގޮތުން ތައްޔާރުކޮށްފައިވާ ޕްރެޒެންޓޭޝަނެއް ވެސް ވަނީ ހުށަހަޅާފަ އެވެ. އަދި، މިއަދު ތައާރަފްކުރެވިގެންދިޔަ ޕްލެޓްފޯރމް ބޭނުންކުރާނެ ގޮތުގެ ޕްރެޒެންޓޭޝަނެއް އުރީދޫގެ ސީއީއޯ ނަޖީބް ޚާން ހުށަހަޅާދެއްވި އެވެ. މި ޕްރެޒެންޓޭޝަންގައި އުރީދޫ ސްމާރޓް ކެމްޕަސް ބޭނުުން ކުރާނެ ގޮތާއި، މި ކެމްޕަސްގައި ރެޖިސްޓަރ ވާނެ ގޮތުގެ އިތުރުން، ކްލާސްތައް ކުރިއަށްގެންދިއުމާއި، ދަރިވަރުންނާ ފިލާވަޅުތަކާއި އެސައިންމެންޓްތައް ޙިއްސާކުރާނެގޮތް ވެސް ކިޔާދެއްވި އެވެ. މީގެ އިތުރުން ނަޖީބް ޚާން ވިދާޅުވީ، މި ޕްލެޓްފޯރމް މެދުވެރިކޮށް ހުރިހާ ކަމެއް ޑިޖިޓަލައިޒްކޮށް ކުރެވިގެންދާނެ ކަމަށާއި، ދަރިވަރުންގެ ޕާސް ޕަރސެންޓޭޖާއި ފެއިލް ޕަރސެންޓޭޖް ވެސް ބަލާލެވޭނެ ކަމަށެވެ. އަދި މި ޕްލެޓްފޯރމް މެދުވެރިކޮށް ކޯހުގެ ފީ ބަލައިގަތުން ފަދަކަންކަން ވެސް ކުރެވޭނެ ކަމަށާއި، ދަރިވަރުންގެ އެޓެންޑެންސް ވެސް އޮންލައިންކޮށް ބެލެހެއްޓޭނެ ކަމަށެވެ. އަދި މި ޕްރެޒެންޓޭޝަންގައި ސްމާރޓް ކެމްޕަސްގެ ލައިވް ޑެމޯ އެއްވެސް ވަނީ ދައްކާލާފަ އެވެ.\nމި ކެމްޕަސް ޤާއިމްކޮށްފައި ހުންނާނީ، މާފުށީ ޖަލުގަ އެވެ. ރާއްޖޭގެ ޔުނިވަރސިޓީތަކާއި ގުޅިގެން މި ޕްލެޓްފޯރމް މެދުވެރިކޮށް މޯލްޑިވްސް ކަރެކްޝަނަލް ސަރވިސްގެ އޮފިސަރުންނާއި، މި މުއައްސަސާގެ ބެލުމުގެ ދަށުގައިވާ ޤައިދީންނަށް މި ޕްލެޓްފޯރމް މެދުވެރިކޮށް ތަފާތު ތަމްރީނު ޕްރޮގްރާމްތައް ހިންގުމަށް ވަނީ ހަމަޖެހިފަ އެވެ.